ⵄⴱⴷⵕⵕⵃⵎⴰⵏ ⴱⵉⵍⵍⵓⵛ ⵜⵉⵎⴷⵢⴰⵣⵉⵏ ⵜⴰⵖⵓⵔⵉ ⵉⵥⴹⴰⵕ ⵓⴼⴳⴰⵏ ⴰⴷ ⵉⴽⴽⵉⵙ ⵉ ⵢⵓⴼⴳⴰⵏ ⴽⵓ ⵎⴰ ⵉⵟⵟⴰⴼ, ⵉⵛⵛ ⵜ ⵉⵛⵛ ⴰⵢⴷⴰ ⵏⵏⵙ. ⵉⵥⴹⴰⵕ ⵓⴼⴳⴰⵏ ⴰⴷ ⵉⵙⵙⵏⴷⵓ ⵜⴰⵎⴰⴳⵉⵢⵜ ⵏ ⵓⴼⴳⴰⵏ, ⵉⴽⴽⵙ ⴰⵙ ⵜⵓⴷⵉⵜ, ⵎⴰⵛⵛⴰ ⵓⵔ ⵜⵍⵍⵉ ⴽⵔⴰ ⵏ ⵜⴰⴳⴳⴰⵍⵜ ⵍⵍⵉ ⵉⵥⴹⴰⵕⵏ ⴰⴷ ⵜⴳ ⵓⴳⴳⵓⴳ ⵏⴳⵔ ⵓⴼⴳⴰⵏ ⴷ ⵉⵏⵖⴰⵍⵏ ⵏⵏⵙ ⴷ ⵜⵡⵡⵓⵔⴳⵉⵡⵉⵏ ⵏⵏⵙ ⵍⵍⵉ ⵉⵜⵜⴱⴱⵉⵏ ⵉⵙⴰⴼⴼⵏ, ⴰⴽⵉⵏ ⵉⴷⵓⵔⴰⵔ ⵏ ⴳⴰⵔ ⴰⵎⴰⴹⴰⵍ ⴰⴷ ⵍⵍⵉ ⵉⵙⵙⴼⵔⵖ ⵓⴼⴳⴰⵏ. ⴷⴰ ⵉⵜⵜⵎⵓⴷⴷⵓ ⵡⴰⵏⵍⵉ ⵙ ⵓⵎⴰⴹⴰⵍ ⵢⴰⴹⵏⵉⵏ, ⵢⴰⵡⵉ ⴷ ⴰⵙⴰⴼⴰⵔ ⵏ ⵜⵎⵓⴹⴰⵏ. ⵎⴰⵛⵛⴰ ⵉⵖ ⵉⴷⴷⴰ ⵡⴰⵟⵟⴰⵏ ⴰⵔⴷ ⵉⵎⴰⵟⵍ, ⵜⵉⵇⵇⴰⵔ ⵜⵉⵢⵜⵉ, ⵉⵏⵓⴱⵔ ⵓⵜⵔⵙ ⴰⵔ ⵜⵙⵎⵎⴰⵔ ⵜⴰⵊⵊⵉⵜ ⵏⵏⵙ. ⵉⵖ ⵉⵎⴰⵟⵍ ⵓⵏⴳⴰⵥ ⵏ ⵜⵎⵓⴹⴰⵏ ⵖ ⵓⴼⴳⴰⵏ, ⴰⵔ ⵉⵙⴽⴰⵔ ⵍⵃⴰⵍ ⵉ ⴱⴰⴱ ⵏⵏⵙ ⵉⵙ ⵉⴳⴰ ⵓⵏⵣⵉⵍ, ⵉⴷⴷⵔ ⴷⵉⵙ, ⵉⴳ ⵢⴰⵏ ⵖ ⵜⵎⵢⵓⵔⵜ ⵏⵏⵙ. ⵉⵖ ⴰⵙ ⴰⴽⴽ ⵉⵎⵍⴰ ⴽⵔⴰ ⵏ ⵢⴰⵏ ⴰⵙⴰⴼⴰⵔ, ⵓⵔ ⴰ ⵜ ⵉⵜⵜⴰⵎⵏ ⴰⵔ ⴽⵉⵖ ⵙⵓⵍ ⴳⵉⵙ ⵓⵔ ⵉⵍⵍⵉ ⵎⴰ ⵜⵜⴰⵙⵉⵏ. ⵓⵏⵛⵜ ⴰⵏⵏ, ⴰⴷ ⵉⵍⴽⵎ ⵡⴰⵟⵟⴰⵏ ⵖ ⵓⵅⴰⵎ ⵏⵏⵖ. ⵎⴰⵛⵛⴰ ⵓⵔ ⵔⴰⴷ ⵙⴰⵔ ⵏⴱⴱⵉ ⴰⵏⴰⵔⵓⵣ, ⵔⴰⴷ ⵙⵓⵍ ⵏⵜⵜⵡⴰⵔⴳⴰ, ⴰⵔ ⵏⵜⵙⵡⴰⵇ ⵉⴳⴰⴷⴰⵣⵏ ⵏ ⵜⴷⵔⴼⵉⵜ ⴷ ⵓⵙⴼⵔⵓ, ⵏⵇⴹⵓ ⴷ ⵉⵎⵉⴽⴽ, ⵏⴱⵔⵔⵃ ⵉ ⴽⵓ ⵢⴰⵏ, ⴰⴷ ⵉⵕⵥⵎ ⵉ ⵜⵖⵓⴼⵉ. ⵢⵉⵏⵏⴰ ⵖ ⵉⵍⵍⴰ ⵓⴽⵙⴰⵔ, ⴽⴰⵖ ⴰ ⵜⵜⵉⵙⵙⴰⵏⵜ ⴰⵙⴰⵡⵏ. ⵍⵎⵓⵜ ⵏ ⵡⵓⵍ ⵓⵔ ⴷⴰ ⵜⵜⵉⵍⵉ ⵎⵏⴷⵓ ⴰⵙⵙ ⵏⵏⴰ ⵜⴱⴱⵉ ⵜⵉⵢⵜⵉ ⵏⵏⵙ, ⵎⴰ ⵃⴷⴷ ⴰⵔ ⵙⵓⵍ ⵉⴽⴽⴰⵜ, ⵉⵇⵇⴰⵏⴷ ⴰⴷ ⴷ ⴳⵉⵙ ⵜⵏⴽⵔ ⵉⵎⵉⴽⴽ ⵏ ⵜⵓⴼⵔⴰⵢⵜ ⵍⵍⵉ ⵉⵥⴹⴰⵕⵏ ⴰⴷ ⴷ ⵜⵙⴷⵓⵢ ⴱⴰⴱ ⵏⵏⵙ, ⵜⵙⵓⵏⴼⵓ ⵎⴰⵙ. ⴰⵛⴽⵓ ⵖⵎⴽⵍⵍⵉ ⵜⵜⵉⵏⵉⵏ: ⵓⵔ ⵉⵙⵙⵉⵏ ⵙ ⵓⵙⵓⵔⵙ ⵏ ⵓⵏⴰⴼⴰⵍ, ⵎⵏⴷⵓ ⵎⴰⵙ. ⴰⵎⵓⴷⴷⵓ ⵏ ⵉⵏⵖⴰⵍⵏ, ⵉⴳⴰ ⵜⵓⵖⵓⵏⵜ ⵅⴼ ⵓⴼⴳⴰⵏ, ⵉⴳⴰ ⵢⴰⵏ ⵓⴳⴰⴷⴰⵣ ⵖ ⵉⵔⴰ ⴰⵏⵏ ⵢⴰⴼ ⴽⵓ ⵢⴰⵏ ⵎⴰ ⵉⵙⵙⵉⵜⵎ, ⵎⵉⵍⵎⵉ ⵉⵏⴰⵖⵍⵏ ⵓⵔ ⴳⵉⵏ ⵢⴰⵏ, ⵉⵍⵍⴰ ⵎⴰ ⵜⴰⵣⵡⴰⵔⵉⵜ ⵉⵜⵜⵡⴰⵔⴳⴰⵏ ⵖⴰⵔ ⵎⴰ ⵎⵏⴽ ⵙ ⵔⴰ ⴰⴷ ⵉⴼⴼⵔⴷ ⵖ ⴳⵎⴰⵙ, ⵜⵉⵍⵉ ⵜⵡⴰⵔⴳⵉⵜ ⵏ ⵓⴼⵓⵍⴽⵉ ⴷ ⵜⴷⵓⵙⵉ ⵏ ⵡⴰⵏⵍⵉ ⴷ ⵓⵏⵓⴳⴰ. ⴰⵏⵍⵉ ⴷ ⵓⵏⵓⴳⴰ ⵏⵏⵖ ⴰⵙⵙⴰ, ⵍⵍⴰⵏ ⵖ ⵢⴰⵜ ⵜⵙⵓⵔⴼⵜ ⵉⵙⵙⵉⵡⴷⵏ, ⵉⴳⴳⵓⵜ ⵎⴰ ⴳⴳⵉⵖ ⵉⵡⵉⵏ ⵉⵊⴰⵡⴰⵏ. ⴰⵏⵍⵉ ⴷ ⵓⵏⵓⴳⴰ ⵏⵏⵖ ⴰⵙⵙⴰ, ⵜⵜⵔⵏ ⵣⴳ ⴽⵓ ⵢⴰⵏ ⴳⵉⵜⵏⵖ ⴰⴷ ⵜⵏ ⵉⵍⵍⵉⵍ ⵙ ⵜⵉⵣⵣⵍⴰ, ⵙ ⴽⵔⴰ ⵎⵎⵉ ⵢⵓⴼⴰ ⴷ ⵎⴰ ⵉⵙⵙⵓⴳⵔ. ⵜⵓⵎⵓⵢⵜ ⵏ ⵜⵎⴷⵢⴰⵣⵉⵏ ⵏ ⵡⴰⵔⵔⴰ ⵢⴰⴷ ⴳⴰⵏⵜ ⵜⴰⵢⴰⴼⵓⵜ ⵏ ⵓⵎⵓⴷⴷⵓ ⵏ ⵢⴰⵜ ⵜⵙⴳⴰ ⵖ ⵓⴳⴰⴷⴰⵣ ⵏ ⵉⵏⵖⴰⵍⵏ ⵍⵍⵉ ⵅⴼ ⵏⵣⵓⴳ ⵖ ⵜⵓⴷⵔⵜ ⴰⴷ, ⴰⴷ ⵜⵏ ⵏⵙⵎⴷ ⵃⵎⴰ ⴰⴷ ⵏⴰⵡⵙ ⵖ ⵜⵏⴽⵔⴰ ⵏ ⵜⵓⵜⵍⴰⵢⵜ ⴷ ⵜⵓⵙⵙⵏⴰ ⵏ ⵜⵎⴰⵣⵉⵖⵜ ⵍⵍⵉ ⵉⵍⴽⵎⵏ ⵖ ⵓⵣⵎⵣ ⴰⴷ ⵢⴰⵏ ⵓⵙⵓⵔⵙ ⵉⵜⵜⴰⵡⵙⵏ ⵅⴼ ⵜⵡⵡⵓⵔⵉ ⴰⴷ, ⵉⴳ ⵓⵊⵎⵉⵍ ⵡⵉⵏ ⵉⵎⵖⵏⴰⵙⵏ ⴷ ⵉⵎⵙⵉⴳⴳⵉⵍⵏ ⴷ ⵉⵏⴱⴷⴰⴷⵏ ⵏ ⵜⵎⴰⵣⵉⵖⵜ ⵢⵉⵏⵏⴰ ⵖ ⵍⵍⴰⵏ. ⵓⵏⵛⵜ ⴰⵏⵏ ⴰⴼ ⵔⵉⵖ ⴰⴷ ⵜⴳ ⵜⵡⵓⵔⵉ ⴰⴷ ⵜⴰⵔⵣⵣⵉⴼⵜ ⵉ ⴽⵓ ⵜⴰⵡⵜⵎⵜ ⴷ ⴽⵓ ⴰⵡⵜⵎ, ⵎⴰ ⵉⵎⵥⵥⵉⵢⵏ ⵓⵍⴰ ⵎⴰ ⵉⵎⵇⵇⵓⵔⵏ ⵖ ⵉⵍⵍⴰ ⵙⵙⵉⵄⵔ ⵏ ⵜⵎⴰⵣⵉⵖⵜ. ⵉⵙⴽⵔⴰⴼ ⴼⴽⴰⵏ ⵉⴽⵣⵉⵏ ⵉ ⵜⴰⴳⵓⵙⵜ, ⴰⵙⵙ ⵍⵍⵉ ⵖ ⵉⵍⵓⵍ ⵜⵜⵓⵏ ⴰⵙⴽⵔⴼ ⴰ ⵍⵍⵉⴳ ⵉⵔⵛⴰ, ⵜⵜⵓⵏ ⴰⵎⴽⵔⵓⴼ. ⵉⵙⵏⴼⵍ ⵍⵎⵏⵣⵍ, ⵜⴰⴳⵓⵙⵜ ⴰⵔ ⵜⵜⴰⵍⵓⴼⵏⵜ ⵏⵓⴱⵔⵏ ⴰⴽⴽ ⵉⴽⵙⵙⴰⴱⵏ, ⵟⵟⵎⵄ ⵓⵔ ⵉⴼⵍ ⵢⴰⵏ. ⵉⴳⴰ ⴷ ⵉⴽⵣⵉⵏ ⵉⵣⵎ, ⴳⴰⵏ ⵎⴰ ⵙⵙⵓⵍ ⵓⵔ ⵉⵇⵏⵏ ⴱⴱⵉⵏ ⴰⵙⵖⵏ, ⴱⴱⵉⵏ ⵉⵣⵉⴽⵔ, ⵉⴼⴼⴰⵖ ⴰⵔ ⵉⵜⵜⴰⵖ ⵍⴷⵉⵏ ⴰⴽⴽ ⵡⵉⵢⵢⴰⴹ, ⵕⵥⵎⵏⵏ, ⵉⵔⴰⵄⴰ ⵡⴰⵙⵓⴽ. ⵉⴽⵙⵙⴰⴱⵏ ⴰⵢⴰ ⴷⴷ ⵉⴷⵓⵢⵏ, ⵉⵍⵍⴰ ⵎⴰ ⵙ ⵉⵏⵏⴰⵏ ⵏⴽⴽⵉⵏ ⵉⴽⵣⵉⵏ ⵍⵍⵉ ⴷⴰⵔⵏⴰⵖ, ⵓⵔ ⵔⴰ ⵏⵏ ⵉⴼⴼⴰⵖ ⴰⵔ ⵉⵜⵜⴰⵖ, ⵉⴹ ⵓⵍⴰ ⴰⵣⴰⵍ, ⵖ ⵉⵍⵍⵉ ⵜⵏ ⵢⵓⵎⴰⵏ ⵉⵙⴰⵡⵍ ⴷ ⵡⴰⵢⵢⴰ, ⵜⵕⴱⵉⵢⵜ ⴰⴼ ⴰⵖ ⵓⵡⵚⵚⴰⵏ ⵉⵏⵏⴰ ⵖ ⴰⵖⵔⵓⵛ ⵉ ⵢⵉⴹⴰⵏ, ⵓⵜⴰⵜ ⵉⵎⵄⵚⴰⵏ. ⵉⵙⵏⴼⵍ ⴷ ⵡⴰⵙⵓⴽ, ⵉⴳⴰ ⴰⵏⵏⵔⴰⵔ, ⴰⵔ ⵏⵙⵔⵡⴰⵜ ⴰⵣⵓⵣⵣⵔ ⵔⴰⴷ ⴷ ⵉⴱⴰⵢⵏ ⵉⵙ ⵓⵔ ⵏⵇⵇⵏ ⵢⴰⵜ. ⵉⴷⴰ ⵀⴰⵡ ⵀⴰⵡ ⵉⵅⵍⴹ ⵓⴽⴼⴰⵢ, ⵓⵔ ⴰⵖ ⵉⴽⴽⵉⵍ. ⵉⵍⵍⴰ ⵎⴰ ⴽⴽⴰ ⵉⵙⵙⵏⴷⵓⵏ, ⵡⴰⵍⴰⵏ ⴰⴽⵛⵛⵓⵍ ⵉⵔⴰ ⵖ ⵉⴽⵣⵉⵏ ⵏⵏⵙ ⴰⴷ ⴰⵙⵏ ⵉⵟⵟⵍ ⵙ ⵓⵎⴰⵔⵓⵔ ⴰⵔ ⵉⵖ ⵉⵥⵕⴰ ⵡⵉⵍⵍⵉ ⴷ ⵉⴼⴼⵖⵏ ⵎⴰⵏⵉ ⵡⴰⵍⴰⵏ. ⵉⴳⴳⵓⵔⴰ ⴷ ⵢⵉⵚⵉⴹ ⵉⴳⴳⵓⵜⵏ, ⵉⴽⴽⴰ ⵢⴰⴽ ^ ⴽ ⴰⴽⴰⵍ ⵉⵍⵍⴰ ⵎⴰⵢⵙ ⵉⵏⵏⴰⵏ ⵏⴳⴰ ⴰⵙⵎⵓⵏ ⵏ ⵡⴰⵏⵏ ⵉⵍⵍⴰⵏ ⵎⵇⵇⴰⵔ ⴰⵖ ⵢⴰⴳⴳⵓⴳ, ⴰⴷ ⴰⵏⵖ ⵓⵔ ⵉⵍⴰⵎⵎⴰ ⵢⴰⵏ ⵉⴽⴽⴰ ⵢⴰⵖ ⴷ ⵓⵕⵎⵎⵉⴹ ⵏ ⵍⵢⴰⵍⵉ ⵜⵉⵙⵜⵖⵉⵏ. ⵉⵙⵙⴰⵏ ⴰ ⵢⴰⴽⵙⵙⴰⴱ ⴰⴽ ⵏⵉⵏⵉ, ⵙⵍⵍⴰⵜ ⴰⵖ. ⴰⵥⴰⵕⵉⴼ ⵓⵔ ⵊⵊⵓ ⴳⵉⵏ ⵜⵉⵙⵏⵜ ⵏ ⵜⵉⵔⴰⵎ. ⵉⵍⵍⴰ ⵎⴰ ⴷⴷ ⵢⵓⵙⵉⵏ ⵉⵣⵉⴽⵔ, ⵉⵔⴰ ⴰ ⵙⵙⵓⵍ ⵉⴽⴽⵔⴼ ⵉⵡⴰⵍⴰ ⴰⵙⴽⵔⴼ, ⵓⵍⵍⴰⵀ ⵓⵔ ⵜⵏ ⵙⴰⵔ ⵉⵜⵜⴼⴼⴰⵖ. ⴰⵊⵊⵉⴳ ⵇⵇⵏⵖ ⴰⴽ ⵏⵏ ⴰ ⴱⵓ ⵡⴰⵡⴰⵍ, ⵢⴰⵏ ⵓⵊⵊⵉⴳ ⵉⵖⵓⴷⴰⵏ ⴰⵜⵉⴳ ⵓⵔⴷ ⵉⵎⵉⴽⴽ, ⴰⵙⴽⴽⵉⵍ ⵉⵙⵙⴰⴳⴰⵏ ⵜⴰⴳⵓⵔⵉ ⵉⴳⴰⴷⴷⴰⵏ, ⴰⵏⵎⴽ ⴷⵓⵙⵏ ⵛⵉⴳⴰⵏ ⵜⵉⵡⵉⵏⴰⵙ ⵉⵣⴷⴷⵉⴳⵏ, ⴰⵡⴰⵍ ⵉⵏⵎⴰⵍⴰⵏ ⵉⴱⴰⵢⵏ ⵎⴰⵛⵛ ⵉⴼⵍ ⵜ ⵡⴰⵔⵔⴰⵡ, ⵉⴳⴰ ⵎⴰ ⵉⵎⵎⵓⴷⴷⴰⵏ. ⴰⴷ ⴰⵖ ⵓⵔ ⵜⵉⵏⵉⵜ ⴽⵔⴰ ⵢⴰⴹⵏⵉⵏ ⴰⴷ ⵜ ⵉⴳⴰⵏ ⴰⵎⵔ ⵉⵍⵙ ⴰⴷ ⵏⵏⵖ, ⵜⵉⴷⴷⵉ ⵏⵏⵙ ⴰⵖ ⵉⵙⵙⵏⴷⴰⵎⵏ ⴰⵊⵊⵉⴳ ⵏⵏⵖ ⵏⵔⴰ ⵜ, ⴰ ⴳⴳⵉⵙ ⴽⴰ ⵏⵜⵎⵏⴹⴰⵕ ⵓⵔ ⴰⵙ ⵏⴽⵙⵉ ⵙⵙⵓⵇ, ⵉⵔⵓⴼⵓⵢⵜ ⵉⵖ ⴰⴽⴽ ⵏⵣⴰⵏ. ⴰⵍⵍⴰⵀ ⵓⴽⴱⴰⵕ, ⵉⴷ ⵉⵙ ⴰⴽⴽ ⴽⵓⵍⵍⵓ ⵎⵎⵓⴷⴷⴰⵏ ⴰⵢⵜ ⵎⴰⴼⴰⵡⴰⵍ, ⵉⵏⴱⴷⴰⴷⵏ ⵏ ⵙⵙⵏⴹⵉ ⴳⴰⵔ. ⴰ ⵙⵙⵓⵍ ⵏⵜⵜⵔ ⵉ ⵎⵉⵜ, ⴰⵖ ⵉⴽⴽⵉⵙ ⵜⴰⵖⵓⴼⵉ ⴷⴰⵏⵜ ⵉⵕⴱⴱⴰⵢⵜ ⴰ ⵖⵡⵉⵏⵏ, ⵉⵎⵎⴰ ⵖⵡⵉⴷ ⵃⴰⵇⵇⴰⵏ ⵕⵥⴰⵏ ⴰⴼⵓⵙ, ⴰⵡⵏ ⵜⵜⵔⵖ, ⴰⴷ ⴷ ⵏⵍⵍⵉⵍ ⴰⵡⴰⵍ ⵎⴷⴰⵏ ⵏⵃⵓⵛ ⵉ ⵉⴹⵕⴹⴰⵕ, ⴰⵍⴰⵢ ⵍⴰⵍⴰ ⵍⴰⴷⴰⵢⵍ ⴰⵡⴰⵍ ⵏⵏⵖ ⵉⴳⴰ, ⴰⵎ ⴰⵊⵊⵉⴳ ⵉⵖⵓⴷⴰⵏ ⵎⴰⵛⵛ ⵉⴼⵍ ⵜ ⵡⴰⵔⵔⴰⵡ, ⵉⵖ ⵓⵔ ⵏⴷⵓⵢ ⵎⵓⴷⴷⴰⵏ. ⴰⵡⵜⴰⵙ ⵏ ⵜⵓⴷⵔⵜ ⴰ ⵜⴰⴷⴱⵉⵔⵜ! ⴼⵔⵓ, ⴰⵡⵏ ⵉ ⵙⴰ ⵉⴳⵏⵡⴰⵏ! ⴰⵊⵊⴰⵎⵜ ⴰⴽⴰⵍ ⴰ ⵔⵉⵖ ⴳⴰⴷⴷⴰⵏ ⴷ ⵓⵙⵙⴰⵏ. ⴰ ⵜⴰⴷⴱⵉⵔⵜⵏ! ⵙⵙⴰⵍⵎⵜ ⵉ ⵢⵉⵣⵍⵉ ⵏⵏⵓⵏⵜ ⴽⴰⴷⴰ ⵏ ⵢⴰⵜ ⴰ ⵏⵏ ⵓⴼⵉⵖ ⵜⵣⴷⵉ ⴷ ⵡⴰⴽⴰⵍ ⴰ ⵍⵍⵉⵖ ⵉⵙⵍⵍⴰⵡ ⵉⴼⵔ, ⵔⵛⵓ ⵉⵥⵓⵕⴰⵏ ⵉⵛⴰⴹ ⴷ ⵓⵎⵟⵟⴰ, ⵎⴰⵏⵣⴰ ⴽⴰ ⴷⴷ ⵎⵓⵏⴰⵏ. ⵡⴰⵏⵏⴰ ⵎⵎⵉ ⵜⴼⴽⵉⵜ ⵉⴼⵔ ⴰ ⴱⵓ ⵉⴳⵏⵡⴰⵏ ⵎⴰ ⵎⵎⵉ ⵔⴰⵏ ⴰⴽⴰⵍ, ⴰⵔ ⴽⵉⵖ ⴰⵙ ⴷ ⵖⵔⴰⵏ. ⴰ ⵜⴰⴷⴱⵉⵔⵜ, ⵉⴳⴳⵓⵜ ⵎⴰ ⵙ ⴰⵖ ⴷ ⵏⵏⴰⵏ ⵡⵉⵍⵍⵉ ⵖⵔⴰⵏⵉⵏ ⵍⵄⵉⵍⵎ ⵉⵔⴰ ⵏⵏ ⴷⴰⵔⵓⵏⵜ ⵉⵖ ⵉⵕⵥⵎ ⵍⵃⵙⴰⴱ ⵏ ⵅⵜⵉⵍⵍⵉ ⵊⵍⴰⵏⵉⵏ. ⵓⵙⵙⴰⵏ ⵏ ⵕⴱⴱⵉ ⵍⵍⵉ ⴷ ⵉⴱⴹⴰ ⵣⵓⵏⴷ ⴰⵜⴰⵢ ⴽⵓ ⵢⴰⵏ ⵙ ⵍⴽⴰⵙ ⵏⵏⵙ ⴰ ⵉⵙⵓ ⵖⴰⵢⴷⴰ ⵔⴰⵏ. ⵓⵙⵙⴰⵏ ⴷⴰ ⵜⵜⵉⴷⵓⵏ, ⴰⵡⵜⴰⵢ ⴰⴷ ⴷ ⵎⵓⵏⴰⵏ ⵓⵔ ⵉⵙⴽⵉⵔ ⵛⵛⵔⵄ ⴰⴷ ⵜⵏ ⵉⵏⵏ ⵉⵊⵍⵓ ⵢⴰⵏ. ⵉⵇⵇⴰⵏ ⴷ ⴰ ⵜⵜⵉⵙⵙⴰⵏⵎⵜ ⴰ ⵜⵉⴷⴱⵉⵔⵉⵏ ⵎⵎⴰⵜⵏⵖ ⵅⴰⴷⵉⵊⴰ ⵍⴰⵀⵍ ⵏ ⵏⵏⴱⵉ ⵏⵏⴰⵖ ⴽⴰⴷⴰ ⴷⴷ ⵓⴳⴰⴷⴰⵣ ⴰⴷ ⵜⵙⵓⵇⵏⵜ ⴳ ⵛⵛⴰⵎ ⵓⵍⴰ ⵍⵢⴰⵎⴰⵏ, ⵣⵣⵏⵣ ⴰⵙⵖ ⴰ ⵎⵎⵉ ⴷ ⵍⵓⵏⵜ ⵜⵓⴼ ⴰⴽⴽ ⵉⵙⴱⴱⴰⴱⵏ ⵡⵉⵍⵍⵉ ⵣⵔⵉⵏⵉⵏ ⵢⵉⵔⵉ ⴽⵔⴰ ⴰⵖ ⵏⵏⴰⵏ ⴽⵔⴼⴰⵜ ⴰⵢⴷⴰ ⵏⵏⵓⵏ. ⴰ ⴱⴱⴰⵀⵔⴰ ⵓⵔ ⵜⵜⴰⵎⵏⵎⵜ ⴰ ⵜⵉⴳⵔⵉⵛⵉⵏ ⵡⴰⵏⵏⴰ ⴽⴰ ⵉⵃⵙⴰⵏ ⵉⴷ ⵍⵉⴼ ⵉⴳ ⴷ ⴰⵎⴰⵔ ⵢⵉⵔⵉ ⴽⵎ ⴰ ⵛⵛⴰⵀⴰⵡⴰ, ⵟⵟⵏⵥ ⵓⵔⴷ ⵉⵎⵉⴽ. ⵓⵀⵓⵢ, ⵎⵢⵢⴰ ⵏ ⵀⵓⵢ, ⵉⵏⵉ ⵜ ⵜ ⴷ ⵉⵜⵏⵖ ⴰ ⵍⴰⵍⵍⴰ ⵉ ⵢⵓⴱⵟⵟⵓ ⴰⴷ ⵏ ⴳⵔ ⴰⵜⵏⵖ ⵀⴰⵏⵏ ⴰⴼⴳⴰⵏ ⵏⵏⴰⵖ ⵓⵔ ⵉⴳⵉ ⴱⵍⴰ ⵢⴰⵏ ⴰ ⵜⴰⴷⴱⵉⵔⵜ! ⴰⵣⵔⴼ ⵏⵏⵎ ⴰ ⵉⵢⵉ ⴷ ⵢⵉⵡⵉⵏ ⵉⵟⵏⵥ ⵡⴰⵏⵏ ⴰⵎ ⵉⵏⵏⴰⵏ ⴳⴰⵔ ⴰ ⵉⴳⴰ ⴼⴼⵓⵖ ⵉⴷⴷⴰ ⵓⵣⵎⵣ ⵏ ⵙⵎⴳ ⵓⵔ ⵙⴰⵔ ⴰⵙ ⴷ ⵓⵔⵔⵉⵏ ⵡⴰⵏⵏⴰ ⵉⵔⴰⵏ ⵍⵎⵓⵜ, ⵉⴼⵜⵓ ⵍⵍⴰ ⵉⵀⵏⵏⵉⵜ ⴰⴷ ⵓⵔ ⵢⴰⵡⵉ ⴷⴷⵏⴱ ⵏ ⵅⵜⵉⴷ ⵉⵜⵜⵊⴰⵔⴰⵏ ⵜⴰⵎⴰ ⵏ ⴰⵢⵜⵎⴰⵙ ⴰⵡⵙⴰⵢ ⴰⴷ ⴷ ⴱⴰⵢⵉⵏⵏ. ⵜⴰⵖⴰⵔⵜ ⴰⵍⵍⴰⵀ ⴰ ⵜⴰⵖⴰⵔⵜ, ⵉⵙ ⵓⵔ ⵏⴳⵉⵏ ⵉⵙⴰⴼⴼⵏ ⵎⵎⵓⴷⴷⴰⵏ ⵡⴰⵎⴰⵏ, ⵀⴰ ⵡⵉⵢⵢⴰⴹ, ⵉⵙ ⵃⵉⵢⵍⵏ ⵉⵇⵏ ⴷ ⵓⵏⵥⴰⵕ, ⵓⵔ ⵙⵓⵍ ⵃⵜⴰⵊⵊⴰⵖ ⵜⴰⵏⴰⵙⵜ ⴰⵍⵍⴰⵀ ⴰ ⵜⴰⵖⴰⵔⵜ, ⵢⴰⴽ ⴰⵣⵎⵣ ⵏⵏⵎ ⴰⴽⵓⴼⵏ. ⴰⵙⵙ ⵍⵍⵉⵖ ⵏⴻⵏⵏⴰ ⵉⵔⴰ ⵢⴰⴼⵓⴹ ⵓⵅⵍⵓ ⵏⵏⵓⵏⵜ ⴰ ⵏⵏ ⵓⴼⵉⵖ ⵓⵍⴰⵡⵏ, ⵡⵉⵏ ⴱⵏⴰⴷⵎ ⵜⵄⵎⵎⵔ ⵜⵏ. ⵉⵅⵍⴼ ⵉⴳⵔ, ⵉⵇⵇⵓⵔ ⵡⵓⵍ ⵏ ⵡⵉⴷⴰ ⵜⵏ ⵉⴽⴽⵓⵙⵏ ⵉⵚⵕⴹ ⵓⴼⵔⵓⵅ ⵉ ⴱⴰⴱⴰⵙ, ⵉⴳⴳⴰⵍ ⵄⵎⵎⵉⵙ ⴰⵏⵣⵣⴰⵔⴼⵓ ⵜⵍⴼⵏ, ⵉⵙⴰⵡⵍ ⴷ ⵓⵙⵎⵓⵏ ⵏⵏⵙ ⴰⵡⵔⵣ ⵉⵏⴼⴰⴳⴰⵎ ⴷ ⵓⴹⴰⵕ ⵏⴳⴰ ⵉⵎⵛⵜⴰⵍⵏ. ⴰⵍⵍⴰⵀ ⴰ ⵜⴰⵖⴰⵔⵜ, ⵓⵍⴰⵡⵏ, ⴳⴰⵏ ⵡⵉⵏⵏⵓⵏⵜ ⵎⴰⴷ ⴰⵖ ⵉⵊⵔⴰⵏ, ⴰⴼ ⴽⵓⵍⵍⵓ ⵏⵕⵥⴰ ⵉⵖⵓⵏⵉⵜⵏ ⵉⵔⵓⴼⴰ ⵉⴳⵔ ⵏⵏⴰⵖ, ⵡⵉⵏⵏⵓⵏ, ⵉⴳⴰ ⵉⵙⵉⴽⵉⵜⵏ ⴰⴷⴷⴰⴳ ⵏⵏⵖ ⴰⴽⵓⴼⵏ, ⵉⵙⴽⵍⴰ ⴷⴷⵓ ⵉⵎⴰⵍⵓⵜⵏ ⵓⵔ ⴰⵖ ⵉⵙⵖⵡⵉ ⵢⴰⵏ, ⵜⵉⴳⴰⵔⴰ ⴰⴷ ⵏ ⵜⴽⵔⵔⴰⵢⵜ. ⴱⵍⵃⴰⵇ ⴰ ⵉⵥⵓⵕⴰⵏ ⵜⵔⵎⴰⵜ ⵉⴷⴷ ⵉ ⵉⵢⵙⵓⵍⵉⵍⵏ ⴰ ⵙⵙⴰⵔ ⵓⵔ ⵜⵉⵖⴰⵔⵎ, ⵎⵇⵇⴰⵔ ⵉⵀⵔⵛ ⵡⴰⵙⵉⴼ ⵉⵔⴰ ⴰ ⵙⵙⵓⵍ ⵉⴼⴰⵡ ⵍⵃⴰⵍ ⵉⴳ ⴰⴽⴽ ⵡⵉⵏⵏⵓⵏ ⵜⴰⴳⵓⵜ ⵉ ⵉⵏⴱⴷⵓⵜⵏ, ⵜⴰⵟⵏⴰⵥⵉⵜ ⴽⴰ ⵢⴰⵏ ⵉⵎⵎⴰ ⵢⴰⵏⵥⴰⵕ ⵏ ⵜⴳⵔⵙⵜ ⵜⵓⴳⴰ ⴰⴼ ⵄⵡⵓⵍⵏ. ⵉⵍⵍⴰ ⵢⴰⵡⵙⴰⴼⴰⵔ, ⵉⵎⵓⵔⵉⴳ ⴰⴷ ⵜ ⵢⵓⵎⴰⵏ ⵡⴰⵏⵏⴰ ⵜⵓⵜ ⵜⴰⵖⴰⵔⵜ, ⴰⵟⵟⴰⵏ ⵉⴳⴳⵉⵣ ⵜⴰⵙⴰ ⵏⵏⵙ ⴰ ⵢⴰⵥⵓⵎ ⵉ ⴳⴰⵔ ⵡⴰⵡⴰⵍ, ⵉⴳ ⴰⵙⵎⵓⵏ ⵏⵏⵖ ⵉⴽⵛⵎ ⴰⵃⵡⴰⵛ, ⴰⵔ ⴽⵉⵖ ⵎⴳⴰⴷⴷⴰⵏ ⵡⵓⵍⴰⵡⵏ. ⵜⵉⵔⵔⵓⴽⵣⴰ ⵉⴽⵣⵉⵏ ⵉⵙⵙⵃⵎⴰ ⴷ ⵙⵙⵓⵇ, ⵀⴰⵡ! ⵀⴰⵡ! ⵉⴱⴷⴰ ⵙⵉⵙ ⵉⴼⵍ ⵓⴼⵓⵍⵍⵓⵙ ⴰⵎⴷⴷⵓⵣ, ⵉⵔⵡⵍ ⴼⵍⵏ ⴷ ⴰⵔⵔⴰⵙ ⵀⴰⴽ ⴱⴰⵍⴰⴽ ⴰ ⵜⵉⵖⵢⵢⴰ, ⵜⴰⵥⵓⵕⵉ ⵜⴳⴰ ⵢⴰⵜ ⵉⵟⴼⵕ ⴼⵍⵍⵓⵙ ⴰⵛⵉⵛⴰⵡ ⵓⵔ ⵙⵓⵍ ⴰⵔ ⴳⵔⵔⵓⵏ ⵢⴰ ⵓⵎⵊⵊⵓⴹ ⴰⴷ ⴷ ⵉⴱⵕⵕⵎⵏ, ⵢⴰⵜ ⵜⵉⵟⵟ ⴰⵙ ⴷ ⵉⵍⵓⵃ ⵀⴰⵡ! ⵀⴰⵡ! ⴰ, ⵖⵉⵍⵍⵉ ⴷ ⴽⴽⴰⵏ, ⵓⴱⴱⵉⵛ ⴰⵢⴳ ⵍⵃⴰⵍ ⵉⵔⵓⵔ ⴷ ⵓⵎⵊⵊⵓⴹ ⴰⴹⴰⵕ ⵏⵏⵙ, ⵓⵏⴼⵓⵙ ⴰⵔ ⴷ ⵓⵔⵔⵉⵏ ⵉⴽⵣⵉⵏ, ⵉⵄⵡⵡⵓⵍ ⴼ ⵍⵄⴰⵔ, ⴰⵔ ⵙⵓⵍ ⵉⵙⵀⵉⵇⵉⵢ. ⵢⴰ ⵓⵏⵇⵉⵔ ⵓⴷⴰⵏ ⵉ ⵖⵡⴰⴷ ⵡⴰⴽⴽ! ⵡⴰⴽⴽ! ⴰ ⵉⴳ ⵍⵃⴰⵍ ⴰⵃⵃ, ⴽⴰ ⵎⵎⵉ ⵙⵓⵍ ⵏⵙⵙⴼⵍⵉⴷ, ⴰⴳⵔⵓⵔ ⴰⴷ ⵡⴰⵍⴰⵏ. ⵎⴰⵏⵣⴰ ⵉⴷ ⵀⴰⵡ ⴰ ⴱⵓ ⵀⴰⵡ ⵎⴰⵏⵣⴰ ⵜⵉⵣⵣⵍⴰ ⵏⵏⵓⵏ ⵓⵔⴷ ⵉⵖⵢⵢⴰ ⴰ ⵉⵙⴳⴷⴷⴰⵏ ⵜⵉⵔⵔⵓⴽⵣⴰ ⵉ ⵢⴰⵏ ⵓⵔⴷ ⴰ ⵢⴰⵎⴰⵔⵓⵔ ⵙ ⵜⵉⵟⵟ ⴰⵙ ⵔⴰ ⵏⵏ ⵏⵇⴹ ⵉ ⴼⴰⴷ ⵓⵔⴷ ⴰⵎⵎⴰⵥ ⵏⵏⴽ ⴰ ⵢⴰⵡⴰⵍ ⴰ ⵎⵎⵉ ⵔⴰⴷ ⵊⵎⵄⴰⵖ ⵎⴰⵙ ⴷⴰⵔ ⵉⵏⵉⵖ, ⴰⴷ ⴷ ⵉⵇⵇⴰⵏ ⴰⵙ ⵏⵙⵙⵉⴹⵏ ⴰⵡⴰⵍ ⴰ ⵓⵔ ⵏⴽⴽ ⴰⵔ ⵉⵖ ⴰⵖ ⵏⵏⴰⵏ ⴰⵡⵍⴰⵢ ⵉⵣⵔⵉ ⵢⴰⵖ. ⴰⵎⴰⴳⵓⵙ ⵉⴳⴰ ⴷ ⵓⴼⴳⴰⵏ ⴰⵖⵕⴹⴰ, ⵎⴽⵍⵍⵉ ⵏ ⵓⵎⵓⵛⵛ ⴳⵉⵏ ⵓⵛⵛⵏ, ⴳⵉⵏ ⴰⵖⴰⴹ, ⵎⵢⴰⵙⵙⴰⵔⵏ ⵍⵉⵎⵓⵔ. ⵉⵛⵛⴰ ⵢⴰⵏ ⵢⴰⵏ, ⵉⵛⵛⴰ ⴷⴰⵖ ⵡⴰⵢⵢⴰ, ⴼⵍⵏ ⵉ ⵢⴰⵏ ⴰ ⵙⵙⵓⵍ ⵏⵛⵛ ⵎⵉⵜ, ⵏⴽⴽ ⴰⴷ ⴷ ⵉⵜⵔⴰ, ⵎⴰⵏⵉ ⵖ ⵏⵜⵍⵖ ⵎⵇⵇⴰⵔ ⵏⴽⴽⵓⵙ ⵥⵍⵍⴹ, ⵏⵙⵡⴰⵍⴰ ⵜ ⵉ ⵡⴰⵔⵔⴰⵡ ⴰⵖⴰⴹ ⴰⴷ ⴳⵉⵖ, ⵏⴽⴽⵉ ⴳⵉⵏ ⵡⵉⵏⵓ ⵜⵉⴽⵔⵡⵉⵏ. ⵍⵓⵇⵔ ⵡⵉⵏ ⵡⵓⵛⵛⵏ, ⵉⴳⴰⵜⵏ ⵉ ⵡⴰⵏⵏ ⵓⵔ ⵓⴼⵉⵏ ⵉⴽⴽⴰ ⴷ ⵉⵙⴽ ⴼ ⵡⴰⵢⵢⴰⴹ ⵓⵔ ⵙⵓⵍ ⵏⵜⵍⵖ ⵉ ⵢⴰⵏ. ⴰⵎⵓⵛⵛ, ⵓⵛⵛⵏ ⵉⵡⵉⵏ ⵉⴷ ⵉⵙ ⵎⵓⵏⵏ ⴼⵍⵍⴰⵜⵏⵖ ⵏⴽⴽⵉⵏ ⴼⵍⵖ ⴽ ⴰ ⵢⴰⵖⵕⴹⴰ, ⵜⴼⵍⵜ ⵉⵢⵉ ⵉ ⵓⴽⵙⴰⵔ ⴰⵎⵓⵛⵛ, ⵓⵛⵛⵏ ⴰ ⵓⵜⵎⴰⵣⵉⵔⵜ ⵍⵍⵉ ⴼ ⵏⵙⴰⵡⴰⵍ ⵡⴰⵍⴰⵏ ⴰⵛⴱⴰⵕ ⵍⵍⵉ ⴷⴰⵔⵏⴰⵖ, ⴰⵡⵉⵏ ⴰⵎⴰⵏ. ⴰⴳⴳ ⵏⵏ ⴰ ⵜⵥⵕⵜ ⵖⵡⵉ ⴷ ⵉⵖ ⵎⵓⵏⵏ ⵎⴰ ⵜⵜⵉⵏⵉⵏ ⵉⵏⵏⴰ ⵢⴰⵙ ⵢⴰⵏ ⵙⵙⴼⵍⴷ ⴰⵢⴽ ⵉⵏⵉⵖ ⴰ ⴼⵓⵍⴰⵏ ⵎⵇⵇⴰⵔ ⵏⴱⴹⴰ ⵏⴽⴽⵉ ⴷ ⵉⴽ ⵜⵉⵔⴰⵎ ⵓⵍⴰ ⴰⵔⵔⴰⵡ ⵉⵚⴰⵃⴰ ⵢⴰⵏ ⵉ ⵜⴰⴳⴰⵏⵜ, ⵢⴰⵏ ⵉⵡⴰⵍⴰ ⴰⵅⴰⵎ ⵢⴰⵏ ⴰ ⵉⴳⴰ ⵍⵃⵙⴰⴱ ⵏⵏⵖ ⴰⵙⵙⴰ ⵏⵏ ⵓⵔ ⵏⵎⵓⵏ ⴰ ⵙⵙⴰⵔ ⵓⵔ ⵜⴰⵎⵏⵜ ⵉⵣⵉⵎⵎⵔ, ⴰⵙⵙ ⴰⵏⵏ ⴰⴽ ⵏⵏⴰⵏ ⵏⴳⴰ ⴽⵓⵍⵍⵓ ⴰⵢⵜ ⵜⴰⴷⴷⴰⵔⵜ, ⵏⵛⵔⴽ ⵍⵎⴰⵃⴰⵍ ⴰⵙⵙ ⴰⵏⵏ ⴰⵙ ⵜⵍⴽⵎⵜ ⵉⴹⴰⵚⵏ, ⵉⵔⴰ ⴰ ⴽⵏ ⵏⴰⴽⵕⵏ. ⵉⵙⴰⵡⵍ ⴷ ⵎⵓⵛⵛ, ⵉⵏⵏⴰ ⵀⴰ ⵉⵎⵏⵙⵉ ⵎⴰ ⵖ ⵏⵜⵍⵏ ⴰⴷ ⴰⴽ ⵕⵥⵎⴰⵖ, ⵙⵙⴼⵉ ⴷⴰⵖ ⵜⴰⵏⵏⴰ ⴽⴰ ⵜⵓⴼⵉⵜ ⴰⵎⵟⵟⴰ ⵓⵍⴰ ⵍⵄⵢⴰⴹ, ⵓⵔ ⵙⵓⵍ ⵉⵢⵉ ⵙⵙⵓⵃⵍⵏ ⴰⵔⵔⵉⵔⴰⵡ ⵀⴰ ⵜⵉⵏ ⵕⵥⵎⵏ, ⵉⵛⵛ ⴰ ⵡⴰⵏⵏ ⵉⵔⴰⵏ. ⵉⵣⵣⵏⵣⴰⵖ ⵓⵏⵚⵃⴰⴱ, ⴰ ⵉⴽⵔⵡⴰⵏ ⴼⴼⴰⵖⴰⵜ ⵉⵎⵎⴰ ⵏⴽⴽ ⵏⴷⴷⴰ, ⴽⴰⴷⴰ ⵓⵜⵔⵙ ⴰⵖ ⵉⵚⴰⵃⴰⵏ. ⵉⵙⵎⵓⵎⵎⵉⵢⵏ ⵎⴰⵏⵣⴰ ⴰⴳⴰⴷⵉⵔ ⵏ ⵍⴰⵎⴰⵏ, ⵎⴰⵏⵣⴰ ⵜⵉⴳⵎⴰⵎⵉⵏ ⵎⵏⵛⵜ ⵓⵡⴳⴷⴰⵍ ⴰ ⵉⴷⴷⴰⵏ, ⵏⵥⵕⴰ ⵜⵉⵡⴷⵉⵡⵉⵏ ⵎⴰ ⵔⵔⴰ ⴷ ⵉⵏⵉⵖ ⵉ ⵓⴼⵔⵓⵅ, ⴰⵙⵙ ⴰⵏⵏ ⴰⵖ ⴷ ⵉⵔⵓⵃ ⵖⵉⵍⵍⵉ ⵢⵓⵎⴰⵏ ⵉⵣⵔⴼⴰⵏ, ⵉⴳⴰ ⵜⵉⴳⴹⵉⵡⵉⵏ ⵎⴰ ⵔⵔⴰ ⵏⵏ ⵉⵏⵉⵖ ⵉ ⴱⴰⴱⴰ, ⵎⴰ ⴼ ⵔⴰ ⴷⴷⵉⵙ ⵊⵎⴰⵖ ⵖⴰⵢⴷⴰ ⴷ ⵉⴼⵍ ⴳⴰⵏ ⴰⵙⵓⴽ, ⵎⴰ ⵢⵓⵔⵓ ⵉⴳⵍⵍⵉⵏ. ⵎⴰⵏ ⵜⵉⵏⵏⴰⵖ ⴰ ⵢⴰⵎⴰⵣⵉⵖ, ⵏⵎⵎⵓⵜ ⵏⴷⴷⵔ ⵓⴽⴰⵏ ⵎⴰⵢⵖ ⴰⵖ ⵏⵏ ⵕⵥⴰ ⵡⴰⵎⴰⵏ, ⵎⴰⵢⵖ ⵏⵣⵣⴰⴳⵍ ⴰⵡⴰⵍ ⵎⵏⵛⵜ ⴰ ⴱⴷⴷⴰ ⵏⵙⵎⵓⵎⵎⵉⵢ, ⵖ ⵓⵎⵟⵟⴰ ⵏⴳⴰ ⵢⴰⵏ ⴷⴷⴰ ⵉⵙⴳⴳⴰⵙⵏ ⴷⴷⴰ ⵡⵓⵙⵙⴰⵏ, ⴰⴹⴰⵏ ⵓⵔⴷ ⵉⵎⵉⴽⴽ ⵏⴽⵏⵉ ⵖⵎⴽⵍⵍⵉ, ⵡⵉⵍⵍⵉ, ⵓⵔ ⴳⵉⵖ ⵉⴹⵀⵕ ⵢⴰⵜ ⵢⴰ ⵓⵖⵏⵊⴰ ⴰⵙ ⴰⵖ ⵏⵏ ⵙⵙⵡⴰⵏ, ⵢⴰ ⵓⵡⵔⵓⴽⵓ ⴰⴼ ⴷ ⵏⵎⵓⵏ ⵖⴰⵢⴷⴰ ⵖ ⴼⴽⴰⵏ ⵏⵛⵛⴰⵜ ⴰⴽⴽ, ⵎⴰⵢⵖ ⵉⵍⵍⴰ ⴷⴷⵡⴰ ⵏⵏⴰⵖ ⵎⴰⵏ ⵜⵉⵎⵣⴳⵉⴷ ⴰⵖ ⵉⵍⵍⴰ ⵟⵟⴰⵍⴱ ⵉⵏⵓ ⴷ ⵡⵉⵏⵏⵓⵏ. ⵎⴰⵏ ⵖ ⵉⴳⴳⵔⵔⴰⵎⵏ ⵖ ⵉⵍⵍⴰ ⵙⵙⵏⴼⵍ ⴰ ⵜ ⵉⴷ ⵥⵓⵕⴰⵖ ⵏⵜⵜⵔ ⴰⵙ ⴰ ⴼⵍⵍⴰⵖ ⵉⵥⵥⴰⵍ, ⴷ ⵔⵔⵃⵎⵜ ⵓⵔⴷ ⵉⵎⵉⴽ ⴰⵛⴽⵓ ⵜⵉⵎⵓⵍⴰ ⴽⴰ ⵙⵙⵓⵍ ⵏⵙⵙⵉⵜⵎ ⴳ ⴰⴽⴰⵍ. ⵏⴽⵔⴰⵜ ⵉⴷⴷ ⴰ ⵖⵡⵉⵏⵏ ⵃⴱⴰⵏ ⵉⵙⵎⴹⴰⵍ ⵀⴰ ⵢⵢⴰⵖ ⵓⵔ ⵙⵓⵍ ⵏⵇⵇⵉⵏ ⵉⴳⵓⴷⴰⵔ, ⵓⵔ ⵏⴳⴰⴱⵍ ⴰⵎⴰⵏ. ⵏⴽⵔⴰⵜ ⵉⴷⴷ ⴰ ⵢⵉⵏⴼⵍⴰⵙ, ⵉⴷ ⴱⴰⴱ ⵉ ⵉⵣⵔⴼⴰⵏ ⴰⵡⵢⴰⵜ ⵏⵏ ⴰⵔⵔⴰⵡ ⵏⵏⵓⵏ, ⵓⵔ ⵙⵓⵍ ⵉⵃⴹⵉ ⵢⴰⵜ. ⵓⴼⵏⵜ ⵜⵉⵔⴽⵓⵙⴰ ⵜⵉⵙⵙⵔⴳⴰⵎ, ⵢⵓⴼ ⵉⵖ ⵏⴳⵣ ⴰⴽⴰⵍ. ⵜⵓⴼ ⵜⴰⵏⵜⵍⴰ ⴰⵙⵎⵎⵉⵟⵟⵉⵡ, ⵢⵓⴼ ⵣⵓⴳ ⴰⵙⵀⵉⵇⵉⵢ ⵓⵔ ⵙⵓⵍ ⵏⵏⵉⵖ ⴰ ⵢⴰⵎⴰⵔ ⵉ ⴽⴰⴷⴰ ⴷ ⵡⴰⵡⴰⵍ. ⵜⵉⵙⵓⵔⴰⴼ ⵜⵉⵙⵓⵔⴰⴼ ⵏ ⵓⵎⵣⵡⴰⴳ ⵉⵏⴰⵜ ⵜ ⵉ ⵓⴹⴰⵕ ⴰ ⵓⵔ ⵉⵖⴰⵡⵍ ⴰⵎⴰⵔⵓⵔ ⵉⴱⴱⵉ ⵏⵏ ⵉⵕⵥⴰⵖ ⴰⵎⵎⴰⵥ ⵏⵏⴽ ⴰ ⵢⴰⴹⵓ ⵉⵍⴽⵎⵣ ⵉⵣⴳⴰ ⵏⵏ ⵓⵔ ⵉⵎⵓⵏ ⴷ ⵉⴹⵓⴹⴰⵏ ⵎⴰⵛⵛ ⵉⵟⵏⵥ ⴳⵉⵖ ⴰⵙⵙ ⵍⵍⵉ ⵟⵚⴰⵖ ⴰⵎⵏⵖ ⴰⵢⵢⵓⵣ ⵉⴱⴳⴰⵏ ⵢⵓⴼ ⴰ ⴽⴽⴰ ⵏⴳ ⴰⴽⵓⵛⴰⵎ ⴰ ⵏⴽⵏⴷ ⴰⴷⵊⵊⴰⵔ ⵜⵉⵙⵓⵔⴰⴼ ⵏ ⵓⵎⴰⵣⵉⵖ ⴰⵡⴰⵍ ⵉⵣⴳⴰⵏ ⴰ ⴽⵓⵍⵍⵓ ⵏⴼⵍ ⵜⵉⵍⵍⴰⵙ ⵜⵉⵍⵍⵉ ⴰⵖ ⵉⴱⴹⴰⵏ ⵏⵎⵓⵏ ⵉ ⵜⴰⵏⵏ ⵉⵍⵍⴰⵏ ⵏⵙⵎⴷ ⴰⵛⴱⴰⵕ ⵉⵎⴰⵍ ⵏⵏⵖ ⴰ ⴷⴰⴷⴷⴰ ⵜⴰⵡⴰⴷⴰ ⴰⴷ ⵔⴰⵏ ⵜⵉⵙⵓⵔⴰⴼ ⵏ ⵓⵎⵖⵏⴰⵙ ⴰⵡⵜⴰⵙ ⴰ ⵉⵢⴱⴰⵏ ⴰⴷ ⴰⵙⵉⵏ ⵢⴰⵜ ⵙ ⵢⴰⵜ ⵉⵎⴰⵍ ⴰⴷ ⵔⴰⵏ. ⴰⴼⵍⵓⵡⴰⵏⵣⴰ ⵉⴽⴽⴰ ⴷ ⵍⴱⵔⵉⵃ ⵉⵎⵓⴷⴰⵔ, ⵢⴰⵏ ⵉⵎⵉ ⴰⵙ ⵏⵏⴰⵏ ⵉⵃⴰⵛ ⴰⵖ ⵓⴽⵙⵙⴰⴱ, ⵓⵔ ⵙⵓⵍ ⴰⵖ ⵉⵔⵉ ⵢⴰⵏ. ⵏⵏⴰⵏ: ⴰⵅⵍⵓ ⵏⵍⴽⵎ ⴳⵉⵙ ⵡⴰⵍⵍⵉ ⵏ ⵓⴼⵓⵏⴰⵙ ⴷⵔⴰⵏ ⵏⵜⵜⴰ ⵓⵍⴰ ⴱⵓⵜⴰⴳⴰⵏⵜ ⵜⴰⵎⴰ ⵏ ⵓⴼⵓⵍⵍⵓⵙ ⵏⴰⵡⵉ ⵜⵓⵎⵎⵍⴰ ⵏ ⵜⵎⵓⴹⴰⵏ, ⵏⵡⴰⵍⴰ ⵜⴰⴽⴰⵜ. ⵉⵜⵜⵓ ⵓⴼⴳⴰⵏ ⵡⴰⴷⴰ ⵓⵔⵓⵏ, ⵉⵙⴰⵍⴰ ⵢⴰⵖ. ⵖⵉⵍⴰ ⵃⵔⵔⴰ ⵊⵊⵓ ⴷ ⵉⴱⴰⵢⵏ ⵍⵃⴰⵇⵇ ⵖ ⵡⴰⵡⴰⵍ ⴳⴰⵔ ⵉⴽⴹⵓ ⵉⴽⴽⴰ ⴷ ⴰⴼⵔⵓⵅ, ⵉⵔⴰ ⵡⴰⵢⵢⴰⴹ ⵉⵟⵟⴰⴼ ⵓⵔⴳⴰⴳⴰⵢ ⵉⴳⴳⵓⵜⵏ ⵡⴰⵍⵍⵉ ⵜⵏ ⵢⵓⵔⵓⵏ ^ ⵎⴰⵏⵉ ⵖ ⵉⵏⵙⴰ ⴱⴰⴱ ⵏ ⴷⴷⵔⵙⵜ ⵉⵙ ⵏⵏ ⵓⵔ ⵉⵜⴰⵎ ⵉⵙ ⵉⵙⵏⴼⵍ ⵓⵣⵎⵣ ⵉⴳⴳⵓⵜ ⴼⵉⵙⵙ ⵉ ⵢⵉⴼⵔⵅⴰⵏ ⵡⴰⵍⴰⵏ ⵉⵏⵏ ⴼⵉⵙ ⵏⵏⴽ ⴰ ⴱⵓⴽ, ⵏⵏⴰⵏ ⴰⵙ ⵏⵙⴰⵏ. ⵜⵏⴽⵔ ⵜⵔⴰⵄⵉⵜ, ⵉⴳⴳⵓⵜ ⵎⴰ ⵉⵜⵜⵡⴰⵢⵏⵏⴰⵏ ⵉⴳⴰ ⴷ ⵓⴼⴳⴰⵏ ⵉⵏⵉⴳⵉ ⵏ ⵡⴰⵢⵢⴰ, ⵏⵏⴰⵏ ⵉ ⵖⵡⴰ ⵏⵏ ⵡⵉⵍⵍⵉ ⵓⵔⵓⵖ ⵏⴽⴽⵉ ⴷ ⵉⵡⵏ ⴰⵏⵓⵍⵏ ⵟⵟⴰⵚⴰⵖ ⵉⵙⴳⴳⴰⵙⵏ ⴰ ⵏⴼⴼⵔⴷ, ⵏⵜⵜⵓ ⵎⴰⵖ ⵉⵙⵙⵓⵜⵍⵏ ⵖⵉⵍⴰⴷ ⵀⴰ ⵍⵃⵙⴰⴱ, ⴰⴽⴹⵓ ⴽⴽⴰⵏ ⴰⴽⴽ ⴰⴽⴰⵍ ⵜⵉⴳⵎⵎⵉ ⵙ ⵜⴰⵢⵢⴰⴹ, ⵜⴰⴷⴰ ⵙ ⵏⵉⵜ ⵏⵏⴰⵏ ⵏⵇⵇⵏ ⵜⵜ ⴰⵖ ⵉⵍⵍⴰ ⵡⴰⵟⵟⴰⵏ ⴰⴷ ⵉ ⵉⴼⵔⵅⴰⵏ, ⵉⵡⵏⵏ ⴰⵙ ⵉⵏⵏⴰ ⵢⴰⵙⵏ ⵓⴽⵙⴰⵙⴰⴱ, ⴰⵖⵔⵓⵛ ⴰ ⵎⵎⵉ ⵚⴰⵃⴰⵏ ⵓⵜⴰⵜ ⵏⵏ ⵉⵎⵔⵎⴷⵏ, ⴽⵔⴼⴰⵜ ⵉⵎⵄⵚⴰⵏ ⵓⵔ ⵉⴽⴽⵉ ⵍⵃⴰⵍ ⴽⵕⴰⴹ ⵉⵎⵔⴰⵡⵏ, ⵙⵉⵖ ⵏⵏⴰⵏ ⵉⵣⵓⴳ ⴰⵖ ⵓⵏⵚⵃⴰⴱ ⵉⵔⵡⵓⵍ ⴼⵍⵏⵏ ⵉⴼⵔⵅⴰⵏ ⵖⵉⵍⵍⵉ ⴼ ⵉⵣⵔⵉ, ⵉⵏⴽⵔ ⴷ, ⵉⵙⵖⵢⵢⵓⵜⵏ ⵃⴰⵡⵍⵏ ⵉⴼⵔⵅⴰⵏ ⴷⴰⵖ ⴰⴷ ⴷ ⵉⴷⵓⵢⵏ, ⵉⵃⴰⵡⵍ ⵡⴰⵟⵟⴰⵏ ⵏⵏⴰⵏ ⴰⵙ ⵓⵍⴰ ⵏⴽⵏⵉ ⴳⴰⵔ ⵔⴰ ⴼⵍⵍⴰⵙ ⵏⵎⵓⵏ ⴰⵔ ⵉⵖ ⵉⵍⴽⵎ ⵖⵡⴰⴷ ⵏ ⴷⴰⵔⵏⴰⵖ ⵖⵡⴰⵏⵏ ⵏⵏⵓⵏ. ⵍⵃⴰⵚⵓⵍ ⴰ ⵖⵡⵉⴷ ⵉⴳⵏⵏ ⴰⵟⵟⴰⵏ ⵉⵍⵍⴰ ⵢⴰⴽⴽ ⵎⴰ ⵙ ⵏⵃⵉⵍ ⴰⴷ ⴷ ⵓⵔ ⵉⴳ ⴰⴷⴼⵍ ⵇⵇⵏ ⴰⵖⴰⵔⴰⵙ ⴰ ⵙⵙⵓⵍ ⵓⵔ ⵏⴰⴼ ⵉ ⵢⵓⴹⴰⵕ ⵎⴰⵏⵉ ⵖ ⴰ ⵉⵜⵜⵔⵓⵙ ⵉⵇⵇⵏ ⴷ ⵓⵏⵥⴰⵕ, ⵙⴳⴷⴷⴰⵜ ⵎⴰⵏⵉ ⵖ ⴰ ⵉⵟⵟⴰⵕ ⴰⴷ ⴷ ⵓⵔ ⵉⴽⴽ ⴼⵓⵃⵉⵏⴰ ⴳ ⵢⵉⵍⵍⴰⵎⵏ ⵜⵉⴼⵉⵍⵉⵜ. ⵓⵔ ⵓⵎⵏⵏ ⵡⵉⴷ ⵏ ⵏⵏⵉⴳ ⴰⵟⵟⴰⵏ ⵉⵙ ⴰⴽⴽ ⵓⵎⴰⵏ ⵉⴽⴰⵍⵉⵡⵏ ⵍⵍⵉ ⵎⵎⵉ ⴳⴰⵏ ⵜⵉⵙⵓⵔⴰ ⵖ ⵓⴼⵓⵙ ⵏⴽⵔⵏ ⴰⵔ ⵙⵓⵍ ⵙⴱⵓⴷⵓⵏ, ⵏⴽⵔⵏ ⴰⵔ ⵎⵙⵙⵍⵏ ⵉⵙⵜⵖⴰⵏ, ⵎⴰⵛⵛⴰ ⵖⵉⴷⴰ ⵎⵙⵍⵏ ⵉⴽⴽⴰ ⵜ ⵓⴼⵓⵙ ⵉⴳⴳⵓⵜ ⵉⴽⴹⵓ ⴹⴹⵓⵕ ⴰⴷ ⴰ ⴽⴽⴰ ⵢⴰⵙⵏ ⵙⵙⵍⵎⵖ. ⴰⵙⵏⴼⴰⵔ ⴰⵙⵏⴼⴰⵔ ⵀⴰ ⵡⴰⵢⵢⴰⴹ, ⵉⵍⴽⵎ ⴽ ⴰ ⵢⴰⵙⴰⴼⴰⵔ ⵓⴹⵏⵏ ⴰⴽⴽ ⴰⵢⵜ ⵜⵎⴰⵣⵉⵔⵜ, ⵍⴽⵎⵏⵏ ⵉⵙⵓⵜⴰⵔ ⵉⵜⵜⴰⵔ ⴰⵙⵏ ⵡⴰⵍⵍⵉ ⴷ ⵉⵖⵍⵉⵏ ⴰⵙⵏ ⵜⵜⵉⵏⵉⵏ ⵎⴰ ⴽⴽⵓⵍⵍⵓ ⵉⵅⵚⵚⴰⵏ ⴰⴷ ⴰⵙⵏ ⵉⴼⵓⴽⴽⵓ ⵍⵉⵎⵓⵔ. ⵓⵔⴰⵏ ⴰⵙ ⵙⵉⵏ ⵍⵃⵔⵓⵣ ⴰⴽ ⵏⵉⵏⵉ ⵎⴰ ⵏⵏ ⵓⵎⴰⵏ ⵢⴰⵏ ⵏⵏⵙⵏ, ⵢⴰⵜ ⴰ ⴳⴳⵉⵙ ⵓⴼⵉⵖ, ⵏⵔⴰ ⵜⵜ ⴰⴽⴽ ⵉⵙⵎⴹⴰⵍ, ⵏⵔⴰ ⴰ ⵢⵉⴳⴰⵜ ⵢⵉⵍⵍⵉ ⵖ ⴰ ⵜⵜⵉⵍⵉⵏ ⴰ ⵏⵏⴰⴼ ⵉ ⵜⵓⴷⵔⵜ ⴰⴷ ⵏⵏⵖ ⴰⵙⴰⵜⴰⵏ ⵔⵎⵉⵖ. ⵉⵎⵎⴰ ⵡⵉⵙ ⵙⵉⵏ ⵍⵃⵔⵓⵣ ⵓⵔ ⴼⵍⵍⴰⵙ ⵉ ⵏⵄⵡⵉⵍ ⵏⵏⴰⵏ ⴰⵙ ⴰⵢⵜ ⵜⵎⴰⵣⵉⵔⵜ ⴰ ⴼⵍⵍⴰⴽ ⵉⵅⵍⴼ ⵎⵓⵍⴰⵏⴰ, ⵏⵜⵜⵔ ⴳⵉⴽ ⵢⴰⵜ ⵉⵖ ⴰⵖ ⵜⵔⵉⵜ ⴰⵙⵙ ⵏⵏⴰ ⵜⵊⴰⵡⵏⵜ ⵜⵓⴷⵔⵜ, ⵜⵉⵔⵉⵜ ⴰⴷ ⵜⴰⴼⵓⴹⵜ ⴰⵖ ⵏⵏ ⵓⵔ ⵜⵍⴽⵎⵜ ⴰⴷ ⴷⴰⵖ ⵜⵉⵏⵉⵜ ⵓⵍⴰ ⵖⵉⵏⵏ ⴰⴷ ⴷ ⵏⴽⴽ ⵉⴷ ⵍⵉⴼ ⵉ ⵜⵉⴷⴰ ⵏⵏⵖ ⵉⴽⴽⵉⵙⵏ ⵜⵉⵔⴰⵎ ⵏⴱⵔⵔⴰ ⵖ ⵍⵉⵅⵕⵜ ⵍⵊⵏⵜ ⵉⵖ ⴰⵙ ⵏⵏ ⵏⵎⵓⵏ ⵏⵍⵓⵃ ⵏⵏ ⴷⴰⵖ ⵉ ⵡⵉⴷⴰ ⵏⵏⵖ ⵉⵛⵛⴰⵏ, ⵔⴼⵓⴼⵏⵖ. ⵓⵀⵓⵢ ⴰ ⵓⵎⴰ ⵏⴰⴼⵓⴹ, ⴰⵛⴽⵓ ⵓⵔ ⵙⵓⵍ ⵏⵏⵉⵖ ⴰⵢⴰⵎⴰⵔ ⵏ ⵟⵟⵏⵥ, ⵉⴳⴳⵓⵜ ⵎⴰ ⴼⵍⵍⴰⵖ ⵉⴽⴽⴰⵏ. ⵎⴰⴷ ⵏⵏⴰⵏ? ⵎⴰⴷ ⵏⵏⴰⵏ ⴰⵢⵜ ⵜⵎⴰⵡⴰⵢⵜ, ⴰⵢⵜ ⵎⴰⴼⴰⵡⴰⵍ ⵎⴰⴷ ⵜⵏⵏⴰ ⵜⴳⵓⵔⵉ, ⵜⴰⴷⴰ ⵙⵏⵉⵏ ⵉ ⵜⴰⵍⵍⵉ ⴼⵍⵏⵏ ⵎⴰ ⵢⵓⵙⵉ ⵓⵙⴽⴽⵉⵍ ⴰⴷ ⵏⵏⵖ, ⵉⵔⴰ ⴰⴷ ⵜⵏ ⵏⵉⵙⵙⴰⵏ ⵎⴰ ⵜⵜⵓⵙⵉ ⵜⵖⵏⵊⴰⵜ, ⵉⴳⴳⵓⵜ ⵎⴰ ⵉⵜⵜⵡⴰⵢⵏⵏⴰⵏ ⵎⴰⵏⵉ ⴽⴽⴰⵏ ⴰⵢⵜ ⵜⴰⴷⴷⴰⵔⵜ ⵉⵏⵓ ⵜⴰⵍⵍⵉ ⴼⵍⵖ ⵎⴰⵏⵉ ⵖ ⵉⵏⵙⴰ ⵢⵉⵥⴹ, ⵓⵔ ⵢⴰⴼⵓⴼ ⵓⵔ ⵎⵜⵏⵏ ⵜⵉⵔⵉⵎ ⵉⵏⴽ ⵏⵏⴰⵖ ⴰⴷ ⵏⵏ ⵢⴰⵙⵉ ⵢⴰⵜ ⵜⵖⵎⵔⵜ. ⵎⴰⴷ ⴷ ⵏⵏⴰ ⵉⴳⵎⵎⴰⵢⵏ ⴷ ⵓⵖⵎⵉⵙ ⴰⴷ ⵜⵏⵜ ⵙⵙⴼⵔⵓⵖ ⴼⵉⵙⵙⴰⵜ ⴰ ⴽⴽⴰ ⵏⵙⵙⴼⵍⴷ ⵉ ⵎⴰ ⵉⵜⵜⵡⴰⵢⵏⵏⴰⵏ ⵉⵎⵎⴰ ⵀⴰⵏⵏ ⵜⵉⴳⵊⴷⴰ ⴷⴷⵍⵜ ⵉⵢⵉ ⵙ ⵓⵙⴰⵖⵓⵔ. ⵉⴽⴽⴰ ⴷ ⵍⵄⵢⴰⴹ ⵉ ⵜⴰⴳⵓⵜ ⵖⵉⵍⵍⵉ ⵏⵏ ⵓⵔ ⵏⵜⴰⵎ ⵏⴻⵏⵏⴰ ⵜⵖⵕⵉⵜ ⴰ ⵢⴰⴷ, ⴰⵃⵡⴰⵛ ⵏⵏⴰⵖ ⵉⵎⵎⵉⵎ ⵜⵉⴳⵎⵎⵉ ⵙ ⵜⴰⵢⵢⴰⴹ, ⵏⴳⴰ ⴰⵎⵏⴰⵢ ⵏ ⵡⴰⵔ ⴰⵢⵢⵉⵙ ⴰ ⵍⵍⵉⵖ ⵏⵙⴷⴰ ⴰⴼⴰ, ⵡⴰⴷⴰ ⵉⵡⴰⵍⴰⵏ ⵉⵙⵓⵢⴰⵙ ⴰⵡⵉⵖ ⴰⴽ ⴷ ⴰⵏⴽⴽⵉⴷ, ⵉⵣⵔⵉ ⵡⴰⵍⵍⵉ ⵏⵏ ⴼⵍⴰⵖ ⵎⴰⴷ ⵏⵏⴰⵏ? ⴰⵙ ⵉ ⵎⵎⴰⴳⵔⴰⵏ ⴰⵢⵜ ⵎⴰⴼⴰⵡⴰⵍ. ⵜⴰⵔⵡⵡⴰⵢⵜ ⵉⵛⵛ ⴰ ⵓⴷⴷⵉ ⴰ ⴱⵓ ⵉⴽⵉⵏ, ⵉⵣⵡⵉ ⵜⵜ ⵓⵖⵏⵊⴰ ⵏⵏⴽ ⵉⵛⵛ ⵎⴰ ⵜⵔⵡⵉⵜ, ⴰⵊⵊⴰⵜ ⴰⵏⵖ ⴰ ⴽⴽⴰ ⵏⴰⵥⵓⵎ. ⵡⴰⵏⵏ ⵔⴰ ⵉⵔⵡⵉ, ⵢⵓⵜ ⵉ ⵡⴰⵙⵙ ⴰⵎ ⵖⵡⴰⴷ ⵏⵏⴽ ⴰ ⵓⵔ ⵉⵜⵜⵉⵏⵉ ⵛⵛⴰⵜ, ⵛⵛⵓⵛⵏⵜ ⵜⴰⵎⵎⴰⵔⴰ ⴰⴷ ⴷⴰⵔⵙ ⵉⵛⵛ ⴰ ⵓⴷⴷⵉ ⴰ ⴱⵓⵙⵍⵍⴰⵎ, ⵉⵔⵉⴳⴳ ⵉⴽⴽⴰ ⴷ ⴷⴰⵔⴽ ⵉⵎⵎⴰ ⵏⴽⴽⵉⵏ ⵓⴳⵍⴰⵖ ⴰⴽⴽ ⴰⵔⵓⴽⵓ ⴰⴷ ⵏⵏⵖ ⵕⵥⵉⵖ ⵉⴽⵉⵏ, ⵉⵎⴽⵉⵍ, ⵀⴰ ⵍⵎⵜⵔⴷ ⵉⴳⴳⵉ ⵏⵏⵙ. ⵢⵓⴼ ⴰⵖ ⵏⵏⴰⵏ ⵏⵙⵙⵉⴽⵉ, ⵓⵍⴰ ⵎⴰ ⵢⴰⴷ ⵏⵏⴽ ⴰⵔ ⴽⴰ ⵜⵔⵡⵡⵉⵜ ⴰ ⵍⴱⴰⵛⴰ, ⵜⴼⵕⵜ ⴰⵖⵏⵊⴰ ⵏⵏⴽ ⵓⵔ ⴰ ⵜⴽⴽⴰⵜ ⵍⵃⵙⴰⴱ, ⵏⵥⵕⴰ ⵜⴰⴳⵕⴹⴰ ⵏⵏⴽ. ⴰⵖⴰⴹ, ⴽⴽⴰⵏ ⵉ ⵓⵥⵓⴽⴰ ⵎⵏⵉⴷ ⴷ ⵏⵏⵉⴳ ⵏⵏⵙ ⵓⵔ ⵢⵓⵇⵇⵉⵔ ⴰⵥⵓⵕ, ⴰⵢⵢⴰⵡ ⵢⵓⵜ ⴰⵎⵓⴷ ⵏⵏⵙ ⵓⵔ ⴽ ⵉⵏⵏ ⵉⵜⴰⵎ ⴰ ⵉⵍⵎ ⵡⵉⵏⵏⵙ, ⵉⵙ ⵉⵔⴰ ⴷⴰⵔⵙ ⴽⵓ ⵎⴰ ⵉⵛⵛⴰ ⵔⴰ ⵜ ⵉⴼⵓⴽⴽ, ⵙⵙⵍ ⵉ ⴹⴹⵕⴱⴰⵜ. ⵜⴰⵖⵏⵊⴰⵡⵜ ⵜⴰⵖⵏⵊⴰⵡⵜ ⵉⵏⵓ ⵜⵕⵥⴰ, ⵉⵡⵏⵏ ⴰⵙ ⵉⵙⵜⵖⴰⵏ ⴰⵔ ⵉⵛⵓⵛⵜⵓⵃ ⴽⵔⴰ ⴳⵉⵙ, ⵍⵇⵎⵖ ⵏⵏ ⴰⴼⵓⵙ ⵜⴰⵖⵏⵊⴰⵡⵜ ⵉⵏⵓ ⴽⴰⴷⴰ ⵉⵙⴽⴼⴰⵏ ⴰ ⵎⵎⵉ ⵜⵜⵔⵎ ⴰⵙⵙ ⵍⵍⵉⵖ ⵜⵕⵥⴰ, ⵇⵏⴹⴰⵖ, ⵏⵉⵍⵉ ⵜⵉⵎⵉⵜⴰⵔ ⵉⵙⴽⴽⴼⴰⵏ ⵖ ⵓⴼⴰⵡⵓ ⴷⴰ ⵍⵙⵉⵖ, ⵓⵔ ⴰⴽⴽ ⵏⵜⵍⵏⵏ. ⵛⵛⴰⵏ ⴰⵢⵜ ⵓⴼⵍⴰ ⴳⵏⵏ, ⵓⵔ ⴰⴽⴽ ⵉⵙⵙⵏ ⵢⴰⵏ ⴰⵏⴰⵡ ⵉ ⵉⵎⵏⵙⵉⵡⵏ ⴷⴰ ⵓⴽⵔⵏ ⵉ ⵍⵎⵙⴰⴽⵉⵏ ⵏⴽⴽⵉ ⴳⴳⵉⵖ ⴰⵇⵛⵛⴰⴱ ⵓⵔⵜⴰ ⵙ ⵉⴼⴼⴰⵡ ⵍⵃⴰⵍ ⵏⵇⵇⵏ ⵏⵏ ⴰⵔ ⴽⵉⵖ ⴰⵙ ⴰⴷⴷⵓⵎⵏ ⵉⵙⵏⵡⵉ ⵍⵍⵉ ⵛⵛⵉⵖ. ⴰⵙⵙ ⵍⵍⵉⵖ ⴷ ⵏⴼⴼⴰⵖ, ⵉⴳⴳⴰⵍ ⵓⵔ ⵓⵔ ⴰⵖ ⵉⵙⵙⵏⵜⴰⵍ ⴰⵏⴷⴷⴰⴷ ⴷ ⵓⵏⴷⴷⴰⴷ ⵉ ⵉⵙⴽⴼⴰⵏ ⵏⵙⴰⵏⵉⵏ. ⵏⴳⴰ ⵡⴰⵔ ⴰⵖⵏⵊⴰ, ⵀⴰ ⵉⴼⵔⵅⴰⵏ ⵏⵏⴰⵏ ⴰⵖ ⵜⴰⵖⵏⵊⴰⵡⵜ ⵎⵇⵇⴰⵔ ⵕⵥⴰⵏⵜ, ⵏⵔⴰ ⴰ ⵜⵜⵏⵜ ⵏⵙⵙⵍⵙ ⴰ ⵙⵙⵉⵙ ⵏⵜⵜⵔ ⴰⵎⴰⵏ, ⴰⴷ ⵓⵔ ⵢⵉⵇⵇⴰⵔ ⵓⵎⴰⵜⵜⴰⵍ ⵜⵉⵡⵔⵔⵉ ⵜⴳ ⵟⵟⵍ ⵖⵏⵊⴰ, ⴰⵃⵡⴰⵛ ⴰⵙ ⵉⵙⵙⵓⵜⵍⵏ ⵉⴼⴼⵉ ⴷ ⵓⵏⵥⴰⵕ, ⵉⵙⵓ ⴷⴰⵖ ⵡⴰⴽⴰⵍ ⵓⵎⵖⴰⵔ ⵉⵛⵛⴰ ⴱⵓ ⵓⴷⵉⵙ, ⵉⴼⵔⴷ ⵓⵙⵏⵓⵙ ⵏⵏⵙ ⵓⵍⴰ ⵎⴰⵙ ⵙⵏⴼⵍⵖ ⵏⴽⴽⵉ ⵜⴰⵖⵏⵊⴰⵡⵜ, ⵉⵍⴰⵃ ⴰⵙⴽⴽⵉⴼ. ⴳⴰⵔ ⵍⵄⵉⴷ ⵎⴱⴰⵔⴽⴰⵜ ⵍⵄⵉⴷ ⴰ ⵉⵎⵓⵙⵍⵎⵏ, ⴼⵔⵃⴰⵜ ⵉⵎⵎⴰ ⵡⵉⵏⵖ ⵓⵔ ⵉⵢⵉ ⴳⵉⵏ ⵎⴰ ⴼ ⴰⴽ ⵏⵙⴰⵡⴰⵍ ⴰⵃⵃⴰ ⵎⴰⵔ ⴽⵉⵏ ⵉⵙⵙⵓⴳⴳⴰⵏ ⵢⴰ ⵡⴰⵙⵙ ⵏ ⵡⵓⵙⵙⴰⵏ ⵉⴳ ⵍⵃⴰⵍ ⵢⴰⵏ ⵍⵄⵉⴷ ⵏⵙⴽⵔ ⴼ ⴰ ⵙⵉⵙ ⵏⴼⵔⵃ ⵉⵖ ⵉⴼⴼⵓ ⵍⵃⴰⵍ ⵏⵥⵕ ⴷⴰⵖ ⵡⵉⵍⵍⵉ ⴰⵖ ⵉⵡⴰⵍⴰⵏ. ⴰ ⴱⵍⵃⴰⵇ ⴰⵖⵔⵔⴰⴱⵓ ⵏⵏⵖ ⵓⵔ ⴰⵖ ⵉⵔⵉ ⴰⵎⴰⵏ ⵉⵍⵍⴰ ⴷ ⵉⴳⵏⵓ ⵏⵜⵜⴰ ⴷ ⵓⵙⵎⴰⵏ ⵉⵍⵍⴰⵙ ⵍⵃⴰⵍ ⵀⴰ ⵢⴰⵏⵥⴰⵕ ⵉⵇⵇⵏ ⴷ ⵓⵔ ⵜ ⴰⴽⴽⴰ ⵜⵉⵏⵏ ⵏⵜⴰⵎ ⵉⵡⵉⵏ ⴰⵖ ⴷ ⴰⵎⴰⵏ ⵉⴳⴳⵓⵜⵏ ⵓⵔ ⴰⴽⴽ ⵏⵄⵡⵡⵉⵍ ⵓⵍⴰ ⵏⵓⵔⵙ ⵍⵎⵉⵣⴰⴱ, ⴰ ⵓⵔ ⵉⵇⵇⵏ, ⵇⵇⵏⵏ ⴰⵖ ⵏⵏ. ⵢⴰⵏ ⵉⴹ ⵍⵄⵉⴷ ⵏ ⵡⵓⵥⵓⵎ ⴰ ⵏⵏ ⵉⵔⴰ ⵡⴰⵡⴰⵍ ⴽⵓ ⵢⴰⵏ ⵖ ⴰⵢⵜ ⵜⵎⴰⵣⵉⵔⵜ ⴰⵔ ⴰⵙ ⵉⵙⵎⴽⵉⵍ ⴰⵔ ⵉⵎⵉⵏⵜⴰⵏⵓⵜ ⵉⴳⴳⵓⵜ ⵎⴰ ⵙⵙⵉⵖ ⵉⵜⵜⵇⵍⵏ. ⵍⵃⵏⵏⴰ ⴷⴰ ⵉⵜⵜⵢⴰⴹⴰⵕⵏ, ⵉⵡⴰⵍⴰ ⵏⵏ ⴰⵙⵓⴽ ⵍⴼⴰⴽⵉⵜ ⴷ ⵓⵇⵛⵛⴰⴱ ⵓⵔ ⵜⵏ ⵙⵓⵍ ⵉⵔⵉ ⵢⴰⵏ ⴱⴱⴰⵇⵇⵉ ⵉⵖⴰⵔⴰⵙⵏ ⴷⴰ ⵙⴽⴰⵏⵉⵏ ⴼ ⵜⴰⵍⴰⵜ ⴰⴳⴰⴷⴰⵣ, ⵉⵄⴰⵛⵔ ⴷ ⵉⵖⵣⵔ ⵡⴰⵍⴰⵏ ⴰⵙⵉⴼ. ⵜⴰⴷ ⵉⵊⵕⴰⵏ ⵖ ⵜⴰⴷⴷⴰⵔⵜ ⵓⵔ ⵟⵟⴰⴼ ⴰⵏⴰⵡ ⴱⵍⵃⴰⵇⵇ ⵉⵖⵥⵕ ⵓⵔ ⵉⴹⵍⵎ ⵢⴰⵏ ⵓⵍⴰ ⵜⴰⵍⴰⵜ ⵡⵉⵍⵍⵉ ⵙⴽⴰⵏⵉⵏ ⵉⴳⴳⵉ ⵏⵏⵙⵏ ⵎⴰ ⵙ ⴰ ⵜⵜⵍⵍⵉⵏ. ⵉⵔⴱⴱⴰⵢⵜ ⴰ ⵉⵎⴰⵣⵣⴰⵍⵏ ⵏⵏⴰⵖ ⵏⴽⵔ ⵢⴰⵜ ⴰ ⵏⵏⴰⴼ ⵉ ⵍⵄⵉⴷ ⴷ ⵍⵄⵉⴷ ⵉ ⵉⵎⴰⵍ ⴰⵙⴰⵜⴰⵏ ⵏⵏⵙ ⴰⵢⴰ ⴼⵓⴹ ⴳⴰⵔ ⵍⵄⵉⴷ, ⴰⴷⴷ ⵙⵓⵍ ⵓⵔ ⵉⵡⵔⵔⵉⵏ. ⵜⴰⴷⴷⴰⵔⵜ ⵉⴳⴳⵓⵔⴰ ⴷ ⴳⴰⵔ ⵖ ⵜⴰⴷⴷⴰⵔⵜ, ⵉⴽⴽⴰ ⵜⵏⵜ ⵓⴼⵓⵙ ⵜⵉⵍⵍⵉ ⵙ ⵏⴻⵏⵏⴰ ⴰⵔ ⵥⵥⴰⴹⵏⵜ ⵜⴰⵎⵎⵏⵜ, ⴰ ⵏⵏ ⵓⴼⵉⵖ ⵉⵡⵔⵔⵉⵏⵜ ⵖ ⵢⵉⵥⵉⴹ ⵓⵔⵜⴰ ⵢⴰⴽⴽ ⵉⵜⵜⴰⴼⵓⴼ. ⴰⵍⵍⴰⵀ ⵓⴽⴱⴰⵕ ⴰ ⵜⴰⴷⴷⴰⵔⵜ ⵏⵏⴰⵖ, ⴰⵍⴰⵟⵉⴼ ⵉ ⵜⴰⴷ ⵏⵏⵖ, ⴰⵊⴰⵔⴰ ⴱⴱⵉⵏ, ⵜⵉⴽⵉⵔⴰ ⵇⵇⵓⵕⵏⵜ ⵉⴳⵉⴳⵉⵍ ⴰ ⵢⴰⵊⵊⵉⴳ, ⵓⵔ ⴽⵏ ⵙⵓⵍ ⵉⵔⵉ ⵢⴰⵏ ⵉⵏⵉⵏ ⵉ ⵓⵣⵓⴽⵏⵏⵉ, ⴳⴰⵜ ⵢⴰⵏ ⵏ ⵜⵉⵛⵛⵉⵛⵉⵏ ⴰ ⵙⵙⵉⴽ ⵏⵙⵏⵓ ⴱⴰⴷⴷⴰⵣ, ⵉⴼⵜⴰ ⵢⴰⴽ ⵓⵙⴰⴼⴰⵔ. ⵓⵔ ⵏⵙⵙⵉⵏ ⵎⴰ ⴷⴰⵖ ⵉⴳⴰ ⵍⵃⴰⵍ, ⴽⴽⵉⵖ ⴰⴼⵓⵙ ⴰⵙⵙ ⵍⵍⵉⵖ ⵏⴻⵏⵏⴰ ⵔⴰ ⴷⴷ ⵏⴽⵔⴰⵖ, ⴰⵙⵉⴼ ⵛⴼⵍⵏⵏ. ⵉⵕⴱⴱⴰⵢⵜ ⴰ ⵢⵉⵎⴰⵣⵉⵖⵏ ⴰ ⵡⵉⵍⵍⵉ ⵢⵓⵙⵉⵏ ⵉⵏⵣⴳⵓⵎⵏ ⴰ ⴽⵓⵍⵍⵓ ⴳⵉ ⵉⵎⴰⵙⵙⵏ ⵡⵉ ⵡⴰⵜⴰⵢ ⵎⵓⵏⴰⵜⴰⵖ ⵢⴰ ⵡⴰⵙⵙ ⴰⴷ ⴷ ⵏⵖⵔ ⵉ ⵡⵉⵍⵍⵉ ⵉⴼⵜⴰⵏ ⴰ ⵏⵙⵙⵓⵜⵍ ⵉ ⵟⴱⵍⴰ ⴰⴷ ⴰⵖ ⵢⵓⵎⴰⵏ ⵍⴽⵉⵙⴰⵏ ⴰ ⵙⵙⵓⵍ ⵓⵔ ⵢⵉⵍⵉ ⵖⵡⴰ ⴷ ⵉⵕⵥⴰ, ⵖⵡⴰ ⵏⵏ ⵉⵖⴰⵎⴰⵏ ⵏⵎⵢⴰⵡⴰⴹ, ⵏⴰⴼ ⵉ ⵜⴰⴷⴷⴰⵔⵜ ⵏⵏⴰⵖ ⴰⵙⴰⵜⴰⵏ ⴰⴷ ⵓⵔ ⵏⴽⴽ ⴰⵔ ⵉⵖ ⵏⴷⴷⴰ, ⵉⵏⵉⵏ ⴰⵙ ⵉⴼⵕⵅⴰⵏ ⴰⵣⵎⵣ ⵏⵏⵖ ⴰⵖ ⵉⵃⵓⴷⴷⴰ ⵓⵙⴰⴼⴰⵔ ⵉ ⵜⴰⵎⵎⵏⵜ. ⵜⴰⵖⵓⵔⵉ ⴰⵡⵔⴰ ⴰ ⵢⴰⵎⴰⵖⵏⴰⵙ! ⴷⴷⵓ ⴷ! ⵙⴰⴷⵎⵔ ⴷ, ⵉⴳⵔ ⵉⵇⵇⵓⵕ! ⵔⴰⵃ ⴷ! ⴰⵛⴽⵖ ⵏⵏ, ⵏⵎⵇⵇⴰⵔ ⴰ ⵏⵥⵕ ⵜⵉⵔⴳⵉⵡⵉⵏ! ⵉⵣ ⴷ ⴰⵔⵔⴰⵙ ⴰ ⵜⵏⵜ ⵉⵇⵇⵏⵏ ⴰⴳⵍⵓⵣ, ⵏ ^ ⵥⴹⴰⵕ ⴰⵙ ⵉⵖ ⴷ ⵓⴳⴳⵓⴳ ⴰ ⵖⵏⵏ ⵕⵥⴰⵏ ⵏⵙⴽⵓ ⵜ ⵏⵣⵣⴳⴰ ⵜ ⵉⵏⵏ ⵎⴰ ⵉⴳⴰⵏ ⵉⵙⵓⵍⴰⴼ ⴰⵎⴰⵏ ⵓⵔ ⵙⵓⵍ ⴰⵖ ⴷ ⵍⴽⴽⵎⵏ? ⵎⴰⵏⵣⴰ ⴰⵎⴰⵣⵣⴰⵍ ⵏ ⵡⴰⵎⴰⵏ ⵎⴰⵏⵣⴰⵜ ⵍⴱⵔⵉⵃ ⵏⵏⵙ? ⴷⵓⵢ ⴷ ⴰ ⵡⴰⵍⵍⵉ ⵙⵓⵍ ⵉⴳⵏⵏ! ⴰ ⴽⴽ ⵓⵔ ⵉⵖⴹⵕ ⵟⵟⴰⵚ. ⵉⵕⵥⴰ ⵓⵖⵍⴰⵍ ⵓⵥⵓⵎ ⵏⵏⵙ ⴰⵔⵛⴰⵛ ⴰⵔ ⴷ ⵉⴽⴽⴰⵜ ⴰⵏⵥⴰⵕ ⵉⵍⴰ ⵜⵎⵉⵜⴰⵔ ⴰ ^ ⴹⵓ ⴽⴽⴰⵏ ⴷ ⵉⴼⴼⵓⵙ ⵙⵎⵓⵜⵜⴳⴰⵜ ⴰⵖ ⵉ ⵢⵓⵥⵍⵍⵉⴹ ⴰⵔⵙⴰⵜ ⵜⵉⵔⴳⵉⵡⵉⵏ ⴰⵔⵙⴰⵜ ⴷⴷ ⵓⵍⴰ ⴼⵓⵃⵉⵏⴰ ⴰⴽⴼⴰⴼ ⴰⴷ ⴷ ⴱⴰⵢⵉⵏ ⴼⴽⴰⵢⵜ ⵉ ⵓⵙⵎⴰⵎⴰⵏ ⴰⵎⴰⵏ ⵕⵥⵎⴰⵜ ⵜⵉⵖⵣⵉⵡⵉⵏ ⴰ ⵓⵔ ⵏⴽⴽ ⴰⵔ ⵉⵖ ⴰⵖ ⵓⵙⵉⵏ ⵏⴳ ⵡⵉⵍⵍⵉ ⵊⵍⴰⵏⵉⵏ. ⴰⵡⴰⵔⴰⵜ ⵉⴷⴷ ⴰ ⵢⵉⵙⴽⵔⴰⵏ! ⴰⵡⵔⴰⵜ ⴷⴷ ⴰ ⵉⵊⵓⵕⵕⴰⴹ! ⴰⵡⵔⴰ ⴰ ⵢⴰⵎⴰⵖⵏⴰⵙ! ⴰⵡⵉ ⴷ ⴷⵉⴽ ⵜⵓⴷⴰ ⴷ ⵡⴰⵏⵏⵉⵔ ⴰ ⵏⵏ ⵎⵓⵏⴰⵖ ⵏⴽⴽ ⴷ ⵢⵓⴱⴰ ⴷ ⴱⴰⴱⴰⵙ ⴷ ⵉⵏⵏⴰⵙ ⵏⵙⵍⵉ ⵏⵏ ⵓⵎⴰ ⴷ ⵓⵍⵜⵎⴰ ⵏⴰⵙⵉ ⴰⵎⴰⵔⴳ, ⵉⵏⵉⵖ: ⵡⴰⵢ ⵍⴰⵢ ⵍⵍⴰ ⵍⴰⵍⴰⵍⴰ ⵡⴰⵢ ⵍⴰⵍⴰⵢ ⴷⴰⵍⴰⵍ ⵡⴰⵏⵏ ⴷⴰⵔ ⴳⵎⴰⵙ, ⵓⵔ ⵔⴰ ⵙⵙⴰⵔ ⵜ ⵉⵙⵙⵉⵡⴷ ⵍⵅⵓⴼ. ⵉⵎⵜⵔⴰⵏ ⵉⴱⴱⵉ ⵏⵏ ⵓⵏ ^ ⵥⴰⵕ ⴼ ⵜⵓⴳⴰ, ⵉⵙⵍⵍⴰⵡ ⵓⵏⴰⴽⵓⴼ ⴰⵔ ⴰⵍⵍⴰⵏ ⴰⵢⵜ ⵜⵎⴰⵣⵉⵔⵜ, ⴰⵔ ⵜⵜⴰⵛⵜⴽⴰⵏ ⵉⵏⵏⴰ ⵢⴰⵙⵏ ⴱⵓ ⵡⴰⴷⴷⵓⵔ, ⵡⴰⵍⴰⵜ ⵜⴰⵥⴰⵍⵍⵉⵜ ⴰ ⴽⵓⵍⵍⵓ ⵏⴱⵉⴷⴷ ⵉ ⵙⵉⴷⵉⵜⵏⴰⵖ, ⵏⵜⵜⵔ ⵢⴰⵎⴰⵏ ⵎⵓⵏⴰⵜ, ⴰⵖ ⴷ ⵉⵔⵃⵎ ⵕⴱⴱⵉ, ⵜⴰⵍⵙⵎ ⵉ ⵡⴰⵡⴰⵍ: ⵙⵙⵓ ⵜⵜ ⵉⴷⴷ ⴰ ⵎⵓⵍⴰⵏⴰ, ⴰ ⴷⴷⴰⵖ ⴽⵓⵍⵍⵓ ⵜⵎⵙⴰⵙⴰⵢ ⵉⵙⵎⴳ ⵏⵏⴽ ⵓⵍⴰ ⴰⵎⵓⴷⴰⵔ, ⵡⴰⵍⴰⵏ ⵉⵔⴰⴼⴰⵏ. ⴰⵃⵃⴰ ⵎⴰⵔ ⴽⵉⵏⵏ ⵉⵙⵙⵓⴳⴰⵏ ⴰⵙⵙ ⵍⵍⵉⵖ ⵏⵎⵓⵏ ⴰⵍⵍⴰⵀ ⵓⴽⴱⴰⵕ ⴰ ⵢⴰⵥⵥⵍⵓⵡ ⵉ ⵎⴰ ⴽⴽⵏ ⵢⵓⵎⴰⵏ ⵡⵉⵍⵍⵉ ⵊⵊⵓ ⵓⵔ ⵉⵥⵥⵓⵍⵏ, ⵀⴰⵜⵏⵉ ⵖ ⴰⵎⵎⴰⵙ ⵏⵏⵓⵏ ⴰⵏⴼⵍⵓⵙ ⴷ ⵍⵡⴰⵍⵉ ⴷ ⵓⵎⵖⴰⵔ ⵖ ⵜⴰⵎⴰ ⵏⵏⵓⵏ ⵉⵡⴰⵍⴰ ⵜⵏ ⵓⵎ ^ ⵥⵍⵓⴹ, ⵓⵔ ⵙⵓⵍ ⵉⵖⴰⵎⴰ ⵢⴰⵏ. ⵜⴰⵥⵥⴰⵍⵍⵉⵜ ⵜⴳⴰ ⵢⴰⵜ, ⵉⴳⵔ ⴽⵔⴰ ⵉⴽⴽⵓⵙ ⵉⵎⵉⴽⴽ ⴽⵔⴰ ⵢⵉⵡⵉ ⵜⵏ ⴰⴽⴽ, ⴽⵔⴰ ⴳⴰⵏ ⵎⴰ ⵙ ⵜⵜ ⵉⵙⵙⵉⴽⵉⵏ. ⵉⵎⵜⵔⴰⵏ ⵀⴰ ⵢⵢⴰⵖ ⵏⴳⴰⵜⵏ, ⵕⴱⴱⵉ ⵙⵍⵍⴰⵏ ⴰⵖ ⵉⵔⵉⴳⴳ ⵉⵖⵍⵉ ⴷ, ⵉⴽⴽⴰ ⴷ ⵉ ⵜⵔⵓⵃⵉ ⵢⴰⵜ ⵜⵎⵏⴹⵜ ⵉ ^ ⴹⵕ ⴷ ⵓⵏⵥⴰⵕ ⵉ ⵜⴰⴳⵓⵜ, ⵉⵙⵙⵓ ⴽ ⴰ ⵢⴰⴽⴰⵍ ⵢⴰⵏ ⴰ ⵉⴳⴰ ⵖ ⵜⵎⴰⵣⵉⵔⵜ ⵓⵔ ⴰⴽⴽ ⴰ ⵉⵙⵜⴰⵢ ⵓⵍⴰ ⵙⵙⵏⴽ ⴰ ⵢⴰⵜⵉⴳ ⵏ ⵍⵖⵍⵍⴰⵜ ⵓⵡⵎⵖⴰⵔ ⴰⴷ ⵉⵍⵍⴰⵏ ⵖ ⵓⴳⵎⵎⴰⴹ ⵏ ⵜⵛⵏⵜⵉⵜ ⵍⵍⵉ ⵏⵏⴰⵖ. ⴰⵙⴳⴳⴰⵙⵙ ⴳⴰⵏ ⴰⵎⵏⵣⵓ ⵉ ⵡⵉⵍⵍⵉ ⵙ ⵏⵏ ⵏⵎⵓⵏ ⵎⴳⵔⵏ ⴰⵢⵜ ⵓⴼⵍⵍⴰ ⴳⴳⴰⵡⵔⴰⵖ ⴰⵔ ⵏⵜⵜⴰⵏⵏⴰⵢ. ⵉⵏⵏⴰ ⵢⴰⵏⵖ ⴷ ⵓⵎⵥⵍⵓⴹ ⵉⵖ ⵜⵓⵙⵉⵜ ⵜⵉⵛⵏⵜⵉⵜ ⵔⵉⵖ ⵍⵓⵄⵛⵓⵕ ⴰ ⵉⵢⵢⵉ ⴳⵉⵏ ⵜⵉⵔⵎⵜ ⵉ ⵡⴰⵔⵔⴰⵡ ⵀⴰ ⴷ ⴰⵎⵖⴰⵔ ⵉⴱⵉⴷⴷ, ⵉⴼⴽ ⵍⴼⵉⵟⵓ ⵍⵄⵛⵓⵕ ⵉⵏⵏⴰ ⵖ ⴰⵢⵢⵉⵙ ⵍⵍⵉ ⴷⴰⵔⵙ, ⵏⵜⵜⴰ ⴰⵎⵎⵉ ⵚⴰⵃⴰⵏ ⵉⵔⴰⵔ ⴰⵙ ⴷ ⵓⵎⵥⵍⵓⴹ ⵉⵏⵏⴰ ⵢⴰⵙⵏ ⵙⵍⵍⴰⵜ ⵕⴱⴱⵉ ⵔⴰ ⵏⵏ ⴷⴰⵖ ⴱⴱⵉⵏ ⴰⵏⵥⴰⵕ ⵓⵔ ⵉⵎⴰⵟⵉⵍ ⵥⵥⴰⵍ ⴰ ⵛⵛⵉⵅ ⵎⵓⵙⴰ ⴽⵉⵢ ⴷ ⵓⵖⵢⵢⵓⵍ ⵏⵏⴽ, ⵓⵍⴰ ⴰⵢⵢⵉⵙ. ⴰⴳⵔⴰⵡ ⴰⵣⵎⵣ ⵉ ⵉⵣⵔⴼⴰⵏ ⵕⵥⵎⵏ, ⵍⴽⵎⵏ ⵉⵖⵢⵢⴰⵍ ⵙⵏⵎⴰⵍⴰⵏ ⵢⴰⵏ ⵓⵎⵏⵓⴳⴳⴰⵔ, ⵓⵔ ⵉⵟⵟⴰⴼ ⴰⵏⴰⵡ ⵉⴳⴰ ⴷ ⵓⴳⵔⴰⵡ ⴰⵎⴰⴹⴰⵍ, ⵜⵍⵍⴰ ⵎⵉⵔⵉⴽⴰⵏ ⵎⵓⵏⵏ ⴷ ⴰⵢⵜ ⵓⵕⵓⴱⴱⴰ ⴷ ⵓⵙⵢⴰ, ⵡⵉⵏⵏⴰⵖ ⵍⵍⴰⵏ. ⵉⵀⵓⵕⵕⵉⵜⵏ ⵓⵔ ⵎⴳⴰⴷⴷⴰⵏ, ⵎⴰⵛⵛⴰ ⴽⵓⵍⵍⵓ ⵏⵏⴰⵏ: ⴰⵙⴰⵜⵜⴰⵢ ⵡⵉⵏⵏⴰⵖ ⵉⴳⴰ ⵜⵏ, ⵜⴰⵏⵏ ⵉⵍⵍⴰⵏ ⵏⵔⴰ ⵜⵜ ⵏⵎⵓⵏ ⵉ ⵉⵢⴽⵓⵔⴰⵢⵏ ⴷ ⵓⵃⵍⴰⵙ, ⵏⵛⵔⴽ ⴰⵍⵉⵎ ⵏⴽⵔⵣ ⵉⵔⴷⵏ ⴷ ⵓⵙⵏⴳⴰⵔ, ⵚⴰⵃⴰⵏ ⵉ ⵡⴰⵢⵢⵉⵙ ⵉⵖ ⴰⵖ ⵉⴽⴽⵙ ⵓⴽⵙⵙⴰⴱ ⴰⵃⵍⴰⵙ, ⵉⵡⴰⵍⴰ ⴰⵔⵔⴰⵡ. ⵜⴰⵔⵉⴽⵜ ⵏ ⵍⵊⴷⵉⴷ, ⴰ ⵉ ^ ⵚⴰⵃⴰⵏ ⵉ ⵓⵛⵏⵉⴹ ⵉⵎⵎⴰ ⵢⴰⵙⵏⵓⵙ ⵓⵔ ⵉⴷⵔⴽ ⵃⵜⵜⴰ ⵎⴰ ⵙ ⵏⵜⵍⵏ. ⵖⴰⵏⵏ ⴰⴼ ⵖⵉⴷ ⵏⴱⵉⴷⴷ, ⴰⵢⵖ ⵉⵙⵍⵍⴰ ⴽⵓ ⵢⴰⵏ ⵏⵜⵜⵔ ⴳ ⵓⵎⵖⴰⵔ ⴷ ⵍⵓⵣⵉⵔ ⴰⵖ ⴼⴽⵉⵏ ⴰⵎⵓⵔ ⵉⵖ ⴰⴳⵉⵏ, ⵏⴰⵥⵥⵓⵎ ⵏⴱⴱⵉ ⵉ ⵜⵡⵡⵓⵔⵉ ⵍⵉⵎⵓⵔ. ⵔⵖⴰⵏ ⵉⵎⵢⴰⵡⴰⴹⵏ ⵖ ⵓⴳⵔⴰⵡ, ⵖⵍⵉ ⵡⴰⵎⴰⵏ ⵉⵙⴰⵡⵍ ⴷ ⵢⴰⵏ ⵓⵛⵉⴱⴰⵏ ⵏ ⵉⵖⵢⵢⴰⵍ ⵏⵏⴰⵏ: ⵉⵎⵓⴷⴰⵔ ⴰ ⵍⵃⴱⴰⴱ ⵉⵏⵓ, ⴰ ⵅⵅⵓⵜⵉ ⵙⵍⵍⴰⵜ ⴰⵕⴰⵎ ⴰⵊⵊⴰ ⵜ ⴰ ⴽⴽⴰ ⴳⵏⵏ, ⵙⵔⵙⴰⵜ ⵉ ⵡⴰⵡⴰⵍ ⴰⴷ ⴰⴽⴽ ⵓⵔ ⵜⴰⵎⵏⵎ ⴰⴹⵓ ⵉⵣⵔⴼⴰⵏ ⵉⵖ ⵍⵍⴰⵏ ⵡⵉⵍⵍⵉ ⵏⵏ ⵉⵡⴰⵍⴰⵏ ⴰⵣⵔⴼ, ⵢⴰⴽ ⵛⵛⴰⵏ ⵙⵡⴰⵏ ⴽⵛⵎⵏ ⴰⵃⵡⴰⵛ ⴷ ⵍⵓⵣⵉⵔ, ⵡⴰⵍⴰⵏ ⵉⵏⴼⵍⴰⵙ. ⵢⴰⵜ ⴰⵙ ⵏⵥⴹⴰⵕ ⵏⴽⴽⵉ ⴷ ⵉⵡⵏ ⴰ ⵙⵙⵉⵙⵏⵜ ⵏⴼⴼⵓⵖ ⴰ ⵏⵏⴰⵔⴰ ⵉ ⵢⵓⴽⵙⵙⴰⴱ, ⵏⵙⵏⵉⵎⵎⵔⵜ, ⵏⴽⵏⵓ ⴰⵙ ⵍⵍⵉⵖ ⴰⵖ ⵙⵓⵍ ⵜⵜⴰⵊⵉⵏ ⴰ ⴽⴽⴰ ⵙⵓⵍ ⵏⵎⵓⵏ ⵉⵎⵎⴰ ⵢⴰⵃⵍⴰⵙ ⵓⵍⵍⴰⵀ ⵓⵔ ⵙⴰⵔ ⴰⵖ ⵉⵜⵜⴽⴽⵉⵙ. ⵉⵥⵉⴹ ⴷⴷⵓⵏⵉⵜ ⵜⴳⴰ ⵢⴰⵣⵔⴳ, ⵏⴽⴽ ⴰⴼⵔⴰⵏ ⵎⵓⵏⵏ ⴷ ⴼⵍⵍⴰ ⵎⵉⴷⴷ ⵉⴼⴰⵙⵙⵏ ⵢⴰⵏ ⵉⵣⵡⵉ, ⵢⴰⵏ ⵉⴳⴰⵖ ⵖ ⵓⵔⵢⴰⵍ ⵏⵏⴰⵏ ⴰⵙ ⵃⵉⵍⴰⵜ ⵜ, ⴰⴷ ⴷ ⵓⵔ ⵉⴼⴼⵢ ⵓⵙⵉⵏ ⴰⵖ ⵙⵉⵏ, ⵏⵃⴰⴷⴰ ⵏⵏ ⴰⵏⵡⴰⵍ ⴰⵔ ⵉⵢⵉ ⵙⵍⴰⵢⵏ ⵖ ⵉⴳⴳⵉ ⵏ ⵓⵔⴼⴰⵏ ⵖⴰⵍⴰⵖ ⵉⵙ ⵏⵉⵜ ⵙⵙⵓⴳⵔⵖ ⴰ ⴼⵍⴰⵏ ⴰⴽⵉⵖ ⴰⵔ ⵏⵜⵜⵏⴹⵉⴹⵉⵕ, ⵕⵇⵚⴰⵖ ⵜⵏⵏⴰ ⵢⴰⵙ ⵍⴰⵍⵍⴰ: ⴰⵊⵊⴰⵜ ⴰ ⵉⵃⵓⵛ ⴰⴷⴷ ⵓⵔ ⵉⴼⴼⵖ ⴰⵔ ⵉⵖ ⵉⴳⴰ ⵜⵓⵔⴼⵉⵏ ⴰⴽⵓⴷ ⴰⵏⵏ ⴳⵉⵖ ⵉⵙⵎⴳ, ⴰ ⵉⵢⵉ ⵓⵙⵉⵏ ⵃⴰⴷⴰⵖ ⵏⵏ ⵢⴰⵏ ⵓⵣⵔⴳ, ⵉⵏⵉ ⵛⵡⴰⵏ ⵜⴰⴳⵓⵍⵉ ⵙ ⵜⴰⵢⵢⴰⴹ, ⴰⴳⴳⵔⵏ ⵉⵃⵍⴰⵏ ⵜⴰⵣⴰⵔⵔⴰⵜ ⴰⵖ ⵎⴳⴰⴷⴷⴰ ⵍⴰⵚⵡⴰⵕ ⵀⴰ ⵢⵢⴰⵖ ⵏⴽⴽⵙ ⴰⵇⵛⵛⴰⴱ ⵏⵔⴰ ⴰⴽⵙⴰⵔ ⵉⵍⴰⵎⵎⵏ ⵥⵍⵉⵏ ⵙⴳⴰⴷⴷⴰⵜ ⴰⵙⵜⴰⵢ ⵉⵎⴽⵍⵉ ⵏ ⵢⵉⴹⴰⵏ, ⴰ ⴳⴳⵉⵜⵏⵖ ⵔⴰⵏ. ⵍⵃⴰⵚⵓⵍ ⴳⵉⵖ ⵉⵥⵉⴹ ⵍⵍⵉ ⴼⵜⴰⵏ ⵜⵉⵎⵊⵊⴰ ⴷ ⵎⴰⵡⵓⵕⴹ ⴰⴷ ⴰⵖ ⵉⵖⵔⴰⵏ. ⵔⵡⴰⵙ ⴰⵖ ⴽ ⴰ ⵖⵡⴰⴷ ⵉⴷⴷⴰⵏ ⵉⴼⵍⴰⵖ ⴰⵙⵙ ⵍⵍⵉ ⴼⵍⴰⴽ ⵏⵥⵥⵓⵍ ⵏⵜⵜⵔ ⴰⴽ ⵜⵉⵎⵓⵍⴰ, ⵏⵃⴰⵡⵍ ⵜⵓⵊⵊⵓⵜ ⵉ ⵓⵡⴽⴰⵍ. ⴰⵃ ⵉⵏⵓ ⵏⴳⴰ ⵡⴰⵢⵢⴰⴹ, ⵎⵎⵓⵜⵍⴰⵖ ⵡⴰⵏⵏⴰ ⵖ ⵉⴽⴹⴰⵏ, ⵉⵇⵏⴹ ⵉⵏⴰⴽⵕ ⴰⵖ. ⵉⵏⴰⴽⵕ ⵜⴰⴷⴰⵔⴰ, ⴷⴰⵖ ⵉⴼⴽⴰⵏ. ⵜⴰⵢⵔⵉ ⴽⴽⵉⵖ ⴷ ⵉ ⵢⵉⵎⵓⵔⵉⴳ ⴰⵥⵓⵕ, ⴰ ⵏⵥⵕ ⵎⴰ ⵙ ⴷ ⵏⵏⴰⵏ ⵉ ⵡⴰⵏ ⴷⴰⵔ ⵉⵍⵍⴰ ⵡⵓⵍ, ⵉⴳⴰ ⵣⵓⴷ ⵡⵉⵏⵓ ⵉⴳⵍⵍⵉⵏ ⵜⴰⵢⵔⵉ ⴽⴰ ⵏⵏ ⵉⵜⵜⴰⴼⴰ ⵢⴰⵏ, ⵜⵉⵡⵉ ⵎⵉⴷⴷ ⵡⴰⵡⴰⵍ ⴰⵡⵉⵖ ⴷ ⴰⵏⴽⴽⵉⴷ, ⵉⵎⵓⵔⵉⴳ ⵉⵎⵎⵓⵜ, ⵉⴳⴳⵣ ⴰⴽⴰⵍ ⵉⵍⵓⵍ ⴷ ⵓⵎⴰⵡⴰⵏ ⵏ ⵡⴰⵡⴰⵍ, ⵉⵣⵍⵉ ⵉⵏⵓ ⵊⴷⵔⵏ ⴰⴽⴽ ⵎⴰⵏⵣⴰ ⵎⴰ ⵜⵏ ⵙⵓⵍ ⵉⵔⴰⵏ, ⴰⵢⵜ ⵓⵎⴰⵔⴳ ⵏⵙⴰⵏ ⴳⴰⵔ ⵜⴰⴳⵓⵔⵉ ⴷ ⵓⵙⴽⴽⵉⵍ ⴰⴷ ⵙⵓⵍ ⵉⵜⵜⴳⵓⵔⵓⵏ. ⴰ ⵉⵎⴰⵔⵉⵔⵏ ⵏ ⵓⵎⴰⴹⴰⵍ, ⵕⵥⵎⴰⵜ ⴷ ⵉ ⵉⴳⵎⵎⴰⵢⵏ ⴰ ⴽⴽⵏ ⵓⵔ ⵜⵍⴰⵎⵎⴰ ⵜⴰⵙⴰ, ⵉⵖ ⵜⵏⵜ ⵉⵥⴹⴰ ⵜⵜⴰⵖ. ⵜⴰⵢⵔⵉ ⵜⵔⵡⴰⵙ ⴰⵖ ⵍⵎⵓⵜ, ⵡⴰⵏ ⵜⵉⵡⵉ, ⵜⴳⵍ ⵜⵉⵏ ⵎⴰ ⵙⵏ ⵉⵙⵍⵍⴰⵏ ⵉⵖ ⴰⵍⵍⴰⵏ, ⵎⴰⵖ ⵢⵓⴼⴰ ⴰⴷⴷ ⵡⵓⵔⵔⵉⵏ ⵜⴰⵢⵔⵉ ⵏⵏⵓⵏ ⴰ ⵢⴰⴳⵓⵍⵉⵍ, ⵡⴰⵏ ⵜⵓⵜ ⵉⵊⵍⴰ ⴰⵡⴰⵍ ⵉⴼⵍ ⴰⵢⵜ ⵎⴰⵙ ⵔⴼⵓⴼⵏⵏ, ⵉⵣⵓⴳ ⴰⵔ ⴷ ⵓⵙⵙⵔⵏ ⵢⴰⴼ ⴷ ⴰⵙⵓⴽ ⵉⴽⴽⴰ ⴰⵙⴰⵔⴰⴳ, ⴰⵏⵡⴰⵍ ⴰⵖ ⴷ ⵍⵍⴰⵏ. ⴰ ⵉⵎⴰⵔⵉⵔⵉⵏ ⵏ ⵓⵎⴰⴹⴰⵍ, ⵜⴰⵢⵔⵉ ⵏⵓ ⴷ ⵜⵉⵏⵏⵓⵏ ⵉⵍⵙ ⵏⵏⴰⵖ ⴰ ⵜⵜⵏⵜ ⵉⵔⴰⵏ, ⵖⵎⴽⴽⴰⵏ ⴰⵡⴷ ⴰⴽⴰⵍ ⴰⵔ ⴽⵉⵖ ⵉⵢⵉ ⵍⴰⵏ ⴰⵜⵉⴳ, ⵏⵏⴰⵔⴳ ⵓⵍ ⵉ ⵉⵥⵏⴽⴰⴹ. ⴰⵏⴽⴽⵉⴷ ⴽⴽⵉⵖ ⴷ ⵉⴷⴰ, ⵖⵉⴷⴰ ⵍⵍⵉⵖ ⵍⵓⵍⴰⵖ ⵓⵔ ⴰⴽⴽ ⴳⵉⵙ ⵏⴳⴳⵉⵣ, ⵓⵔ ⵏⵎⴰⵟⵍⵖ ⵍⵍⵉⵖ ⵏⵥⵕⴰ ⴰⵙⴰⵔⴰⴳ ⵍⵍⵉⵖ ⵃⵓⵛⴰⵖ ⵉⴽⴽⴰ ⵜ ⵡⴰⵙⵉⴼ, ⵉⴳⴰ ⵎⴰ ⵏⵏ ⵢⵓⴽⵉⵏ. ⴱⵍⵃⴰⵇⵇ ⵍⵄⵉⴱ ⵉⴳⴰ ⵖⴰⵔ ⵡⵉⵏⵏⴰⵖ ⴽⴽⵉⵖ ⵏⵏ ⴰ ⵍⵍⵉⵖ ⵏⴳⴰⵔⴰ ⵉⴼⵍⵡⴰⵏ ⴰⴽⵉⵏ ⴷ ⵉⵥⵏⴽⴰⴹ ⵍⵍⵉ ⵏⵏ ⵔⵓⵔⴰⵏ. ⵉⴳⴳⵓⵜ ⵎⴰ ⵢⴰⴼⵓⴹⵏ, ⵜⵔⵎⵏ ⴰⴽⴰⵍ ⵡⵉⵍⵍⵉ ⵉⵖⴰⵎⴰⵏ, ⴰⵣⵣⴰⵔ ⵉⵎⵍⴰⵍ ⴰⵙⵏ. ⵓⵔ ⴰⵏⵖ ⵉⵎⵎⵉⵎ ⵓⴷⵉ ⵜⵜⵓⵖ ⵜⴰⵎⵎⵏⵜ ⵎⴰⵏⵉ ⵙ ⴽⵓⵍⵍⵓ ⵜⵍⴷⵉⵎ ⴰ ⵉⴼⴰⵍⴰⵏ ⵎⴰⵏⵣⴰ ⴽ ⴰ ⴱⵉⵀⵉ ⵍⵍⵉ ⴷⴷ ⴽⵙⵙⴰⵖ ⴰⴷ ⵓⵔ ⵜⵉⵏⵉⵜ ⵉⵊⵊⴰ ⵍⵍⵉ ⴽⵏ ⵉⵍⴰⵏ ⵏⵜⵜⴰⵜ ⴷ ⵓⵄⴽⴽⴰⵣ ⴰ ⵢⴰⵏⵏ ⵜⴰⵎⴰ ⵏⵏⴽ. ⴰⴷ ⴰⵏⵖ ⵉⵔⵃⵎ ⵔⴱⴱⵉ, ⵎⴰⴷ ⵙⴰⵍⴰⵖ ⴽⴽⵉⵖ ⴷ ⵉⴷⴰ, ⵖⵉⴷⴰ ⵍⵍⵉⵖ ⵍⵓⵍⴰⵖ ⵅⵍⵉⵖ ⴰⵔ ⵙⵓⵍ ⵏⵙⵉⴳⴳⵉⵍ ⴰⵙⵎⵓⵏ ⵏⵏⵖ ⵉⵡⵉⵖ ⴷ ⴰⵏⴽⴽⵉⴷ, ⵏⴼⵍⵏⵏ ⵜⴰⵙⵙⴰⵙⵜ. ⵉⴷⴰⵎⵎⵏ ⵓⵔⵉⵖ ⵉⵙⵎ ⵉⵏⵓ ⵙ ⵉⴷⴰⵎⵎⵏ, ⴰⴷ ⵜ ⵉⵖⵔ ⴽⵓ ⵢⴰⵏ ⵓⵔⵉⵖ ⵉⵙ ⴳⵉⵖ ⴰⵎⴰⵣⵉⵖ, ⵢⵓⵔⵓⵜⵏ ⵡⴰⵢⵢⴰⴹ ⴰⵔⵓⵖ ⴰⵡⴷ ⵏⴽⴽ ⴰⵎⴰⵣⵉⵖ, ⵡⴰⵍⵓ ⵎⴰ ⵏⴽⵚⵓⴹ. ⵉⴷⴰⵎⵎⵏ ⴷ ⵉⴷⴰⵎⵎⵏ, ⴳⴰⵏ ⴽⵓⵍⵍⵓ ⵜⵉⵎⵉⵜⴰⵔ ⵏ ⵡⵉⵍⵍⵉ ⴰⵖ ⴷ ⵉⴼⵍⵏⵏ ⵍⵀⵉⵎⵎⵜ, ⴰⵡⴰⵍ ⴰ ⵢⴰⵜⵜⵓⵢ. ⴰⵡⴰⵍ ⵏⵏⵖ ⴰ ⵢⴰⵎⴰⵣⵉⵖ, ⵓⵔ ⵉⵟⵟⴰⴼ ⴰⵏⴰⵡ ⴰⵙⴽⴽⵉⵍ ⴷⴰ ⴼ ⵉⴱⵉⴷⴷ, ⴰⴽ ⵏⵉⵏⵉ ⵜⵉⴼⵉⵏⴰⵖ ⴱⴰⴱⴰ ⴰⴷ ⵜ ⵉⴳⵔⴰⵏ, ⵉⴳⴰⴷⴷⴰ ⵓⵚⵟⵟⴰ ⵍⵍⵉⵖ ⵍⵍⴰⵏ. ⵜⴰⴳⵓⵔⵉ ⴷ ⵜⴳⵓⵔⵉ, ⵙⵎⴷ ⴰ ⵉⵎⵉ ⵏⵓ ⵜⵉⵡⵉⵏⴰⵙ ⵉⵖ ⵏⴹⵎⵖ ⵉⵎⵓⵔⵉⴳ ⵉⵏⵓ, ⵉⵎⵎⴰⵙ ⵓⵙⵓⵍⵉⵍ ⴰⵡⴰⵍ ⵉⵏⵓ ⵓⴳⴳⵓⴳ ⵉⴳⴰ ⵜⵏ, ⴰⴼⵍⵍⴰ ⴰⵖ ⵙⴽⴰⵏ ⵓⵔ ⵉⴼⵉⵍ ⵎⴰⵏ ⵉⴳⵔ, ⴷⴰ ⵓⵔ ⵎⵎⵉ ⴰⴽⴽⴰⵏ ⴰⵎⴰⵏ ⵓⵔ ⵏⵇⵇⵉⵏ ⵜⵉⵖⵓⵏⴰ, ⴳⴰ ⵉⵙⵓⵔⴰ ⵡⵉ ⵍⵍⴰⵎⴰⵏ ⵡⴰⵏⵏ ⵉⵙⵡⴰⵏ ⵉⵙⵓ ⴷⴰⵖ, ⵉⵙⵙⵓ ⴽ ⴰ ⵢⴰⵔⵔⴰⵡ ⵎⴰⵛⵛⴰ ⵀⴰⵏⵏ ⵍⵓⵇⵇⵔ, ⵉⴳⴰ ⵉ ⵉⵖⵓⵏⴰ ⵜⵉⵙⵜⵡⵉⵏ ⵡⴰⵏⵏⴰ ⴰⵖ ⵉⵃⴳⵔⵏ ⵉⵔⴰ ⴰⴷ ⴰⵙ ⵏⴰⵔⴰ ⵜⵉⴼⵔⵜⵉⵏ ⵙ ⵉⴷⴰⵎⵎⵏ ⴷ ⵉⴷⴰⵎⵎⵏ, ⴷⴰ ⵙ ⵏⵍⴰ ⵜⵉⵎⵉⵜⴰⵔ. ⵜⵉⴼⵙⵙⵉ ⴰⵃⵃ ⵉⵏⵓ ⴳⵉⵖ ⵣⵣⴱⵉⴱ, ⵓⵔⵜⴰ ⵉⵏⵡⵉ ⵡⴰⴹⵉⵍ ⵉⵖⴰⵔⴰⵖ ⵖ ⵉⴼⵔ, ⵣⵓⴷ ⴰⵅⵛⴰⵡ, ⵓⴽⵔ ⵡⵓⵙⵙⴰⵏ ⵉⵏⵏⴰ ⵙ ⵓⵎⵖⴰⵔ ⵏ ⵜⵓⴳⴰ ⴽⴽⵙⴰⵜ ⵓⵍⵇⵇⴰⵙⵉⵙ ⵍⵓⵃⴰⵜ ⵜⵉⵏⵏ ⵖ ⴷⴷⵓ ⵢⵉⴳⵔ, ⵙⵡⴰⵍⴰⵜ ⴰⵙ ⴰⴽⴰⵍ ⴰⴷ ⵜ ⵓⵔ ⵉⴽⴹⵓ ⵡⴰⴷ ⵉⴷⴷⵔⵏ, ⵢⵉⵇⵇⴰⵔ ⵉⵡⴰⵍⴰ ⵜ. ⵍⴽⵎⵖ ⴰⵡⵙⴰⵢ, ⴰⴳⵓⴷⵉ ⵉⴼⴰⵙⵙⵏ ⵎⵎⵓⵍⵉⵏ ⴰⵖ. ⵀⴰ ⵢⴰ ⵓⵡⵄⵟⵟⴰⵕ, ⵉⴱⵔⵔⵃ, ⵉⵏⵏⴰ ⵉ ⵉⴼⵔⵅⴰⵏ ⵡⴰⵏⵏ ⵉⵔⴰⵏ ⵍⴼⴰⵏⵉⴷ, ⵉⵙⵎⵓⵏ ⵉⵢⵉ ⵔⴰⵏ ⴰⵖ ⵉ ⴽⴰⴷ ⴷ ⴽⴰⴷⴰ, ⴽⴰⴷⴰ ⵓⵡⵙⴰⴼⴰⵔ, ⴰⵡⵉⵏ ⴰⵖ. ⵓⵎⵉⵖ ⴰⵔⵢⴰⵍ, ⴳⴳⵓⴷⵉⵖ ⵜⴰⵎⴰ ⵏ ⵓⴼⵕⵥⵉⵥ ⴷⴷⵓ ⵢⴰⵏ ⵉⵏⵙⵉ ⵉⵜⵜⵢⴰⴳⴰⵍⵏ, ⵉⵎⵎⵓⵜ ⵓⵔ ⵉⵙⵓⵍ. ⴰⵜⵉⴳ ⵏ ⵜⴼⵉⴹⴰⵚ, ⵉⴳⴰ ⵙ ⵡⵉⵏⵓ ⵢⴰ ⵡⴰⵏⴰⵡ. ⴰⵖⵏⵊⴰ ⴰⴷ ⵙⵉⵖ ⵉⵜⵜⴰⵣⵣⴰⵍⵏ, ⴰⵙⵙ ⵏⵏⴰ ⵉⵢⵉ ⵔⴰⵏ ⴰⵙⵉⵏ ⴰⵖ ⴷⴰⵔ ⵍⵎⵉⵣⴰⵏ, ⵡⴰⵍⴰⵖ ⵍⴽⴰⵖⵉⵟ. ⵡⴰⵍⴰⵢⵏⵉ ⴹⴹⵓⵕ ⴰⴷ, ⵏⴹⵚⴰ ⵍⵍⵉⵖ ⵏⵏ ⵓⴼⵉⵖ ⵍⴽⴰⵖⵉⵟ, ⵖⴰⵢⵍⵍⵉ ⴳⵉⵙ, ⵏⴽⴽ ⴰ ⵜⵜⵏ ⵢⵓⵔⴰⵏ ⵉⵍⵍⴰ ⴳⵉⵙ ⵢⴰ ⵓⵇⵚⵉⴹ, ⴰⵔ ⴼⵍⵍⴰⵖ ⵉⵙⴰⵡⴰⵍ ⴳⵉⵖ ⴰⵎⵏⴰⵢ ⵏ ⴽⴽⵓⵣ ⵉⵎⵏⴰⵢⵏ, ⵡⵉⵙⵙ ⵙⵎⵎⵓⵙ ⵏⴽⴽⵉⵏ ⴰ ⵉⴳⴰⵏ ⴰⵎⴰⵣⵣⴰⵍ, ⵏⴽⴽⵉⵏ ⴰⵏⵎⵎⴰⵍ. ⵉⵙⴰⵡⵍ ⴷ ⵙ ⵉ ⵓⵇⵚⵉⴹ ⵏ ⵍⴽⴰⵖⵉⵟ, ⵉⵏⵏⴰ ⵢⴰⵖ ⵔⵉⵖ ⴰ ⵢⴰⵎⵏⴰⵢ ⵣⵣⴱⵉⴱ, ⴰⴽ ⵏⵉⵏⵉ ⵙⵙⵍⴰⵜ ⴰⵖ ⵓⵔ ⴰⴽ ⵏⵙⵎⵉⵃ ⵏⴽⴽⵉ ⴷ ⵓⵏⴼⵓⵍ ⴰ ⵍⵍⵉⵖ ⵍⵍⵉⵖ ⵢⵓⴼ ⴰ ⴽⴽⴰ ⵜⴼⵉⵙⵙⵎ, ⵎⴰⴷ ⴰⵡⵏ ⵉⵏⵏⴰⵏ ⴰⵔⴰⵜⴰⵖ ⵏⴳⴰ ⵜⴰⴹⵚⴰ ⵏⴽⴽⵉ ⴷ ⵉⵡⵏ, ⵏⵡⴰⵍ ⴰⵄⵟⵟⴰⵕ ⵉⵎⵎⴰ ⵜⵉⵖⵔⵉ ⵓⵇⵚⵉⴹ ⵏⵏⴽ ⵓⵔ ⵜⵜ ⵉⵔⵉ ⵢⴰⵏ. ⴹⴹⴰⵕⵍⴱⵉⴹⴰ ⴰ ⵡⵉⵍⵍⵉ ⵉⵡⴰⵍⴰⵏ ⵜⵓⴷⵔⵜ ⵉ ⵉⵖⵔⵎⴰⵏ ⴰ ⵡⵉⵍⵍⵉ ⵜⵏⵉⵏ ⵉⵃⴰⴷⴰⵏ, ⵉⵏⵉⵢⴰⵜ ⴰⵙⵏ ⵉⵔⴱⴱⴰⵢⵜ ⵉⵖ ⴷ ⵜⵓⴹⴰⵎ ⴰⴷ ⵜⵙⵏⴼⵍⵎ ⵜⵉⴳⵎⵎⵉ ⵙ ⵜⴰⵢⵢⴰⴹ, ⵜⴰⴷ ⵓⵔ ⴰⵖ ⵜⵔⵡⴰⵙ ⵜⴰⵍⵍⵉ ⵖ ⵏⵣⵣⵔⵉ ⵛⵛⴰⴱⴰⴱ ⵉⵏⵓ ⵖ ⵓⵙⵙⴰⵏ. ⵉⵔⴱⴱⵉ ⴰ ⴹⴹⴰⵕⵍⴱⵉⴹⴰ, ⵎⴰⵖ ⵜⵍⵍⴰⵎⵜ ⵎⴰⵏⵉ ⴽⴽⴰ ⵉⵙⵓⴽⵏ, ⵍⵍⵉ ⴳⵉⵎ ⵏⵙⵜⴰⵔⴰ ⵎⴰⵏⵉ ⴽⴽⴰ ⵉⵔⴰⴳⴳⵏ, ⴷⴰ ⴳⵉⵎ ⵉⵜⵜⴼⵡⴰⵕⵏ ⵓⵀⵓⵢ! ⴰ ⵉⵖⵔⵎ ⴰⴷ, ⵓⵀⵓⵢ! ⵓⵔ ⵜⵔⵡⴰⵙⵜ ⵡⴰⵍⵍⵉ ⵖ ⵏⵥⵕⴰ ⵎⵉⴷⴷⵏ, ⴳⴰⵏ ⴰⵢⵜ ⵍⵅⴰⵟⵕ. ⵎⴰⵏⵉⵖ ⴰ ⵙⴱⴰⵜⴰ ⵜⵎⴹⵍⵜ ⴰⵢⵜ ⵓⵎⴰⵔⴳ? ⵉⴼⵍ ⴷ ⵓⵏⴱⵏⵙⵉⵔ ⵜⵉⴳⵎⵎⵉ ⵉⵎⵍⵍⵓⵍⵏ ⵉⵛⵓⵎⴰⵛⵏ, ⵖⵉⵍⴰⴷ ⴰⵎⵎⵉ ⵚⴰⵃⴰⵏⵜ ⵉⵔⴱⴱⵉ ⴰ ⴹⴹⴰⵕⵍⴱⵉⴹⴰ, ⵎⴰⵖ ⵜⵍⵍⴰⵎⵜ ⵉⴳⴳⵓⵔⴰ ⴷ ⴳⵉⵎ ⵍⵄⵉⴱ, ⵓⵔ ⴰⴽⴽ ⵏⵜⵉⵍⵏ ⵎⴰ ⵖ ⵉⵍⵍⴰ ⵄⵉⵏ ⴷⴷⵢⴰⴱ ⵍⵍⵉ ⵙ ⵃⵉⵢⵢⵍⵖ ⴰⵔ ⵍⵙⵙⴰⵖ, ⵙⵉⵔⵉⵖ, ⵏⴳ ⵉ ⵢⵓⵙⵍⵉ ⵢⴰⵏ. ⵉⴳⴳⵓⵔⴰ ⵉⴳⴰ ⴰⵙⴰⵢⵙ ⵏ ⴳⴰⵔ ⵉⵎⵙⴰⵔⴰⵜⵏ ⵉⵎⵜⵔⵉ, ⵙ ⵡⴰⵢⵢⴰⴹ, ⴽⵉⴳⴰⵏ ⵉ ⵉⵎⵜⵔⴰⵏ ⵉⵛⵎⴽⴰⵔⵏ, ⵓⵜⵉⵏ ⵡⵉⴷⴰ ⵍⵍⴰⵏ ⵙ ⵍⴰⵄⴰⵇⵍ. ⵉⵔⴱⴱⵉ ⴰ ⴹⴹⴰⵕⵍⴱⵉⴹⴰ, ⵍⵍⵉ ⵉⵙⵏⴼⵍⵏ ⵎⴰ ⵎⵎⵉ ⵜⴳⵉⵜ ⵍⴱⵉⴹⴰ, ⵎⴰ ⴽⴽⵎ ⵉⵔⴰⵏ ⵍⵍⵉⵖ ⵉⴼⴼⵓⵖ ⵍⴰⵎⴰⵏ ⵖⵉⴷⴰ ⵖⴰ ⵜⵜⵉⵔⴰⵔⵖ. ⴰ ⵡⵉⵍⵍⵉ ⵉⵡⴰⵍⴰⵏ ⵜⵓⴷⵔⵜ ⵉ ⵉⵖⵔⵎⴰⵏ ⴰ ⵡⵉⵍⵍⵉ ⵜⵏⵉⵏ ⵉⵃⴰⴷⴰⵏ, ⵉⵏⵉⵢⴰⵜ ⴰⵙⵏ ⴰ ⵙⵙⵓⵍ ⵓⵔ ⵜⵏⵏⴰⵎ ⵜⵉⴳⵎⵎⵉ ⵜⵎⵍⵍⵓⵍ ⴰ ⵙⵙⴰⵔ ⵓⵔ ⵜⵏⵏⴰⵎ ⵜⴰⴷⵎⵙⴰ ⵜⵡⴰⵍⴰ ⵜⵜ ⴰⵔ ⵉⵖ ⵉⵎⴳⴰⴷⴷⴰ ⴱⵏⴰⴷⵎ ⵍⵍⵉ ⵜⵜ ⵢⵓⵎⴰⵏ. ⴰⴷ ⴷ ⵓⵔ ⵉⵙⵜⴰⵢ ⵉⴷ ⴱⵓⵀⵉⵢⵢⵓⴼ ⵡⴰⵍⴰⵏ ⴰⵡⴰⵍ ⵉ ⵉⵖⵔⵎⵏ, ⵜⵓⴷⵔⵜ ⵉ ⵉⵖⵔⵎⴰⵏ ⴰⵔ ⵜⵜⵉⴱⵣⵉⴳⵏ, ⴽⴰⴷⴰ ⵎⴰ ⵉⵖⴰⵎⴰⵏ ⵓⵔ ⵉⵛⵛⵉ, ⵉⴳ ⴰⵎⵥⵍⵓⴹ, ⵉⴼⴼⴰⵖ ⵏⵓⵏⴼⵍⵏ. ⴰ ⵙⵉⴷⵉ ⴱⵍⵢⵓⵟ ⴳⵏ ⵀⵍⵍⵉ ⵜⵔⵃⴰⵜ ⵜⵉⴳⵎⵎⵉ ⵜⴳⴰ ⵜⴰⵢⵢⴰⴹ, ⴰⴽⴰⵍ ⵢⵓⴼ ⴰⵡⵏ. ⵉⵙⵜⵖⴰⵏ ⵉⵙⵜⵖⴰⵏ ⵉⴽⴽⴰⵜⵏ ⴷ ⵍⵃⵎⴰ ⵡⴰⵍⴰ ⴰⵚⵎⵎⵉⴹ ⵉⴽⴽⴰⵜⵏ ⴷ ⴳⴰⵔ ⴰⴹⵓ, ⴳⴰⵏ ⵎⴰ ⵉⵎⵙⵍ ⴽⵓ ⵢⴰⵏ ⴰⵎⵔ ⵡⵉⵏⵏⵖ ⵏⵔⴰ ⴰⴷ ⵉⴳⴰⵜⵏ, ⴰ ⵙⵙⴰⵔ ⵓⵔ ⵎⵙⵍⵏⵏ. ⵉⵙⴳⴳⴰⵙⵏ ⴰⵖ ⵏⵏ ⵔⴳⵍⵏⵏ, ⵏⴽⵛⵎ ⵉ ⵜⵉⵍⵍⴰⵙ ⴰ ⵍⵍⵉⵖ ⴰⵖ ⵉⴳⴰ ⵢⵉⴹ ⴰⵙⵎⵓⵏ ⵉ ⵢⵓⵎⴰⵡⴰⵍ ⵏⵜⵜⵓ ⵎⴰ ⵉⴽⵍⵍⴰⵏ ⴰⵣⴰⵍ, ⵏⵜⵜⵓ ⵜⵉⴼⴰⵡⵉⵏ. ⵉⵎⵉ ⵇⵏⵏ ⵜ ⵉⴷ, ⴰⵡⵔⵣ ⵏⵏⵙ ⵓⵜⵏ ⵙ ⵉⵥⵓⵕⴰⵏ ⴰⵔ ⵏⴽⴽⴰⵜ ⴰⴷ ⴰⵖ ⵕⵥⵎⵏ, ⵓⵔ ⵏⵙⵓⴳⴳⵔ ⵢⴰⵜ ⴰⵙⵙ ⴰ ⵍⵍⵉⵖ ⵜⵏⵡⴰ ⵜⴰⴳⴳⵓⵔⵜ, ⵉⴽⴽⴰ ⵜⵜ ⵓⵙⵜⵜⵉⵖ ⴰⴷ ⵉⵢⵉ ⴷ ⵢⵓⵜ ⵉⵔⵉⴳⴳ ⵏ ⵛⵛⵡⴰ, ⵛⵛⴰⵏ ⵉⴽⵔⵡⴰⵏ. ⵓⴽⵔⵖ ⵉⵥⵕⵉ, ⵢⵉⵡⵉ ⵉ ⴷ ⵉⵙ ⵙⵓⵍ ⵉⵍⵍⴰ ⵡⵓⴼⵓⵖ ⵓⵜⴰⵖ ⵏⵏ ⵙ ⵉⵎⵓⵔⵉⴳ ⵉⵏⴼⴰⵙⵙⴰⵢ ⵓⵙⵜⵜⵉⵖ ⴷⵓⵢⵏ ⴷ ⵡⵉⵢⵢⴰ, ⵜⴰⴳⴳⵓⵔⵜ ⵉⴽⴽⴰ ⵜⵜ ⵓⵙⴽⴽⵉⵍ ⵉⵎⵣⴳⴰⵏ ⵡⵉⵍⵍⵉ ⴹⵓⴹⵕⵏ, ⵙⵍⵍⴰⵏ ⵉ ⵓⵃⵡⴰⵛ ⵉⴽⴽⴰ ⴷ ⵜⵉⵙⴳⵉⵡⵉⵏ, ⵏⴳⵉ ⵉⵙⴰⴼⴼⵏ ⵎⴰⴼⴰⵡⴰⵍ. ⵢⵓⵜ ⵉⵢⵉ ⴷ ⵢⴰⵏ ⵓⵥⵏⵥⵕ ⵏ ⵡⵓⵔⵖ ⵙⴰⵎⴰⵖ ⴰⵙ ⴰⴷ ⵓⵔ ⵉⴳ ⵡⵉⵏ ⵟⵟⵏⵥ ⵓⵡⵎⴰⵔⵓⵔ ⵉⵍⴰⵃⴰ ⵜ. ⴰⵡⴰⵍ ⵏ ⵡⴰⵏⴽⴰⵏ ⴰ ⵢⴰⵎⵖⵏⴰⵙ! ⵏⴽⵔⴰⵜ! ⴰⵍⵍ ⵙ ⵓⴼⵓⵙ ⵏⵏⴽ ⴰ ⵉⴱⴰⵏ ⵎⵍⵍ ⵉⵢⵉ ⴷ ⴽⵕⴰⴹ ⵡⴰⵏⴽⴰⵏ ⴰⵡⴰⵍ, ⴰⴽⴰⵍⵏ ⴰⴼⴳⴰⵏ ⴰⵡⴰⵍ ⴰⴷ ⴷ ⴽⴽ ⵉⵣⵡⴰⵔ ⴳⴰⵜ ⴰⵙ ⴰⵡⵉ ⵜⵉⵔⵙⴰⵍ ⴰⴷ ⴷ ⵓⵔ ⵉⴹⵕ, ⴳⴰⵖ ⵡⴰⵔ. ⴰ ⵢⴰⵎⴰⵣⵉⵖ! ⵉⵏⵉⵢⴰⵜ ⵉ ⵖⵡⴰ ⴷ ⵅⵜⴰⵏⵏ ⵉⵙⵀⴰⵏ ⴰⵍⵍⴰ ⴷⴷ ⴰⴼⵓⵙ ⵎⵣⵢⴰⵏ ⴰⴽⴰⵍ, ⵏⵏⴰⵏ ⵉⵖⵣⴰⵏ ⵉⴷⵓⵔⴰⵔ ⴰⴷ ⵉⵣⴳⴰⵏ ⴷ ⵉⵙⴰⴼⴼⵏ ⵏⵏⴰ ⵜⵏ ⵉⵖⵣⴰⵏ ⵡⵉⵏⵓ, ⵡⵉⵏⵏⵓⵏ ⴰⴷ ⴳⴰⵏ ⵎⵎⴰⵖⴰⵜ ⴰⴷ ⵜ ⵓⵔ ⵉⴽⴽ ⵢⴰⵏ ⴰⵔ ⴽⵉⵖ ⵏⴼⴼⵓⵖ ⴰⵎⴹⴰⵍ. ⴰ ⵖⵡⵉⴷ ⵉⴳⵏⵏ, ⵏⴽⵔⴰⵜ ⴷⵓⵢⴰⵜ ⵉⴷⴷ, ⵉⴷⴷⴰ ⵣⵣⵎⴰⵏ ⴰⵜⵉⴳ, ⵉⵍⴰ ⵜ ⵓⴼⴳⴰⵏ ⵓⵔ ⴳⵉⵏ ⵉⵙⵎⴳ ⵏ ⴼⵍⴰⵏ ⴰ ⵢⴰⵜⵎⴰ ⵖ ⵓⵛⴱⴰⵕ ⴰⵡⵜⴰⵙ, ⵉⴳⴰ ⵢⴰⵖ ⵢⴰⵏ ⴰⵡⴰⵍ ⵏⵏⴰⵖ ⵉⵥⴹⴰⵕ ⵉⵖ ⵜ ⵏⴹⵓⴼ, ⴰⵖ ⵉⵙⴱⴰⵏ ⴰⴽⴰⵍ ⵏⵏⴰⵖ ⵉⵣⵎⴰⵔ ⵉⵖ ⵜ ⵏⴽⵔⵣ ⴰⵖ ⵉⵡⴷⴰⵏ. ⵏⴽⵔⴰⵜ ⵉⴷⴷ ⴰ ⵢⴰⴼⴳⴰⵏ ⴰ ⵏⵎⵓⵏ ⴼ ⵜⵉⴷ ⵉⵣⴳⴰⵏ ⵏⵎⵙⴰⵙⴰ ⵙⵏⵜ ⵏⵖⵥⴰⵏ ⵏⴰⵍⵙ ⵉ ⵡⴰⵡⴰⵍ ⵉⵛⵡⴰⵏ ⵡⴰⵏⵏⴰⵖ ⵉⵔⴰⵏ ⴰ ⵉⴱⴰⵏ ⴰ ⵓⵔ ⵉⵜⵜⴽⵏⴰⴷ ⵉⵜⵔⴰⵏ ⵡⵉⵏ ⵢⵉⴹ, ⵉⵎⵎⴰ ⵡⵉ ⵓⵣⴰⵍ ⴷⴰⵔⵏⵖ, ⴽⵉⴳⴰⵏ ⴰⴷ ⴳⴰⵏ. ⴰⵎⴰⴹⴰⵍ ⵏ ⵜⴷⵔⴼⵉⵜ ⴰⵎⴰⴹⴰⵍ ⵏ ⴷⵜⵔⴼⵉⵜ ⵓⵔ ⵉⵍⵍⵉ ⵙ ⵍⴼⵉⵣⴰ. ⴰⵎⴰⴹⴰⵍ ⵏ ⵜⵍⵉⵍⵍⵉ ⵓⵔ ⵉⵍⵉ ⵉⵡⵡⵓⵜⵜⴰ. ⵎⴰⵛⵛ ⵉⵟⵟⴰⴼ ⵜⵉⵙⵓⵔⴰ. ⵡⴰⵏⵏⴰ ⵉⵔⴰⵏ ⴰⵎⴰⴹⴰⵍ ⴰⵎⴰⴹⴰⵍ ⵏ ⵜⴰⵡⵎⴰⵜⵜ ⵡⴰⵏⵏⴰ ⵉⵔⴰⵏ ⴰ ⵉⵔⵡⵍ ⵉ ⴳⴰⵔ, ⵢⵉⵔⵉ ⴰ ⵉⵏⵜⵍ ⴰ ⵙⵙⵓⵍ ⵓⵔ ⵉⵙⵙⴼⵍⵉⴷ ⵉ ⵓⵡⵎⴰⵡⴰⵍ ⵏ ⵜⵏⵖⵉ ⴰ ⵙⵙⵓⵍ ⵓⵔ ⵉⵜⵜⴰⵏⵏⴰⵢ ⴰⵢⵜⵎⴰⵙ ⵔⴼⵓⴼⵏⵏ ⵡⴰⵏ ⵉⵔⴰⵏ ⴰⵎⴰⴹⴰⵍ ⴰⵎⴰⴹⴰⵍ ⵏ ⵜⴰⵢⵔⵉ ⴰⴱⴰⵔⴰⵣ ⵏ ⵜⵍⵉⵍⵍⵉ ⴰⵙ ⴼⴽⴰⵖ ⵜⵉⵙⵓⵔⴰ. ⵜⵉⵙⵓⵔⴰ ⵏ ⵉⵣⵔⴼⴰⵏ ⵉⵣⵔⴼⴰⵏ ⵡⵉ ⵓⴼⴳⴰⵏ. ⵜⴰⵙⵓⵔⵓⵜ ⵜⴰⵅⴰⵜⴰⵔⵜ ⵕⵥⵎⴰⵜ, ⵎⴹⵍⴰⵜ ⵉⵙⵎⴳ ⴰⴼⴳⴰⵏ ⵉⵍⵓⵍ ⴷ ⵉⴷⵔⴼ. ⵓⵍⵜⵎⴰ, ⵓⵎⴰ, ⴽⴰ ⵢⴰⴷ ⵙⵉⴷⵉ, ⵍⴰⵍⵍⴰ ⴰⴷ ⴰⴼⵓⴹⵏ ⴱⵔⵔⴽⴰⵜ ⴰ ⵓⵎⴰ, ⴽⵛⵎ ⴰⴷⴷ, ⴰⵣⵔⴼ ⵏⵏⴽ ⵉⵍⵍⴰ ⵖⵉⴷ ⵉⵎⵉ, ⵡⵉⵙⵙ ⵙⵉⵏ ⴰⵢⴰⴷ ⵜⴰⵙⴰⵔⵓⵜ, ⵀⴰ ⵜⴰⵢⵢⴰⴹ ⵜⴰⵖⴷⵎⵜ ⵜⵍⵍⴰ, ⴱⵉⴷⴷ ⴰⴷⴷ ⴰⵙⴼⵔⵓ, ⵉⵡⴰⵍⴰ ⵜⵏ ⴷⴷ. ⴰⴹⵓ ⵏ ⵓⵏⵥⴰⵕ ⴰ ⵢⴰⴷ ⵢⴰⵜ ⵜⵎⵇⵇⵉⵜ, ⵜⵓⵜ ⵉⵢⵉ ⴷ ⴰ ⵖⵡⴰ ⴷ ⵉ ⵉⵎⵉ, ⴰⴼⵉ ⴷ ⵕⵥⵎⴰⵜ ⴰⵖ ⵡⵉⵙⵙ ⴽⵕⴰⴹ ⵉⵣⵔⴼⴰⵏ ⵣⵓⴷ ⴰⵎⵓⴷ ⵉⵖ ⵓⵔ ⵉⵜⵜⵍⵓⵃ ⵉⴽⵔⵣ ⵉⵙⵓ, ⵡⴰⵡⵙⴰⵢ, ⵉⴼⵕⴹ ⵉⵎⵏⵙⵉ ⵡⵉ ⵡⴰⴽⵓⵣ. ⵜⵉⵔⵔⵓⴽⵣⴰ ⵎⵇⵇⴰⵔ ⴰⵢⴽ ⵏⵏⵉⵖ ⵏⴳⴰ ⴰⵎⵏⴰⵢ, ⴰⵢⵢⵉⵙ ⵍⵍⴰⵏ ⴰⵙⵉⵖ ⴰⵄⵍⴰⵡ, ⵍⵎⴰⴹⵉ, ⵓⵔ ⴰⵖ ⵉⵅⵚⵚⴰ ⵢⴰⵜ ⴰⵀⵔⴱⵓⴱ, ⴳⵉⵖ ⵜ, ⵔⴰⴷ ⴰⴽ ⵏⵉⵏⵉ ⵜⵉⵎⵉⵜⴰⵔ. ⵢⴰⵜ ⵏⵏⵙⵜ, ⵍⵇⵇⴰⴹⵉ, ⵓⵔ ⵏⵏⵉⵖ ⴰⵢⴰⵎⴰⵔ ⴰⴷ ⵉⵢⵉ ⴷ ⵉⵙⵙⵉⴼⵉⴹ ⵉ ⵓⵔⵇⵇⴰⵙ ⵏⵏⵙ ⴰⵡⴰⵍ. ⵜⴰⵖⵓⵔⵉ ⵏⵏⵙ, ⵓⵍⴰ ⵖⵉⴷ ⴰⵜ ⵢⵓⵎⴰⵏ, ⵏⵃⵛⴰ ⵜ. ⵜⵉⵍⵉ ⵜⵉⵏ ⵡⴰⴷⴰ ⴷ ⵜⴰⴷⴰ ⵉⵡⴰⵍⴰⵏ ⵉⵏⴼⵍⴰⵙ ⴰⵔ ⴰⵖ ⵉⵥⵎⴰⵡ ⴽⵔⴰ ⴳⵉⵙⵏ, ⴰⵙⵙ ⵏⵏⴰⵖ ⵖⵔⴰⵏ ⴽⵓ ⵜⵓⵙⴷⵉⴷⵜ, ⵏⵇⵇⵍ ⴷⴰⵔⵙⵏ, ⵜⵓⵜⵉ ⵜⴰⵙⵓⵜ ⵜⵉⴽⵚⵚⴰⴹ, ⵉⴼⵍ ⵜⵏ ⴷⴷ ⵓⵖⵔⵓⵛ ⵏ ⵖⵉⵍⵍⵉ ⴽⴽⵉⵖ ⵍⵍⵉⵖ ⵏⴳⴰ ⴰⴼⵔⵓⵅ ⴰⴷ ⵎⵥⵥⵉⵢ, ⵏⵜⵜⴰⵏ ⴰⵖ ⵉⵙⵙⵏ. ⵉⵖ ⵏⴼⴼⵓⵖ ⵜⵉⴳⵎⵎⵉ ⴷ ⵓⵖⵔⵓⵛ ⵏⵏⵙ, ⴰⴼⴰⵖ ⵏⵏ ⵡⴰⵢⵢⴰ ⵖ ⵜⵉⵎⵣⴳⵉⴷ, ⵉⵣⵔⵉ ⵡⵉⵏ ⵉⵎⵄⵚⴰⵏ. ⵔⵉⵖ ⴰ ⴽⴽⴰ ⵜⴳⵉⵎ ⵉⵏⴰⴳⴰⵏ ⴰⵙⵙⴰ ⵏⵏⴰ ⵖ ⵏⵏⴰⵏ ⴰⵡⵉ ⴷ ⴰⵏⴼⵓⵍ ⵏ ⵜⵓⴳⴳⴰ ⵙ ⵜⵍⵍⵉⵜ ⵖ ⵡⴰⴽⴰⵍ ⴷⴷⵓⵖ, ⴰⵎⵥⴰⵖ ⵙⵙⵔⴱⵉⵙ, ⵙⵍⵍⴰⵖ ⵉ ⵡⴰⵡⴰⵍ ⵏ ⵡⴰⴷⴰ ⵔⴰⵖ ⵉⵙⵔⴱⵉ, ⵏⵏⴰⵏ ⵉⵢⵉ: ⵎⴰⵖ ⵉⵏⵏⴰⵏ ⵉⵙ ⵜⵍⵓⵍⵜ, ⵓⵍⴰ ⵜⴷⴷⵔⵜ, ⵃⵓⴽⴽ, ⴰ ⵜⵏ ⵏⵉⵙⵙⴰⵏ. ⵓⵔ ⵃⵎⵉⵍⵖ ⴰⴷ ⵙⵙⴼⵍⴷⴰⵖ, ⵉ ⵓⵎⵖⴰⵔ ⵏⵏⴰⵖ ⵉⵖ ⵉⴱⵉⴷⴷ, ⴰⵔ ⵙⵙⵔⴳⴰⵎⵏ ⴰⵢⵜⵎⴰ, ⴼⵉⵙⵙⴰⵖ ⵎⵏⵏⴰⵛⴽ ⵏ ⴹⴹⵓⵕ, ⴰⴷ ⴷ ⵏⴽⵔⴰⵖ ⴰⵔ ⵏⵜⵏⵄⴰⵔ ⵖⴰⵍⴰⵖ ⵉⵙ ⴳⵉⵖ ⵛⵛⴰⵊⵉⵄ, ⵖⴰⵍⴰⵖ ⵉⵙ ⵓⴼⴰⵖ ⵉⵃⴳⴳⴰⵔⵏ ⵓⵍⴰ ⵡⵉⴷ ⴰⵙⵏ ⵉⴼⵙⵙⵏ, ⵎⵎⴰⵖⴰⵖ. ⵓⵔ ⵔⵣⵉⵎⵖ, ⵓⵔ ⵇⵏⴹⴰⵖ, ⴰ ⵍⵍⵉⵖ ⵏⵏ ⵙⵍⵍⴰⵖ ⵉ ⵡⵉⴷⴰ ⴼ ⵙⴰⵡⵍⵖ ⴰⴷⴷ ⵉⵏⴽⵔⵏ, ⵏⵏⴰⵏ ⵉ ⴼⵉⵙⵙ. ⴰⴼⴰⵖ ⵏⵏ ⵜⵉⴽⵚⵚⴰⴹ, ⵏⵙⵡⴰ ⵜⵏⵜ ⵖ ⵡⴰⵎⴰⵏ ⵏⴽⴽⵉⵏ ⵓⵍⴰ ⴰⵢⵜ ⵜⵎⴰⵣⵉⵔⵜ ⵏⵙⵙⵓ ⴽ ⴰ ⵢⴰⵔⵔⴰⵡ. ⵉⴷⴷⵔ ⴳⵉⵖ ⴳⴰⵔ ⴰⴷ ⵉⴷⴷⵔⵏ, ⵉⵎⴰⵡⵏ ⵏⵏⴰⵏ ⴰⵖ: ⵜⵉⴽⵚⵚⴰⴹ ⴰ ⵓⵜⵎⴰⵣⵉⵔⵜ ⵉⵏⵓ, ⵜⵉⵎⵉⵜⴰⵔ ⵏ ⵜⵉⵔⵔⵓⴽⵣⴰ, ⵍⵍⴰⵀ ⵉⴱⴰⵔⴽ, ⵓⵔ ⵉⵅⵚⵚⴰ ⵢⴰⵜ. ⴰⵥⵕⵓ ⵏ ⵜⵎⴰⵣⵉⵔⵜ ⴰⵃⵃ ⵉⵏⵓ ⴰ ⵢⵉⵏⵏⴰ ⴳⵉⵖ ⵃⵎⵎⵓ ⵏ ⵓⵏⴰⵎⵉⵔ ⵉⵡⵉⵏ ⴰⵖ ⵉⴹⴰⵕⵏ, ⴳⵉⵖ ⵢⴰⵏ ⵏ ⵡⵉⵍⵍⵉ ⵍⴰⵃ ⵓⵔ ⵏⵎⵓⵏ ⴷ ⵍⵡⴰⵍⵉⴷⵉⵏ, ⵓⵍⴰ ⵡⴰⵍⵍⵉ ⵔⵉⵖ. ⴰⴽⴰⵍ, ⵉⵏⵣⴰ, ⵏⵣⵣⵏⵣⴰ ⵓⵍⴰ ⵎⴰ ⵙ ⵉⵙⵙⵓⵜⵍⵏ ⵙⵏⴼⵍⵖ ⵉⵍⵙ ⵉⵏⵓ, ⴽⴽⵓⵥ ⵉⵍⵙⵉⵡⵉⵏ ⵡⴰⵍⴰⵏ ⴰⵖ. ⵃⵎⵎⵓ ⴳⴰⵏ ⵡⴰⵢⵢⴰⴹ, ⵏⴳ ⴰⵙⵎⵓⵏ ⵏⵏⵙ ⵓⵔ ⵏⵙⵉⵖ ⴰⴼⴰⵖ ⵏⵏ ⵖⵉⵍⵍⵉ ⵙ ⵏⴷⴷⴰ, ⵉⵃⴰⵛⴰ ⵜ ⵉⵃⴰⵛⴰ ⵖ ⵏⵏⴰⵏ ⴰⵖ ⵉⴷ ⴱⴰⴱ ⵏⵏⵙ: ⵓⵀⵓⵢ ⵓⵔ ⴽⵏ ⵉⵔⵉ ⵢⴰⵏ ⵡⴰⵏⵏ ⵉⵜⵜⵓⵏ ⵖⵉⵍⵍⵉ ⵖ ⵉⴷⴷⵔ, ⴼⵍⵏ ⵉⵏⵏ ⴰⵢⵜ ⵎⴰⵙ ⵓⵔ ⴰⵖ ⵉⵣⴳⵉⵔ ⴰⴷ ⴷ ⵉⴷⵉⵙ ⵏⵛⵔⴽ ⴰⵖⴰⵔⴰⵙ. ⵡⴰⵏⵏ ⵉⵔⴰⵏ ⴰ ⵉⵙⴽⵓ ⴷⴰⵔⵙⵏ, ⵙⵙⵍ ⵉ ⵡⴰⵡⴰⵍ: ⴰⵎⵔ ⴰⵥⵕⵓ ⵏ ⵜⵎⴰⵣⵉⵔⵜ ⴰ ⴼⴰⵖ ⵓⵡⵚⵚⴰⵏ ⴰⴷ ⴷ ⵓⵔ ⵉⵏⴷⵔ ⵢⵉⴳⴳⵉⴳ, ⵉⵙⵡⴰⵍⴰ ⵜ ⵉ ⵡⴰⵙⵉⴼ. ⴳⴰⵏ ⵉⵥⵕⴰⵏ ⴽⵕⴰⴹ ⵉⵏⴽⴰⵏ, ⴰⵙⵉⵏ ⵉⴽⵉⵏ ⵎⴰⵛⵛⴰ, ⵀⴰⵏⵏ ⵜⴰⴽⴰⵜ ⴰⴷ ⴰⵙⵏ ⵉⵙⵏⴼⵍⵏ ⴰⵙⵙⴰⵖ ⵜⴰⴽⴰⵜ ⴰⵥⵕⵓ ⵏ ⵜⵎⴰⵣⵉⵔⵜ ⴰ ⵜⵏⵜ ⵉⵡⴰⵍⴰⵏ. ⵜⴰⴷⴰⵔⴰ ⴰⴷⴰⵎ ⵢⵉⵡⵔⵔⵉ ⴷ, ⵏⵙⵙⵓⵜⵍ ⴰⵙ ⴽⵓ ⵢⴰⵏ ⴳⵉⵜⵏⵖ, ⵉⴳⴰ ⵡⵉⵏⵙ ⵙⵍⵍⴰⵖ ⵉ ⵅⵜⴰ ⴷ ⵖⵡⴰⴷ ⵏⵏⴰⵏ: ⴱⴰⴱⴰ! ⵏⵏⵉⵅ ⵜ, ⵉⵔⴰⵔ ⵉⴷ ⵏⵄⴰⵎ. ⵍⵓⵃⴰⵖ ⵉⵥⵕⵉ ⴼ ⵖⵡⵉⴷ ⵉⵍⵍⴰⵏ ⵓⴼⵉⵖ ⵏⵏ ⴰⵢⵜⵎⴰ ⵥⵕ ⵢⴰⵜⵏ ⴰⵔⵓⵎⵉ, ⵓⴷⴰⵢ ⵓⵍⴰ ⴰⴷⵉⵢⵢⵓⵜ ⵏⵎⵓⵏ ⵏⵏ ⴳ ⴰⴷⴰⵎ, ⵏⴳⴰ ⵡⵉⵏⵙ. ⵉⵙⴰⵡⵍ ⴷ ⵛⵎⵄⵓⵏ ⵓ ⴷⴷⵓⵏⵉⵜ ⵉⵏⵏⴰ ⵢⴰⵙ ⵛⴰⵍⵓⵎ, ⵏⴳⴰ ⵡⵉⵏⴽ ⵓⵍⴰ ⵀⴰⵏⵔⵉ ⵜⵓⴽⵉ ⴷ ⵏⵏⴰⵏⵜ: ⵀⵉⵍⵍⴰⵡ, ⵉⵙⵙⴼⵍⴷ, ⵉⵏⵏⴰ ⵀⵉⵍⵍⴰⵡ. ⴰⴱⵓ ⵣⴰⵢⴷ ⵉⵃⵓⵔⵔⴰ ⴷ ⵉⵙⴰⵡⵍ: ⴰⴱⴰⵜⵉ, ⵙⵙⴰⵍⴰⵎ ⴰⴷ ⴷ ⵏⵏⴰⵏ. ⵀⴰ ⵢⵢⴰⵖ ⴰⵡⴷ ⵏⴽⴽⵉⵏ, ⵓⵣⵏⵖ ⴰⵙⵏ ⴰⵣⵓⵍ, ⵉⵔⴰⵔ ⵉ ⵜ ⵉⴷ, ⵉⵏⵏⴰ ⵏⵖ: ⴰⵣⵓⵍ ⴰ ⵢⵉⵡⵉ, ⴰⵢⵢⵓⵣ ⵏⵏⵓⵏ ⴰⵡⵉ ⵜ ⵉ ⵉⵏⴱⴷⴰⴷⵏ ⵍⵍⵉ ⴷⴰⵔⵓⵏ ⵍⵍⵉⵖ ⵉⵙⵓⵍ ⵡⴰⵡⴰⵍ ⴰⴷ ⵏⵏⵓⵏ. ⵍⵃⴰⵚⵓⵍ, ⵖ ⴰⵙⵙⴰ ⴷ, ⵏⴳⴰ ⵢⴰⵏ ⵎⵇⵇⴰⵔ ⵉⴱⴹⴰ ⵉⵍⵍⵙ ⴰⴷ ⵏⵏⴰⵖ ⵎⵇⵇⴰⵔ ⵉⵥⵍⵉ ⵓⴽⵍⵓ ⴳⵉⵜⵏⵖ ⵎⵇⵇⴰⵔ ⴰⵡⴷ ⵉⵍⴰⵀ, ⵉⴳⴰ ⵢⴰⵏ ⵜⴰⴷⴰⵔⴰ, ⵜⴳⴰ ⵢⴰⵜ, ⵏⴳⴰ ⵢⴰⵏ. ⵜⴰⵥⴰⵍⵍⵉⵜ, ⵜⵏⴳⴰⵔⴰ ⴳⴳⵓⵔⴰⵏⵜ ⴽⵓ ⵢⴰⵏ ⵉⵏⵏⴰ ⵜⵉⵏⵓ ⵀⵉⵢⵢⴰⵏⵜ. ⵉⵏⵏⴰ ⵢⴰⵖ ⴱⴰⴱⴰ ⵍⵍⵉ ⴷ ⵓⵔⵔⵉⵏ ⵎⵓⵏⴰⵜ ⴰ ⵉⴼⵔⵅⴰⵏ ⵉ ⴷⴷⵓⵏⵉⵜ ⵜⴰⵥⴰⵍⵍⵉⵜ, ⴽⵓ ⵢⴰⵏ ⵉⴳⵔ ⵜⵉⵏⵙ. ⵜⴰⵎⴰⵣⵖⴰ ⵜⴰⵎⴰⵣⵖⴰ, ⵉⵍⵙ ⴰⴷ ⴰⵖ ⵜⵏⵜ ⵉⵙⵡⵡⵓⵜⵜⴰⵏ ⴽⵓ ⵎⴰⵢⵖ ⵉⵍⵍⴰ ⵢⴰⵥ, ⴰⴽⴰⵍ ⵏⵏⴰⵖ ⴰⵢⴰ ⵏⵏ ⵓⵎⴰ ⴰ ⵉⴳⴰ ⵡⴰⵍⵍⵉ ⴳⵉⵙ, ⵓⵍⵜⵎⴰ ⵖⵎⴽⴰⵏ ⵜⵉⵎⵉⵣⴰⵔ ⴳⴰⵏⵜ ⴽⴰⴷⴰ, ⵓⵎⴰⵜⵏⵖ, ⵉⴳⴰ ⵢⴰⵏ ⴰⴷ ⵜⵏⵜ ⴷ ⵏⴱⴷⵔ ⵙ ⵓⵏⴰⴼⴰⵡ ⵢⴰⵜ ⵖ ⵜⴰⵎ ⵢⴰⵜ ⵜⴰⵎⵣⵖⴰ ⵜⴽⴽⴰ ⴷ ⵉ ⵜⴼⴽⴽⴰ ⵢⴰ ⵡⴰⵏⴰⵡ. ⴰⵎⵓⵔ ⵏ ⴽⵓⵛ ⴰⴷ ⵉⴳⴰⵏ ⵉⵅⴼ ⵏ ⵉⵅⴼⵡⴰⵏ ⵢⵉⵡⵉ ⵜⵉⵟⵟ, ⵢⵉⵍⵉ ⵙ ⵓⵥⵓⵕ, ⴽⵓ ⵢⴰⵏ ⴰ ⵜⵜⵉⵏⵏⴰⵏ ⴰⵎⴳⴳⵕⴹ ⴷ ⵓⴼⵓⵙ ⴰⴷ ⴰⵙⵏ ⵉⵡⴰⵍⴰⵏ ⵉⴼⴼⵓⵙ ⵓⵎⴰⵏ ⴰⵖ ⵜⴰⴷⴰⵔⴰ ⴷⴷⵍⵏ ⵜⵏⵜ ⵜⴽⵏⴰⵔⵉⵢⵉⵏ ⴷ ⵓⵎⵓⵔ ⵏ ⵟⴰⵏⵉⵢⵢⴰ, ⵀⴰⵏⵏ ⵎⴰⵍⵉ ⵖ ⵎⴽⴰⵏⵏ ⴰⵙ ⴷⴷⴰⵡ ⵏ ⴷⵣⵣⴰⵢⵔ, ⴽⴰⴷⴰ ⵓⵡⵎⴰⵜⵏⵖ ⴰⴽ ⵉⵏⵉⵖ ⵢⴰⵏ ⵓⴷⵎⵔ ⴰⵎ ⴰⴷⵉⵙ ⴰⵎⵎⴰⵙ ⴰ ⵢⵓⵎⴰⵏ ⴰⴽⴰⵍ ⵉ ⵉⵎⵖⵏⴰⵙⵏ ⴱⵓⵔⴽⵉⵏⴰ ⴰⵙ ⵏⵏ ⵍⴽⵎⵖ ⵉⵎⵎⴰ ⵜⵜⵛⴰⴷ ⴷ ⵏⵏⵉⵊⵉⵔ, ⴰⵛⵏⵢⴰⵍ ⴰ ⵢⴰⵏⵏ ⴳⴰⵏ ⴰⴼⵔⵓ ⵉ ⵖⵡⵉⴷ ⵓⴼⵍⵍⴰ ⵍⵍⵉ ⵢⵓⵎⴰⵏ ⵜⵓⵏⵙ ⴰⵔ ⵍⵉⴱⵢⴰ, ⴷⴷⵍⵏ ⵙⵉⵡⴰ ⴽⴽⵎⵍⵏⴰⵖ ⴰⴽⴰⵍ ⵓⵡⵎⴰⵣⵉⵖ, ⴰⴷ ⴰⴽ ⵏⵉⵏⵉ ⵎⴰⵏ ⵓⴼⵉⵖ ⵜⵓⴳⴳⴰⵙ ⴰⴷ ⵍⴰⵏ ⵉⵎⴰⵣⵉⵖⵏ ⵎⵇⵇⴰⵔ ⵔⴼⵓⴼⵏⵏ. ⵜⵉⵜⵔⵉⵜ ⵏ ⵔⵔⵉⴼ ⵍⵃⵓⵙⴰⵢⵎⴰ ⴰ ⵜⴰⵣⵣⵏⴱⵓⵄⵜ, ⴰ ⵉⵍⵍⵉⵙ ⵏ ⵔⵔⵉⴼ ⵓⵔ ⴰⵖ ⵉⵜⵜⵡⴰⵢⴽⵜⴰⴱ ⴰⴷ ⴷ ⵙⵉⵎ ⴰⵙⵉⵖ ⴰⴹⴰⵚ ⴰ ⵍⵍⵉⵖ ⵉⵣⵔⵉ ⵓⵎⴷⵓⴷⵉⵢ ⵢⵓⵜ ⵉⵍⵍⵉ ⵙ ⵏⵏⴰⵏ ⵢⵉⵡⵉ ⵜⵉⵟⵟ ⵏ ⵓⵎⵣⵡⴰⴳ, ⵉⵜⵜⵓ ⵖⵉⵍⵍⵉ ⴷ ⴽⴽⴰⵏ ⵉⴼⵍ ⵜⴰⵔⵡⴰ ⵖ ⵜⵎⴰⵣⵉⵔⵜ, ⵉⵜⵜⵓ ⵜⴰⵍⵍⵉ ⵍⴰⵏ ⵉⵣⵣⵏⵣⴰ ⴰⵢⴷⴰ ⵡⴰⵍⵍⵉ ⴷⴰⵔⵙ, ⵉⵇⵇⵏ ⵜⴰⵃⴰⵏⵓⵜ ⴰⴼ ⴰ ⴳⴳⵉⵎ ⵎⵓⵏⵏ ⴷ ⵜⵓⴷⵔⵜ, ⵏⵏⴰⵏ ⵉ ⵜⵓⴼ ⴰⵢⵢⵓⵔ. ⵍⵃⵓⵙⴰⵢⵎⴰ ⴰ ⵜⵣⵣⵏⴱⵓⵄⵜ, ⴰⵙⵙⴰ ⴽⴰⴷ ⵙⵙⵏⵖ ⵎⴰⴼ ⵏⵣⵓⴳ, ⵣⵓⴷ ⵖⵡⵉⴷ, ⵏⵜⵜⵓ ⵖⵉⵍⵍⵉ ⴷ ⴽⴽⵉⵖ ⵕⴱⴱⵉ, ⴰⵎ ⵉⵙⴳⴷⴷⴰⵏ ⵍⵀⵉⵎⵎⵜ, ⵉⴼⴽⵎ ⵉ ⵜⴰⵢⵢⴰⴹ. ⵉⵎⵎⵓⵙⵙⵓⵜⵏ, ⵓⵔ ⵙⵙⵓⴳⵔⵏ ⵢⴰⵜ ⵉ ⵜⵎⵙⴰⵎⴰⵏ ⵓⵣⵣⴰⵍ ⵏ ⵍⵀⵏⵜ, ⵓⵔ ⵉⴳⵉ ⴰⵙⵎⵓⵏ ⵉ ⵜⴰⵍⵓⴼⵉⵏ. ⴰⵔⵓⵎⵉ, ⵓⵜⵏ ⵙ ⵍⴳⴰⵣ ⴰⵏⵡⴰⵍ, ⵏⵏⴰⵏ ⵅⵍⴰⵏ ⵏⵏⴰⵏ ⵍⵀⵔⵉ ⴳ ⵉⵚⵎⴹⴰⵍ, ⵜⵉⵎⵓⵍⴰ ⴼⵍⵍⴰⵙ. ⵜⵜⵓⵏ ⵉⵙ ⴷ ⴰ ⵢⴰⵜⵉⴳ ⵏ ⵎⴻⵎⵎⵉⵙ ⵏⵏⴽ ⴰ ⵔⵔⵉⴼ ⵓⵔ ⵔⴰ ⵙⵙⴰⵔ ⴳⵉⵙ ⵉⴼⵕⴹ, ⵓⵍⴰ ⵉⵍⴽⵎ ⵜ ⵓⴼⵓⵙ. ⴰⵢⵢⵓⵣ ⵏⵏⵎ ⴰ ⵜⴰⵎⴰⵣⵉⵔⵜ ⵏ ⵔⵔⵉⴼ, ⴰ ⵏⵏ ⵍⴽⵎ ⵏⵏ ⴽⵓ ⵎⴰ ⵉⴳⴰⵏ ⴰⵎⴰⵣⵉⵖ, ⵉⵎⵎⴰⵖ ⴰ ⵜⵜⵉⵍⵉⵜ. ⵉⴳⵎⵎⴰⵢⵏ ⴰ ⴱⵓ ⵍⵀⴰⵡⴰ ⴷ ⵓⵎⴰⵔⴳ, ⵉⵕⵉⵥ ⵡⴰⵡⴰⵍ ⵀⴰⴷ ⵍⵄⵢⴰⴹ ⵉⴽⴽⴰ ⴷ ⴰⵙⴳⴰ ⵏⵓ ⴷ ⵡⵉⵏⵏⵓⵏ ⵓⵔ ⴰⴽ ⵙⵓⵍ ⵏⵙⵍⵍⴰ, ⵓⵍⴰ ⵏⵓⴽⵣ ⴰⵡⴰⵍ. ⴰ ⴱⵓ ⵍⵀⴰⵡⴰ ⴷ ⵓⵎⴰⵔⴳ, ⴰⴷ ⴷ ⵉⴽ ⵊⵎⵄⴰⵖ ⵢⴰⵜ ⴰ ⴳ ⵉⴽ ⵜⵜⵔⵖ, ^ ⴰ ⵏⵙⵎⴷ ⵔⵊⵊⴰ ⵏⵏⴰⵖ ⴼⴼⵓⵖⴰⵜ ⵉⵙⵓⵢⴰⵙ, ⴰⵔ ⴽⵉⵖ ⵉⴹⵀⵕ ⵛⵛⵓⵕ. ^ ⵉⴳⴳⵓⵜ ⵎⴰ ⵉⴽⵛⵎⵏⵏ ⴰⵃⵡⴰⵛ, ⵉⵕⵥⴰ ⴰⵡⴰⵍ ⵖⵉⵍⵍⵉ ⵖ ⴷ ⵎⵙⴰⵙⴰⵏ ⴰⵢⵜ ⵓⴹⴰⵕ ⴷ ⵓⴼⵓⵙ. ⵉⴳⵉⵡⵔ ⵍⵍⵉ ⵙ ⵏⴻⵏⵏⴰ, ⵉⵡⴰⵍⴰ ⵉⴳⵎⵎⴰⵢⵏ ⴰⴷ ⴷ ⵉⵍⴽⵎ ⵡⴰⵟⵟⴰⵏ ⵓⵔ ⵙⵓⵍ ⵉⴹⵀⵕ ⵢⴰⵜ. ⵎⴰⵏⵉ ⴽⴽⴰ ⵉⵎⵃⴰⵙⵏ, ⵡⵉⵍⵍⵉ ⵣⵣⴳⴰⵏⵉⵏ ⴰⵜⵉⴳ ⵏ ⵓⵙⴽⴽⵉⵍ ⵉⴼⵙⵉ ⵣⵓⵏⴷ ⴰⵎⴰⵏ. ⴰ ⴱⵓ ⵍⵀⴰⵡⴰ ⴷ ⵓⵎⴰⵔⴳ, ⵔⵡⴰⵃ ⴷⴰⵔⵏⵖ ⵢⵉⵍⵍⵉ ⵖ ⵙⵓⵍ ⵉⵍⵍⴰ ⵛⵛⴰⵏ, ⵉⵍⵉ ⵉⴳⵎⵎⴰⵢⵏ ⴰ ⵎⴰⵔ ⴽⵉⵏ ⵉⵙⵙⵓⴳⴳⴰⵏ ⵢⴰ ⵡⵡⴰⵙⵙ ⴷⴰⵔⵏⵖ ⵜⴰⵎⵓⵏⵜ ⵏ ⵡⴰⴼⴼⵉⴼ, ⵜⵉⵍⵉⵍⵉ ⵜⴳⴰ ⵜⵏⵜ ⴰⵡⴰⵍ ⵙ ⵍⵎⵄⵏⴰ, ⴷ ⵓⵃⵡⴰⵛ, ⵉⵣⴳⴰ ⵙⵓⵍ. ⴰ ⴱⵓ ⵍⵀⴰⵡⴰ ⴷ ⵓⵎⴰⵔⴳ, ⵎⵎⵔⵃⴱⴰ ⵙⵉⴽ. ⴱⵓ ⵜⵎⴰⵜⴰⵔⵉⵏ ⴰⵢⵢⵓⵣ ⵏⵏⴽ ⴰ ⵊⵓⵀⴰⴷⵉ, ⵙⵙⵍⴰⵎ ⵉⵏⵓ ⴼⵍⵍⴰⴽ ⴰⵢⵢⵓⵣ ⵉ ⵉⵏⴱⴰⴷⴰⵏ, ⴷⴰⵡⵏ ⵉⵏⵏⴰⵏ ⵎⵖⵓⵔⴰⵜ ⵜⴰⵙⵎⵖⵓⵔⵜ ⵏ ⴹⴹⵓⵕ ⴰ, ⴳⴰⵏⵜ ⵉ ⵜⵉⵎⵉⵜⴰⵔⵉⵏ ⵏ ⴽⵓ ⵎⴰ ⵉⴳⴰⵏ ⴰⵎⴰⵣⵉⵖ, ⵍⵅⵉⵔ ⵉⵙⵙⵏ ⵙⵉⵙ. ⴰⵔⵣⴳⵉ! ⵡⵉⵏⵏⵓⵏ ⵉⴳⴰ ⵜⵏ, ⴰⵙⵙ ⵍⵍⵉ ⵜⵉⵡⵉⵎ ⴰⵎⴰⵏ ⵉ ⵉⵙⵉⴽⵉⵜⵏ ⴷⴰ ⵏⵖⴰⵏⵉⵏ ⵉⵔⴰⴼⴰⵏ. ⴰⵢⵢⵓⵣ ⵏⵏⴽ ⴰ ⵊⵓⵀⴰⴷⵉ, ⵙⵙⵍⴰⵎ ⵉⵏⵓ ⴼⵍⵍⴰⴽ ⴰ ⴼⵍⵍⴰⴽ ⵉⵅⵍⴼ ⵕⴱⴱⵉ, ⵚⵃⴰⵏⵜ ⵜⵎⴰⵜⴰⵔⵉⵏ ⴳⴰⵏ ⵉⴷⵍⵉⴼ ⵍⵍⵉ ⴳⵉⵙ, ⵢⴰⵏ ⵖ ⵜⴰⵎⴰ ⵏ ⵢⴰⵏ ⴰⵙⴰⴼⵓ ⵏⵏⴽ ⴰ ⵖⵉⵢⵉⴹ ⵉⵏⵓ, ⴰ ⵙⵙⵓⵍ ⵓⵔ ⴰⵃⵍⵖ ⵜⴰⴳⵓⵔⵉ ⵜⵖⵓⴷⴰ, ⴽⴰⴷⴰ ⵏ ⵢⴰⵏ ⴰ ⵉⵢⵉ ⵜ ⵉⵏⵏⴰⵏ. ⵍⵃⴰⴷⵉⴷⵜ ⴷ ⵍⴽⵉⵜⴰⴱ, ⵓⵔ ⵙⵓⵍ ⵏⵜⵍⵏ ⵉ ⵢⴰⵏ ⵜⵉⵡⵉⵜ ⵉⴷⴷ ⴳⵉⵙ ⵉⵜⵉⴳⵏ ⵙ ⵉⵡⴰⵍⵉⵡⵏ ⵏⵏⴰⵖ. ⵖⴰⵔ ⵉⴹⴳⴰⵎ, ⵏⵅⴰⴱⴱⴰⵍ ⴰⵖ ⴰⴽⴽ ⵉⴼⴰⵍⴰⵏ ⵖⵉⵍⴰⴷ ⵉⵅⴼ ⵉⴽⴽⴰ ⵢⵉⴷ ⴷⴰⵔⴽ ⴰⵙⵟⵟⴰ ⵙⵙⵏⵜⵉⵏ. ⴰⵔⵣⴳⵉ ⵏⵏⴽ ⴰ ⵢⴰⵎⴷⴷⴰⴽⴽⵍ ⵉⵏⵓ ⵖ ⵓⵖⴰⵔⴰⵙ ⴰⴽ ⵉⵣⴰⵢⴷ ⵕⴱⴱⵉ ⵜⵓⴷⵔⵜ, ⵉⵎⵉⵎⵏ ⵡⵓⵙⵙⴰⵏ ⵀⴰⵏⵏ ⴰⵊⵎⵉⵍ ⵉⵖ ⵉⴳⴳⵓⵜ, ⴽⵉⵢ ⴰ ⵎⵎⵉ ⵚⴰⵃⴰⵏ. ⴰⴽ ⵉⵅⵍⵍⵚ ⵕⴱⴱⵉ, ⴱⴰⴱⴰ ⴰⵎⵖⴰⵔ ⴰ ⵉⵢⵉ ⵉⵏⵏⴰⵏ: ⵎⵜⴰⴷⴷ ⵓⵔ ⵜⴰⵡⵡⵓⵔⵉ ⴷⴰⵖ ⵜⵉⵡⵙⵜ ⵙ ⵍⵢⴰⵇⵉⵏ ⵢⴰⵏ ⴰ ⵙⵏ ⵉⴳⴰ ⵙⴰⴱⴱⵉⵃ, ⵖⵎⴽⴰⵏ ⵓⵍⴰ ⴰⵎⵉⵏ. ⴰⵔⵣⴳⵉ ⵏⵏⴽ ⴰ ⵢⴰⵎⴷⴷⴰⴽⴽⵍ, ⵙⵍⵍ, ⵉⵔⴰ ⴰⴽ ⵉⵏⵉⵖ ⵏⵜⵜⵔ ⵙⵓⵍ ⵜⵓⴳⴳⴰⵙ ⴰⴷ ⵏⵏⴽ, ⵏⵏⵜⵔ ⴽ ⴰ ⵢⴰⵡⴰⵍ ⵏⵜⵜⵔ ⴳⵉⴽ ⵜⵉⵡⵉⵣⵉ ⴳⴳⵓⵜⵏⵉⵏ, ⴰⴼⵓⵙ ⵏⵔⴰⵜ ⵜⴰⵏⵎⵎⵉⵔⵜ ⵉⴽⵓ ⵎⴰ ⴷⴰⵢⴽ ⵉⵏⵏⴰⵏ ⵎⵢⵓⵔⴰⵜ. ⵜⴰⵖⵕⵉⵜ ⴽⵛⵎⵖ ⴰⵃⵡⴰⵛ ⵏ ⵡⵉⴷⴰ ⵏⵏ ⵉⵡⴰⵍⴰⵏ ⴰⵡⴰⵍ ⴽⴽⴰⵖ ⵏⵏ ⴰⵙⴳⴰ ⵣⵓⴷ ⵎⴷⴷⵏ, ⵙⴰⵎⴰⵖ ⵏⵏ ⴰⴹⴰⵕ ⵙⵎⴷⴰⵖ ⵏⵏ ⴰⴼⵓⵙ ⵉ ⴷⴷⵔⵙⵜ, ⴰⵙⵉⵖ ⵉⵎⵓⵔⵉⴳ ⵏⴻⵏⵏⴰ ⵀⴰ ⴰⵃⵡⴰⵛ ⵉⴳⴰⴷⴷⴰⵏ, ⵙ ⵉⵜⵏⵖ ⴰⵙ ⵍⵍⴰⵏ. ⵏⵍⵓⵃ ⵉⵣⵍⵉ ⵏⴱⴷⵔ ⴳⵉⵙ ⵡⵉⵍⵍⵉ ⴰⵖ ⵉⵙⵙⵓⵜⵍⵏ ⵏⵏⵉⵖ ⴰⵙ ⴰⴽⴽⵏ ⵉⵔⵃⵎ ⵔⴱⴱⵉ, ⵜⵉⵡⵏⵎ ⵉ ⵜⵉⵍⵍⴰⵙ ⵜⵣⵣⵏⵣⴰⵎ ⴰⵢⴷⴰ ⵏ ⵜⵎⴰⵣⵉⵔⵜ, ⵎⴽⴰⵏⵏ ⵓⵍⴰ ⴰⵔⵔⴰⵡ ⵙⴽⴰⵏ ⴰⵢⵜ ⵍⵅⴰⵍⵉⵊ ⵍⵇⵚⵓⵕ ⵖ ⵢⵉⵍⵍⵉ ⵏⵏⵓⵏ. ⵖⴰⵍⴰⵖ ⵉⵙ ⵏⵉⵜ ⵙⵙⵓⴳⵔⵖ, ⵖⴰⵍⴰⵖ ⵉⵙ ⵏⴹⵎⵖ ⴰⵍⵍⵉⵖ ⵏⵙⵙⴼⵍⴷ ⵉ ⵜⴰⴷⴰ ⵉⵙⵖⵕⵉⵜⵏ ⵍⴰⵃⴰ ⵜⵜ. ⵏⴼⴼⴰⵖ ⴰⵃⵡⴰⵛ ⴰ ⵏⵏ ⴰⴳⴳⴰⵖ, ⴰⴼⴰⵖ ⵏⵏ ⴰⵟⵟⴰⵏ ⵍⴰⵍⵍⴰ ⵍⴰⵍ ⵏ ⵓⵎⴳⴳⵕⴹ, ⵉⵍⴽⵎ ⵜⵏⵜ ⵓⴽⵓⵕⴰⵢ. ⵜⵎⵎⴰⵇⴰⵔ ⵜⴰⴷⴰ ⵜⵉⴷⴰ ⵙ ⵎⵓⵏⵜ ⵉ ⵓⵃⵡⴰⵛ ⵜⵍⵙⴰ ⴷ ⵓⵔⵖ ⴰⵔ ⵉⴹⵓⴹⴰⵏ, ⵡⴰⵍⵓ ⵎⴰ ⵏⵙⴼⴰⵡ ⵜⵏⵏⴰ ⵙ ⴰⵏⴰⴼⴰⵍ ⴰⴷ, ⵉⵔⵖⴰⵏ ⴰ ⵜⵏ ⵙⵅⵙⵉⵖ ⵍⵍⴰⵏ ⵉⴷ ⵙⵉⴷⵉⵙ ⵉⴳⴳⵉ ⵏ ⵡⵉⵍⵉ ⵜ ⵉⵙⵙⵔⵖⴰⵏ ⵎⵓⵏⴰⵜⴰⵖ ⴰⴷ ⵜ ⵉⴷ ⵏⴹⵉ, ⵏⵎⵓⵏ ⴰⴽⴽ ⵉ ⵓⵃⵡⴰⵛ. ⵜⵏⵏⴰ ⵢⴰⵙ ⵢⴰⵜ ⵜⵓⵙⵙⵔ, ⴳⴰⵎⵜ ⵉⵡⵡⵓⵜⵜⴰ ⵡⴰⵡⴰⵍ ⴽⵎⵎⵉⵏ ⴰ ⵉⴳⴰⵏ ⵙⵙⴱⴰⴱ ⵏⵏⵖ ⴰⵢ ⵍⵍⵉⵖ ⵏⴼⴼⵓⵖ ⵜⵏⴽⵔ ⵜⵖⵡⵉⵜ, ⵉⴳ ⵓⵃⵡⴰⵛ ⵍⵍⵉ ⵙ ⴼⵜⵉⵖ ⴰⴱⴰⵔⴰⵣ, ⵡⵉⵏ ⵉⵙⵔⴳⴰⵎⵏ, ⵕⵕⵛ ⵡⵉⵏ ⵓⴽⴽⵉⵎ. ⵉⵡⵔⵔⵉⵖ ⵙ ⵉⵎⵓⵔⵉⴳ, ⴰⵍⵙⴰⵖ ⵏⵏ ⵉ ⵡⴰⵡⴰⵍ ⵏⵏⵉⵖ ⵍⵍⴰ ⵉⵙⵙⵅⵔ, ⵣⵣⵏⵣⴰⵜ ⴽⵓⵍⵍⵓ ⵎⴰ ⵜⵜⵓⵔⵓⵎ ⵏⴳⴰ ⵜⵉⵍⴽⵉⵏ, ⵓⵍⵍⴰⵀ ⴰⵔ ⵢⵓⴼ ⵍⵎⵓⵜ ⵏⵏⴰⵖ. ⵙⵏⴼⵍⵏⵏ ⵉⵣⵍⵉ ⵙ ⵉⵔⴰ ⴷⴰⵢⴽ ⵏⴻⵏⵏⴰ ⵢⴰⵡⴰⵍ. ⴰⴽⵉⵏ ⴳⵉⵙ, ⵇⵏⴹⴰⵖ ⵏⴼⴼⵓⵖ ⵉⵙⵓⵢⴰⵙ ⴰⴷ ⴰⵏⵖ ⵉⴱⴷⴷ ⵔⴱⴱⵉ ⵓⵔ ⴰⵖ ⵉⵙⵍⵍⴰ ⵢⴰⵏ ⵉⵎⵎⴰ ⵜⴰⵖⵕⵉⵜ ⵜⴷⴷⴰ, ⴳⴰⵏⵜ ⵉⵢⵉ ⵜⴰⵖⵡⵉⵜ. ⴰⵎⵔⵡⴰⵙ ⵜⴰⵣⵣⵡⵉⵜ ⵜⵍⴽⵎ ⴷ ⴰⵊⴷⴷⵉⴳ ⵎⴰⵙ ⵔⴰ ⵜⵜ ⵉⵣⵡⴰⵔ ⴰⴷ ⴳⵉⵙ ⵙⵎⵓⵏⵜ ⵜⴰⵎⵎⵏⵜ ⴰⵔ ⵜⴰⴷ ⵉⵥⴹⴰⵏ ⵜⴰⵢⵙⴰ ⵜⵏⵏⴰ ⵢⴰⵙ ⵏⴽⴽⵉⵏ ⴰⵎ ⵉⵣⵓⵣⵡⴰⵏ ⵜⵉⵖⵍⵉ ⵜⴽⴽⴰ ⵉⵢⵉ ⴷ ⵓⵥⵓⵕ ⵉⵅⴼ ⵉⵏⵓ ⴼⵙⴰⵏ. ⵜⴰⵣⵣⵡⵉⵜ ⵜⵓⵙⵉ ⴳⵉⵙ ⵉⵎⵉⴽⴽ ⵙⴰⵡⵍ ⴰ ⴱⵓ ⵜⵡⴰⵍ. ⵡⴰⵢⵍⵓⴷⵓ ⴰ ⵙⵏⵜ ⴷ ⵉⵏⵏⴰⵏ ⵡⵉⵏⵏⵎ ⴽⴰ ⴷ ⴳⵉⵖ ⴱⵔⵔⴽ ⴰ ⵍⴰⵍⵍⴰ ⵜⴰⵡⵉⵜ ⵏⵏ ⵎⴰ ⵜⵔⵉⵜ, ⵉⵣⵡⴰⵔ. ⵜⴰⵣⵣⵡⵉⵜ ⵜⵓⵙⵉ ⵜⴰⵙⵉ ⴷⴰⵖ ⵇⵇⴰⵡⵛ, ⵉⵣⵉⵣⵡⴰⵖ. ⴷⴰⵔⵙ ⴰⵏⵏ ⵜⵔⴰ, ⵜⵏⵏⴰ ⵢⴰⵙ: ⵍⵊⵉⴷ ⴰ ⵜⴳⵉ ⵜ. ⵉⴱⵓⵡⵀ ⵓⵊⴷⴷⵉⴳ ⵉⵊⵎⵄⴰ ⴷ ⵓⵊⵊⵉⴳ ⵉⵖⵣⴰⵏ: ⵙⵙⵍ ⵎⴰ ⵉⵏⵏⴰ ⵖⵡⴰⴷ ⵉ ⵖⵡⴰⵏⵏ ⴰⵡⴰⵍ ⴰ ⵉⴱⴰⵏ: ⵜⴰⵣⵣⵡⵉⵜ ⵜⵉⵡⵉ, ⵜⴰⵡⵉ ⵉⵢⵉ ⴷ ⵏⴽⵔ ⴰ ⵎⴰ ⵉⴳⵏⵏ ⵜⵖⴰⵍ ⴷ ⵉⵙ ⴰⴽⴽ ⵏⴱⴱⵓⵀⵍⵍⴰ ⵡⴰⵢⵀ ⴰⵢⵢⴰ! ⴰⵢⵀ ⴰⵢⵢ! ⵣⵉⴽⴽ ⴰ ⵏⵙⵙⴼⵍⴷ ⵉ ⵡⴰⵡⴰⵍ ⴷⴰⵔ ⵡⴰⵍⵍⵉ ⵣⵔⵉⵏ ⴱⵍⴰ ⴽⵔⴰ, ⵉⵎⵎⵏⵄⴰ ⵙ ⴽⵔⴰ ⵉ ⴽⵔⴰ ⵢⴰⴹⵏⵉⵏ. ⴰ ⴽⴽⵏ ⵓⵔ ⵜⵜⴰⵡⵉ ⵓⵅⵙⴰⵏ ⵉⵟⵟⵚⴰⵏ, ⵉⵣⵡⴰⵏ ⴷⴰⵔⴽ ⴰ ⵏⵏ ⵉⵔⴰ ⴱⵓ ⵜⵖⵎⴰⵙ ⵡⴰⵀⵡⴰ, ⵎⴰⴷ ⵔⴰⵏ. ⵉⴷⴷⴰ ⵍⵃⴰⵍ ⴰⴳⴰⴷⴰⵣ ⴰⵙ ⴳⴳⵉⵣⴰⵖ ⵢⴰⵡⴰⵙⵙ, ⴰⴼⵖ ⵏⵏ ⵢⴰⵏ ⵓⵔⴱⴰ ⵎⵓⵏⵏ ⴷⵉⵙ ⵙⵉⵏ ⵍⵍⵉ ⵜ ⵓⵔⵓⵏ ⴰⵏⵏⵉⵔ ⴰⵙ ⴷ ⵉⵏⵏⴰ ⴱⴰⴱⴰⵙ, ⵉⵏⵏⴰ ⵢⴰⵙⵏ: ⵡⵉ ⴰⵥⴰⵖ ⵏⵏ ⵙⵉⵙ, ⵙⵙⵓⴷⵏⵜⵖ ⵏⵏⵉⵖ ⴰⵙ ⴰⵣⵓⵍ ⵉⵙⴰⵡⵍ ⴷ ⴱⴰⴱⴰⵙ, ⵏⴳⴳⴰⵎⵎⵉ ⴰ ⵏⵜⵜⵓ ⴰⵡⴰⵍ ⵏⵏⵙ ⵉⵏⵏⴰ, ⴰⵏⵏⵉⵔ ⴳⴰⵏ ⴰⵥⵏⵥⵓⵎ, ⴰⵡⴰⵍ ⵏⵏⵙ ⵏⴼⵍ ⵜ ⵊⴷⴷⵉⵙ ⴰ ⵉⴳⴰⵏ ⴰⵎⴰⵣⵉⵖ, ⵏⴽⴽⵉ ⵍⴰⵃ ⵉⵢⵉ ⵜ ⵜⵉⵔⵜ ⴰⴼⵔⵓⵅ ⴰⴷ ⵎⵥⵥⵉⵢⵏ ⴰⵙ ⵜⵜ ⵉⵙⴰⵡⴰⵍ. ⴰⵡⴰⵍ ⵏⵏⵖ ⵉⴷⴷⴰ, ⴱⴰⴱⴰ ⴰⴷ ⴼⵍⵍⴰⵖ ⵉⵙⵙⵏⵜⵍⵏ ⴰⵙⵙ ⵍⵍⵉⵖ ⴷ ⵉⵣⵓⴳ, ⵉⴱⴱⵉ ⴽⵏ ⴰ ⵉⵍⵙ ⵍⵍⵉ ⵏⵏⴰⵖ. ⵉⵙⴰⵡⵍ ⴷ ⵡⴰⵏⵏⵉⵔ, ⴰⴷ ⴰⴽ ⵏⵉⵏⵉ ⵎⴰⵖ ⵏⵏⴰⵏ ⵙ ⵉⵡⴰⵍⵉⵡⵏ ⵏ ⴷⴰⴷⴷⴰ ⴼⵓⵍⵟⵉⵕ ⵍⵍⵉ ⵎⵎⵉ ⵙⵙⵏⵏ ⴱⴰⴱⴰ ⴷ ⵊⴷⴷⵉ ⴽⴰⴷⴰ ⵏ ⵢⴰⵏ ⴰⵖ ⵉⵙⵙⵓⵜⵍⵏ ⵎⴹⵍⵏ ⵉⵍⵙⵉⵡⵉⵏ ⵍⵍⵉ ⴷⴰⵔⵙⵏ ⵙⵙⵏⵜⵍⵏ ⴰⵡⴰⵍ ⵉⴷⴷⴰ ⵍⵃⴰⵍ ⵉ ⴽⴰⴷⴰ ⵏ ⵡⴰⵔⵔⴰⵡ ⴰⵎ ⵏⴽⴽⵉⵏ ⴰⵙⵙⴰⵖ ⴰⴷ ⴷ ⴳⵉⵖ ⵉⵛⴹⵏ, ⵜⵉⵔⵉⵜ ⴰ ⵏⵏⵉⵙⵙⴰⵏ ⵜⴰⵍⵍⵉ ⵊⵍⴰⵏ ⵖⵡⵉ ⴷ ⴰⵖ ⵢⵓⵙⵙⵉⵏ ⴰⵛⵏⵢⴰⵍ. ⵎⵎⵏⴰⵡ ⴰ ⵉⴳⴰⵏ ⵉ ⵜⵔⴱⴰⵜ ⵜⵉⵍⵉⵍⴰ ⵉ ⵉⵍⵍⵉⵙ ⵓⵍⵜⵎⴰⵙ ⵜⵓⴷⴰ, ⵢⵓⴷⴰ ⵜⵏ ⵓⵙⵙⴰⵖ ⵉⵎⵎⴰ ⴰⵡⴰⵍ ⵢⵓⴼ ⴰⴽⴽⴰ ⵏⴼⵉⵙⵙ ⵉⴷⴷⴰ ⴳⴰⵏ ⵎⴰ ⵉⵛⵛⴰ ⵡⴰⴽⴰⵍ. ⵜⴰⴷⴷⴰⴳⵜ ⵏ ⵜⵓⴷⵔⵜ ⴰ ⵍⴰⵍⵍⴰⵙ ⵏ ⵜⴰⴷⴷⴰⴳⵉⵏ ⵎⴰⵏⵉ ⴽⵎ ⵢⵓⵎⴰⵏ ⵍⴰⵍⵍⴰⵙ ⵏ ⵍⴰⵍⵍⴰ, ⴽⴰⴷⴰ ⵓⵙⵇⵙⵉ ⵚⴰⵃⴰⵏ ⴰⵎ ⵎⴰⵏⵉ ⵖ ⵜⵍⵍⵉⵜ ⴰ ⴳⴳⵉⵎ ⵏⴰⴼ ⵉⴼⵔ ⵡⵉⵏⵏⴰⵖ ⴰⵥⵓⵕ ⵏⵏⵎ ⴰ ⵉⵃⵜⵜⴰⵊⴰⵏ ⵜⴰⵡⴰⵍⴰ ⵡⴰⵎⴰⵏ ⴰⴷ ⴷ ⵉⵅⵍⴼ ⵡⴰⵢⵢⴰⵡ, ⵉⴳ ⴰⵙⵎⵓⵏ ⵏⵏⴽ ⴰ ⵢⴰⵔⵔⴰⵡ. ⵉⵍⵍⴰ ⵎⴰⵢⵖ ⵉⵏⵏⴰⵏ: ⵡⵉⵙ ⵙⴰ ⵉⴳⵏⵡⴰⵏ ⴰ ⵜⵜⵓⵎⵉⵜ ⴰⵎⴰⵍⵓ ⵏⵏⵎ ⴰⵖ ⴰ ⵜⵜⵉⵔⴰⵔ ⵜⴰⵍⵍⵉ ⵏ ⵓⵏⴰⵎⵉⵔ ⵉⴼⵍ ⴽⵎ, ⵢⵉⵡⵔⵔⵉ ⴷ, ⴰⵛⴽⵓ ⵜⵖⵔⴰ ⵙ ⵍⵎⵓⵜ. ⵏⵏⴰⵏ ⴰⵖ ⵡⵉⵢⵢⴰⴹ, ⵓⵀⵓⵢ! ⵖⴰⵎⴰⵜ ⵖ ⵡⴰⴽⴰⵍ ⴱⵍⵃⴰⵇ ⴰ ⵜⴳⴳⵉⵣⵎ ⵙ ⵡⵉⵙ ⵙⴰ, ⴰⵔ ⴰⵍⵍⴰⵖ. ⵏⴳⴳⵉⵣ, ⵏⵖⵍⵉ, ⵜⴰⴷⴷⴰⴳⵉⵏ ⴽⵓⵍⵍⵓ ⵏⵓⴼⴰ ⵜⵏⵜ ⴰⵎⵔ ⵜⵉⵏ ⵜⵓⴷⵔⵜ, ⵏⴳⴳⴰⵎⵎⵉ ⴰ ⵜⵏⵜ ⵏⵜⵜⴰⵏⴰⵢ. ⵉⵡⵔⵔⵉⵖ ⵙⵉⴽ ⴰ ⵢⵉⴳⴳⵉ ⵏ ⵡⴰⴽⴰⵍ ⵍⵍⵉ ⵏⵏⴰⵖ ⵉⵏⵏⴰ ⵉⵢⵉ ⵓⵎⴰⵣⴰⵏ, ⵉⴳⴰ ⴷ ⵙⵉⵜⵉ ⵢⴰ ⵡⵓⵢⵍⴰⵍ ⴰⵣⵓⵍⴰⵢⵜ ⴰ ⵢⴰⵎⴰⵣⵉⵖ, ⵜⴰⵍⵍⵉ ⵙⴰ ⵜⵜⵍⵍⵉⵜ ⵖⵍⵉ ⵙ ⵓⴷⵔⴰⵔ ⴰⴷ ⵏ ⴷⵔⵏ, ⵉⵖⵔⵎ ⵙ ⵡⴰⵢⵢⴰⴹ ⴰⵔ ⴰⴼⴰ ⵉⵡⴰⵍⴰⵏ ⵉⴳⴳⵉ ⵏ ⵡⴰⴼⴰ ⵜⵉⵏⵉⵜ ⴰⵙ ⵉⵔⵉⴼ ⴰⵖ ⴷ ⵉⴳⴰⵏ ⴰⴹⴰⵕ, ⵉⵎⵉⴽⴽ ⵏ ⵡⴰⵎⴰⵏ. ⵏⴽⵔⵖ, ⴰⵔ ⵏⵜⵎⴷⵓⴷⵓⵢ, ⵛⴰⵍⴰ ⴰ ⵙ ⵏⵏ ⵍⴽⵎⵖ ⴰⴼⴰ, ⵢⴰ ⵓⵙⵓⵍⵉⵍ ⴰ ⴳⴳⵉⵙⵏ ⵙⵓⵍ ⵉⵖⴰⵎⴰⵏ ⵉⵣⵓⴳ ⵓⴼⴳⴰⵏ, ⵉⵃⵔⴳ ⵓⵙⵖⴰⵔ ⵓⵔ ⴰⴽⴽ ⵍⵍⵉⵏ ⵏⴻⵏⵏⴰ ⵡⴰⴽⴽ! ⵡⴰⴽⴽ ⵟⵟⵏⵥ, ⵓⵔ ⵙⵓⵍ ⵉⵍⵍⵉ ⵍⴰⵎⴰⵏ ⵉⴳⴰ ⴷ ⵉⴱⵍⵉⵙ ⴰⵎⴰⵣⴰⵏ, ⵏⴽⴽⵉ ⵏⵓⴼⵍⵖ ⴰⴽⴽ ⴰⵎⴰⵔⵓⵔ ⴷⴰ ⵙⴰ ⵙⵉⴳⴳⵉⵍⵖ ⵉⵇⵇⵏ ⵜⵉⵟⵟ ⵏⵏⴰⵖ. ⴰⵏⵓⴼⵍ, ⵡⴰⵍⵍⵉ ⴷ ⵔⴱⵉⵖ, ⵖⴰⵙⵙⴰ ⴰ ⵎⵎⵉ ⵜⵏ ⵔⵉⵖ ⵍⵓⵃⴰⵖ ⴷ ⵉⵎⵓⵔⵉⴳ ⴰⵔ ⵏⴰⵍⵍⴰ ⴼ ⵓⵙⵓⵍⵉⵍ ⵉⵙⴰⵡⵍ ⴷ ⴳⵉⵙ ⴽⵔⴰ, ⴱⵔⵔⴽⴰⵜ ⴰ ⵎⵎⵉ ⵙⵍⵍⴰⵖ. ⴰⵔⴰ ⵜⵜⵉⵢⵜ, ⴰⵔⴰ ⵍⴰⴷ ⴰⵢⵍⴰ ⵍⴰ ⵍⴰⵍⴰⵢ ⵉⵔⵉⴼ ⴰⵖ ⵉⴳⴰⵏ ⴰⴹⴰⵕ, ⵉⵎⵉⴽⴽ ⵏ ⵡⴰⵎⴰⵏ ⵉⴱⴱⴰⵇⵉ ⵓⵙⵍⵉⵍ, ⵔⵣⵎⵏ, ⵙⵔⵙ ⴰⵖ ⵏⵏ ⴰⴹⴰⵕ ⵍⵍⵉⵖ ⵏⴽⵛⵏ, ⵏⵓⵙⵉ ⴷ ⴰⵔⵔⴰ, ⵢⴰⵏ ⴰⵏⵏ ⵓⴼⵉⵖ ⴰⵔⵔⴰ ⵏⵓ ⴰ ⵓⵜⵎⴰⵣⵉⵔⵜ, ⴰⵙⴽⴽⵉⵍ ⵏⵏⴰⵖ ⴰⵙ ⵉⵜⵜⵢⴰⵔⴰ ⵎⴰ ⴳⴳⵉⵙ, ⵙⵙⵍⵍⴰⵜ ⵉ ⵡⴰⵡⴰⵍ: ⵜⴰⴷⴷⴰⴽⵜ ⴰⴷ ⵏ ⵜⵓⴷⵔⵜ ⵍⵍⵉ ⵙ ⴰ ⵜⵜⵍⵍⵉⵎ ⵜⴰⵎⴰⵣⵉⵖⵜ ⴰ ⵜⵏⵜ ⵉⴳⴰⵏ, ⵉⵏⴰ ⵜⵜ ⵉ ⴽⵓ ⵢⴰⵏ ⴰⴹⴰⴼ ⵏⵏⵙ, ⵉⴳⴰ ⴰⵎⴰⵣⵉⵖ, ⵢⵓⵔⵓⵜⵏ ⵡⴰⵢⵢⴰⴹ ⵎⴰⵃⴷⴷ ⴰⵔ ⵙⵓⵍ ⵉⵜⵜⴰⵣⵣⴰⵍ, ⵢⵉⵍⵉ ⵙ ⴰⵢⵜⵎⴰⵙ ⵓⵔ ⵔⴰ ⵙⵙⴰⵔ ⵜⵉⵇⵇⴰⵔ, ⴰⴷ ⵓⵔ ⵜⵏⵏⴰⵎ ⴰ ⵜⵜⴰⴽⵓⴼ. ⴰⴽⵓⵣ ⵎⵏⵏⴰⵡ ⴰⴷ ⵜⴳⴰⵎ ⴰ ⵡⵉⴷⴰ ⵖ ⵜⵏⵜⵍⵜ ⴰ ⵜⵉⵙⵏⵜ ⵎⴰⵏⵉ ⵖ ⴰ ⵏⵏ ⵜⵎⴰⴳⴳⴰⵔⵎ ⴰ ⵙ ⵙⵉⵙ ⴰⴽⴽ ⵏⵙⵓⵇⵇ ⴰ ⵏⵏ ⵏⵎⵓⵏ ⴷ ⴰⵢⵜ ⵜⵎⴰⵣⵉⵔⵜ, ⴰⵔⵔⴰⵜⵏ ⵖ ⵓⴼⵓⵙ ⴰ ⵜⵜⵉⵙⵙⴰⵏⵎ ⵉⵙ ⵉⵍⵍⴰ ⴱⵓ ⵓⵎⵔⵡⴰⵙ ⵏ ⵡⴰⵡⴰⵍ ⵢⵉⵍⵉ ⵡⵉⵏ ⵡⴰⴽⴰⵍ, ⵉⴳⴳⵓⵜ ⵎⴰ ⵉⵜⵜⵡⴰⵢⵏⵏⴰⵏ. ⵜⵉⵙⵏⵜ ⵏⴷⵔⴰ ⵜⵜ, ⵏⴻⵏⵏⴰ ⴰⴷ ⴰⵖ ⵜⵓⵇⵇⵔⵎ, ⵏⵎⵓⵏ ⴰⴽⴽ ⴽⵏⵏⵉⵏ ⴰⵔ ⴽⴰ ⵜⴼⵔⴷⵎ, ⵜⴼⵍⵎ ⴰⵖ ⵉ ⵉⵡⴰⵟⵟⴰⵏ. ⵡⴰⵏⵏ ⵉⵏⵏⴰⵏ ⴰ ⵢⴰⴽⵓⵣ ⵓⵔ ⴽⵎ ⵛⵛⵉⵏ ⴰ ⵜⵉⵙⵏⵜ ⴰⵡⵉⵏ ⵉⵏⵏ ⵡⵉⵏⵓ ⵍⵍⵉ ⴷⴷⴰ ⵏⵄⴰⵛⵔ ⵜⴰⵙⵓⵜⵉⵏ ⵛⵛⴰⵏ ⴰⵢⴷⴰ ⵏⵏⴰⵖ, ⵉⴳⴳⴰⵍ ⴰⵔ ⵉⵖ ⴰⵖ ⵛⵛⴰⵏ. ⵜⴰⵎⵎⵓⵔⵖⵉ ⵜⴽⴽⴰ ⴷ ⵉ ⵉⵙⴰⴽⴰⵏ ⴰⵙⴰⵎⵎⴰⵔ ⵉⵖ ⵉⴷⴷⴰ ⴰⵔ ⴷ ⵉⴹⵕ ⵢⵉⴹ, ⵉⵟⵟⵚ ⴰ ⵜⵏⵜ ⵉⵡⴰⵍⴰⵏ ⴱⵓ ⵓⵡⵉⴷⴰ ⵔⴰ ⵜⵏ ⴷ ⵉⵙⵎⵓⵏ, ⵉⵙⵉⵙ ⴰⵎⴰⵏ ⵉⴳⴰ ⴰⵙⵏⵜ ⵜⵉⵙⵏⵜ, ⴰⴷ ⴰⵙⵏ ⵓⵔ ⵉⵙⵙⵉⴽⵉ ⵢⴰⵏ. ⵜⵉⵔⴰⵎ, ⴰⵡⴹⵉⴹ ⵏⵛⵛⴰ ⴳⵉⵙ ⵖⴰⵢⵍⵍⵉ ⴰⵖ ⵛⵛⴰⵏ ⴰⴽⵓⵣ ⵏⵏⵖ ⴰ ⵓⵜⵎⴰⵣⵉⵔⵜ, ⵓⵔ ⴰ ⵜ ⵉⵙⵙⵉⵃⵉⵍ ⵉⴹ, ⵎⵇⵇⴰⵔ ⵖⵣⵣⵉⴼⵏ, ⴷⴰ ⵜⵏ ⵉⵜⵜⴰⵏⵓⵍ, ⵉⵛⵛⴰⵖ. ⵖⴰⵏⵏ ⴰⴼ ⴷ ⵉⵇⵇⴰⵏ ⴰⴷ ⴰⵙ ⵏⵍⵍⵉ ⵙ ⵓⵙⴰⴼⴰⵔ ⴰⴷ ⴰⵙ ⵏⵇⴹ ⴰⵃⴱⴱⵓⴹ, ⵏⵇⵇⵏ ⵖⵉⵍⵍⵉ ⴷ ⴽⴽⴰⵏ ⴰⵙⴰⴼⴰⵔ ⵏ ⵡⴰⴽⵓⵣ ⴰⴷ ⴽⵓⵍⵍⵓ ⵢⴰⵙ ⵏⵎⵓⵏ ⴰⴷ ⴷ ⵓⵔ ⵏⴼⵍ ⵉ ⵎⴰ ⴷⴷ ⵉⴷⴷⴰⵏ ⵍⵎⵓⵜ ⵏⵏⴽ ⴰ ⵡⵓⵍ. ⴽⴰⴱⴰⴱ ⴱⴰⴱⴰ ⵔⵉⵖ ⴽⴰⴱⴰⴱ, ⴰⴷ ⴰⵏⵖ ⵉⵏⵏⴰ ⵢⵉⵡⵉⵜⵏⵖ ⵙⴽⵔⵖ ⵉⵙ ⴰⵙ ⵓⵔ ⵙⵙⴼⵍⴷⴰⵖ, ⵢⴰⵍⵙ ⴷ ⵉ ⵡⴰⵡⴰⵍ ⵉⵏⵏⴰ ⵉⵢⵉ ⴰⵊⵊⴰⵜ ⵟⵟⵏⵥ, ⵉⴼⵜⴰ ⵡⴰⵍⵍⵉ ⴰⵙ ⵉⵏⵏⴰⵏ ⵓⵍⴰ ⵏⴽⴽ ⴰ ⵢⵉⵡⵉ, ⵀⴰⵏⵏ ⵉⵔⴰ ⵉⵢⵉ ⴽⵏ ⵡⵓⵍ ⵉⴷⴷⴰ ⵓⵣⵎⵣ ⴰ ⴱⴰⴱⴰ, ⵙⴽⵔ ⵎⴰ ⵙ ⴰⴽ ⵏⵏⵉⵖ. ⵏⵏⵉⵖ ⴰⴼⵔⵓⵅ ⴰⴷ ⵏ ⴷⴰⵔⵏⴰⵖ ⵉⵛⴰⵟⵕ ⵢⴰⵖ ⵏⴷⴷⵓ ⴷⴰⵔ ⴱⵓ ⴽⴰⴱⴰⴱ, ⵏⵙⵜⵉ ⵢⴰⵏ ⵓⵎⵚⵎⴰⵕ ⵉⵛⵛⴰ ⵜ ⵏⴽⴹⵓ ⵜ, ⵙ ⵀⴰⴷ ⴰⵎⵖⴰⵔ ⵟⵟⵕⴼ ⵏⵏⴰⵖ. ⵉⵙⴰⵡⵍ ⵛⵛⵉⵅ ⵃⵎⴰⴷ, ⴰⴽ ⵏⵉⵏⵉ ⵎⴰⵖ ⵏⵏⴰⵏ ⵉⵏⵏⴰⵖ ⵉⵙ ⵜⵓⴼⵎ ⵡⵉⴷⴰ ⴼⵜⴰⵏⵉⵏ ⵓⵔ ⵛⵛⵉⵏ ⵢⵉⵡⵉⴽ ⴰⵔ ⴽ ⵉⵜⴽⵏⴰⴷ, ⵡⵉⵏⵖ ⵉⵛⴰⵟⵕ ⴼⵍⵍⴰⵙ. ⵉⴷⴷⵓ ⵍⵃⴰⵍ, ⵉⴷⴷⵓ ⴷ, ⴰⵎⵖⴰⵔ ⵍⵍⵉ ⵍⴰⵃⴰⵜ ⵍⴰⵃ ⵉⵢⵉ ⴰⵡⴷ ⵏⴽⴽⵉⵏ, ⵏⴷⴷⴰ ⵙ ⵖⵉⵍⵍⵉ ⴽⵓⵍⵍⵓ ⵔⴰⵏ. ⵏⴰⴼ ⵏⵏ ⴰⵎⵖⴰⵔ ⵉⴳⴰ ⴷⴰⵖ ⵖⵎⴽⵍⵍⵉ ⵡⴰⴽⴰⵍ ⵉⵍⵍⴰ ⵖ ⵓⵛⴱⴰⵕ, ⵉⵃⴰⴷⴰⵏ ⵡⵉⵍⵍⵉ ⵡⴰⵍⴰⵏⵉⵏ ⴰⵡⴰⵍ ⵏⵏⵖ, ⵉⵎⵎⵓⵜⵜⵉ ⴷⴰⵖ ⵙ ⵎⴽⵍⵍⵉ ⵡⴰⴽⴰⵍ. ⵀⴰ ⵢⴰ ⵓⵡⴷⴰⵔⵏⵖ ⵉⴷⴷⴰ ⵏⵏ, ⵢⵉⵡⵉ ⵢⵉⵏⵏ ⴰⵡⴰⵍ ⵏ ⴷⴷⵓⵏⵉⵜ ⵓⵍⴰ ⵎⴰ ⴳⴳⵉⵙ, ⵡⴰⵍⴰ ⵡⵉ ⵡⴰⵔⵔⴰⵡ. ⵉⵏⵏⴰ ⵉⵢⵉ ⴱⵓ ⴽⴰⴱⴰⴱ ⵉⵏⵓ, ⵉⵅⵍⴼ ⵓⵔⵓⵏ ⴰⴽⴽ ⵢⵉⵡⵉⵙ ⵏ ⵛⵛⵉⵅ ⵃⵎⴰⴷ ⴰⵎⵖⴰⵔ ⵏ ⵡⴰⵍⵍⵉ ⴼⵍⵖ ⵎⵇⵇⴰⵔ ⵉⵛⵛⴰ ⴽⴰⴱⵇⴱ, ⵏⴼⵏⵓ ⴽⵓⵍⵍⵓ ⴼⵍⵍⴰⵙ ⵉⵍⵓⵃ ⵏⵏ ⴷⴰⵖ ⵉ ⵡⵉⴷⴰ ⵏⵏⵖ ⵉⴽⴽⵉⵙⵏ ⵜⵉⵔⴰⵎ. ⴳⵉⵖ ⴰⵃⵢⵓⴹ, ⵀⵔⴰⴱⴱⴰⵖ, ⵖⴰⵍⴰⵖ ⵉⵙ ⵓⵔⵓⵖ ⵓⵎⵏⵖ ⴰⴼⵔⵓⵅ ⵏⴻⵏⵏⴰ ⵀⴰ ⵍⵃⴰⵍ ⴰⵔ ⵉⵙⵏⴼⴰⵍ ⴰⴼⴰⵖ ⵏⵏ ⵎⴰⵙ ⵏⵛⵛⴰ ⴳⴰⵔ, ⵏⴼⵍ ⵜ ⵉ ⵡⴰⵔⵔⴰⵡ ⵉⵙⴰⵡⵍ ⵛⵛⵉⵅ ⵃⵎⴰⴷ, ⵉⴹⵚⴰ ⵍⵍⵉ ⵉ ⵙⵍⵍⴰⵏ ⴰⵔⵔⴰⵡ ⵏⵏⴽ ⴰⵎⴰⵍⵓ ⴷ ⵍⵅⵍⴰ ⴽⴰ ⵎⵎⵉ ⵚⴰⵃⴰⵏ ⵎⵇⵇⴰⵔ ⵉⵛⵛⴰ ⴽⴰⴱⴰⴱ, ⵉⵙⵔⵉ ⴽⵏⵜ ⴰ ⵜⴰⵎⵎⵏⵜ ⵓⵍⵍⴰⵀ ⵓⵔ ⵙⴰⵔ ⴰⴽ ⵉⴳⵉ ⵖ ⵡⵉⵍⵍⵉ ⵏⵏ ⵉⵡⴰⵍⴰⵏ ⵍⵍⵉⵖ ⵉⴼⵍ ⴳⵎⴰⵙ, ⵉⵇⵇⵏ ⴷ ⴰ ⵜⵏ ⵓⵔ ⵉⵍⴽⵎⵎ ⵢⴰⵏ ⵉⵣⵣⵏⵣⴰ ⴰⵢⴷⴰ, ⵏⵛⵛⴰ ⴳⵉⵙ ⵏⴼⵍ ⵏⵏ ⵉ ⵡⴰⵔⵔⴰⵡ. ⵓⴼⵉⵖ ⵏⵏ ⴰⵡⴰⵍ ⴰⴷ ⵉⵚⵃⴰ, ⵍⵍⵉ ⵎⵎⵉ ⵙⵍⵍⴰⵖ ⵏⵙⴰⵡⵍ ⴷ ⵙ ⴰⵢⵜ ⵜⵎⴰⵣⵉⵔⵜ, ⵛⵛⵉⵅ ⵉⵇⵕⵕⴰ ⴰⵖ ⵏⵜⵜⵔ ⴳⵉⵙⵏ ⴰ ⴽⵓⵍⵍⵓ ⴳⵉⵏ ⵢⴰⵏ, ⴰⵙⵉⵏ ⴰⵡⴰⵍ: ⵉⵖ ⵓⵔ ⵏⵙⵔⴰⵔⴰ ⵖⵡⵉⴷ ⵓⵔ ⵙⴰⵔ ⵏⴼⵍ ⵜⵉⵍⵍⴰⵙ. ⵉⵙⴽⴽⵉⵔⵏ ⴰⴷ ⴰⵙⵉⵖ ⴼ ⵓⵎⴳⴳⵕⴹ ⵉⵏⵓ, ⵉⵙⴽⴽⵉⵔⵏ ⵍⵍⴰⵏ ⵜⴰⴳⵓⵔⵉ ⵏⵏⵎ ⴰ ⵜⵎⴰⵣⵉⵖⵜ, ⴰⵖ ⵜⵏⵉⵏ ⵓⴼⵉⵖ ⴽⵓⵍⵍⵓ ⵎⴰ ⵜⵜⵔⵉⵜ, ⵉⵍⵍⴰ ⴳⵉⵎ ⵓⵍ ⵉⵏⵓ ⵜⵉⵡⵉ ⵜ ⴰⵙⵙ ⵏⵏⴰ ⵓⴹⵏⵖ, ⵇⵏⴹⴰⵖ, ⵏⵜⵜⴰⵜ ⴰ ⵜⵜⴰⴼⴰⵖ ⵉⵖ ⵉⵢⵉ ⴷ ⵜⵎⵓⵏ ⴷ ⵜⴰⴷⴰ ⵏⵖ ⵉⵙⵙⵓⵃⵍⵏ, ⵏⵜⵜⵓⵜ ⵏⵓⴼⴰ ⴷ ⵉⴷ ⴱⴰⴱⴰ ⵡⵉⴷⴰ ⵖ ⵢⵓⵔⵓⵏ, ⵓⵔ ⵙⵙⵏⵏ ⵉⵙⴰⴼⴰⵔⵏ ⵉ ⵉⴹⴱⵉⴱⵏ, ⵄⵉⵛⵉⵏ ⵜⴰⵙⵓⵜⵉⵏ ⵓⵔ ⵓⵙⵉⵏ ⵖ ⵍⵀⵎⵎ ⵏ ⴷⴷⵔⵙⵜ ⵓⵍⴰ ⵡⵉ ⵡⴰⵍⵉⵎ ⵉⴷⴰ ⵍⴰⵢ ⵍⴰⵍⴰ ⴰⴷ ⴷⴷ ⵉⵜⵎⵓⵍⵉⵏ, ⵏⵙⵍⵍⴰ ⴰⵙ ⵖ ⵉⴱⵔⴷⴰⵏ ⴷ ⵉⴳⵔ, ⵖ ⵉⴳⴳⵉ ⵏ ⵡⴰⵡⴰⵍ ⵉⵖ ⵍⵍⴰⵏ. ⴰⴷ ⴰⴽ ⵏⵎⵍ ⴰ ⵓⵜⵎⴰⵣⵉⵔⵜ ⵏⵏⴰⵖ ⴰⵙⴰⴼⴰⵔ ⵏ ⴽⵓ ⵎⴰ ⵉⴳⴰⵏ ⴰⵎⴰⴹⵓⵏ, ⵜⵉⵔⵉⵎ ⴰⵙ ⵍⵅⵉⵔ ⵜⵜⵉⵔⴰⵔⴰⵜ ⴽⵓⴷ ⵏⵏⴰ ⴷⴰⵔⵙ ⵉⵎⵉⴽⴽ ⵏ ⵍⵖⵢⴰⵔ ⴰⴷ ⴰⴽ ⴰⵡⵙⵏ, ⵎⴰⵛⵛⴰ ⵀⴰⵏ ⵉⵔⴰ ⴰⴽⴽ ⵓⵚⵚⴰⵖ ⵜⴰⴳⵓⵔⵉ ⵜⵉⵏ ⵜⵎⴰⵣⵉⵖⵜ ⴰⵡⴰⵍ ⵉⵃⵓⵔⵔⴰⵏ ⵜⵜⵉⵔⴰⵔ ⵉ ⵉⵎⵓⴹⴰⵏ, ⴰⴷ ⵓⵔ ⵜⴰⵍⵍⴰⵜ ⴰⵔ ⴰⵍⵍⴰⵏ ⴰⵡⴰⵍ ⵏⵏⵖ ⵉⵎⵎⵉⵎ ⵉⴳⴰⵙ ⵎⵓⵍⴰⵏⴰ ⵜⵉⵙⵏⵜ ⵡⴰⵏⵏⴰ ⵜ ⵉⵃⴹⴰⵏ, ⵓⵍⵍⴰⵀ ⵓⵔ ⵙⴰⵔ ⵉⵜⵜⴽⴽⴰ ⴰⴼⵓⵙ. ⵜⴰⴽⵙⴰⵔⵜ ⵢⵓⴽⵉ ⵉⴱⵏⴹⵕ ⵜⵉⴷⴷⵉ ⵙⵙⵔⵡⵍⵏ ⴰⵡⵟⵟⵓⴼ ⵉⴹⴰⵕⵏ ⴱⵍⴰ ⵍⵃⵙⴰⴱ, ⵉⴼⵔⴰⵡⵏ ⵏ ⵓⵎⴰⵔⵓⵔ ⵉⵏⵏⴰ ⴱⴰⵔⴽ ⵍⵍⴰⵀ, ⵏⴳⴰ ⵖ ⵡⵉⵍⵍⵉ ⵏⵏ ⵉⵡⴰⵍⴰⵏ ⴱⵓ ⵡⴰⴼⵓⴷ, ⵡⴰⵏⵏⴰ ⵔⴰⴷ ⴰⵏⵖ ⵉⵟⵟⴰⴼ ⵏⵎⵏⵄⴰ ⵙ. ⵎⵔⴰⵡ ⵉⴳⵏⵓⵔⴰ ⵉⴳⴳⵉ ⵏ ⵡⵉⵢⵢⴰ, ⵙⵙⴰⵜⵜⵓⵢⴰⵜ ⴽⵓ ⵢⴰⵏ ⵔⴰ ⴽ ⵉⵏⵏⴰ ⴷⴰⵔⵏⴰⵖ ⴰ ⵜⵜⵏ ⵢⵓⵎⴰⵏ. ⵉⵜⵜⵓ ⵉⴱⵏⴹⵕ ⵜⴰⴳⴰⵜ, ⵜⵜⵓⵏ ⵍⵄⵟⵕⴰⵜ ⴰⵔ ⵉⵜⵜⴰⴽⵉ ⵓⴳⴳⵓⴳⵏ, ⴳⴰⵏ ⵢⴰⵏ ⵏ ⵡⵉⵍⵍⵉ ⵏⵏⴰⵏ ⵎⴰⴷ ⴰⵖ ⵉⵥⴹⴰⵕⵏ, ⵎⴰⴷ ⵉⵣⵎⵔⵏ ⴰ ⵉⵢⵉ ⵉⵟⵟⴰⴼ. ⵉⴷⴷⵓ ⵍⵃⴰⵍ, ⵉⴷⴷⵓ ⴷ ⵉⵖⵍⵉ ⵓⵙⵎⵓⵏ ⵏⵏⴰⵖ ⴰⵔ ⵉⴳⴳⵉ ⵏ ⴼⵓⵃⵉⵏⴰ, ⴳⵉⵏ ⵢⴰⵏ ⵉ ⵜⵉ ⵓⵡⴽⵙⴰⵔ ⴰⴽⴰⵍ ⴰⴷ ⴽⴰ ⵉⵇⵚⴰⴹ, ⴰ ⵓⵔ ⵉⵏⵏⴰ ⵢⴰⵏ ⵉⴼⴼⴰⵖ ⵉⴹⴰⵕⵏ ⵙ ⵓⴼⵍⵍⴰ, ⴳⴳⴰⵎⵎⵉⵏ ⴰ ⵙⵙⵓⵍ ⵏⴽⵔⵏ. ⴰⴳⴳⴰ ⴷⴷ ⴰ ⵜⵥⵕⵎ ⴷⴷⴰ ⴱⵍⵇⵙ ⴰⵔ ⵉⵜⵜⴽⵕⵉⵕⵉⴹ ⵜⵎⵎⴰⵏⵜ ⴰⵙ ⵉⴽⴽⴰ ⴷ ⵉ ⵓⵖⴰⵔⴰⵙ ⵏⵏⵉⵛⴰⵏ ⴰⵡⵟⵟⵓⴼ ⴷⴰ ⵙⵙⵉⵡⵉⴷⵏ, ⵖⴰⵙⵙⴰ ⴰⵙ ⵉⵙⵙⵓⵜⵍⵏ. ⴽⵓ ⵢⴰⵏ ⵎⴰⵏⵉ ⵙ ⵍⴷⵉⵏ, ⵏⵜⵜⴰⵏ ⴰⵙ ⵉⵏⵏⴰⵏ: ⵓⵜⴰⵜ, ⴰ ⵓⵔ ⵉⵔⵃⵎ ⵔⴱⴱⵉ ⵜⵉⴼⵙⵙⵉ ⵍⵍⵉ ⵏⵏⴰⵖ ⴽⴰⴷⴰ ⵏ ⵢⴰⵏ ⴰⵎⵎⵉ ⴳⴰⵏⵜ ⵓⵎⵎⵍ ⵜⴰⵎⴰ ⵏⵏⴰⵖ ⵖⴰⵍⴰⵖ ⵉⵙ ⵔⴰ ⵙⵏⵜ ⵏⵊⵎⵖ, ⵖⴰⵍⴰⵖ ⵉⵙ ⵏⵃⵕⵛ ⵡⴰⵍⴰⵖ ⴰⴽⵙⴰⵔ ⵏ ⵡⵉⴷⴰ ⵓⵡⴼⵍⵍⴰ, ⵢⴰⵍⴰⵟⵉⴼ. ⵓⵔ ⴷⴷ ⴰⵜⵜⵓⵢ ⴰ ⵎⵎⵉ ⴳⴰ ⵉⵅⵎⵎⵉⵎⵏ ⵎⵔⵡⴰⵙ ⵜⴰⴹⵓⵕⵉ ⵏⵏⵙ ⴰ ⵍⵃⵙⴰⴱ ⴰⵙ ⵔⴰ ⵢⵓⵜ ⵓⵎⵖⵍⴰⵢ. ⴰⵏⵓⴼⵍ ⴰⵏⵓⴼⵍ ⵓⵔ ⴳⵉⵏ ⵣⵣⵏⵣ, ⴰⵙⵙⴰⵖ ⵉ ⵎⴰ ⵜⵜ ⵉⵔⴰⵏ ⵓⵔ ⵟⵟⴰⴼⵏ ⵉⵡⵡⵓⵜⵜⴰ ⵥⵕ ⵜⵏ ⵍⴽⵎⵏ ⴰⴼⵓⵏⴰⵙ. ⴽⵍⴰⵏ ⵉⵣⴳⴰⵔⵏ ⵖ ⵉⴳⴳⵉ ⵡⴰⴼⴰ ⵢⴰⵜ ⵜⴽⵍⵉⵜ ⵊⵎⵄⴰⵏ ⵉⵏⵏ ⴷ ⴽⵔⴰ ⵏⵏⵉⴳⴰⵙ ⵙⵍⵍⴰⵖ ⴰⵙⵏ ⵏⵏⴰⵏ: ⵀⴰ ⵢⴰⵅⵍⵓ ⵕⵓⵃⵏ ⴷ, ⵓⵔ ⴼⵍⵍⴰⵙ ⵏⵄⵡⵡⵉⵍ ⵉⴽⴽⴰ ⴷ ⴰⴼⴳⴰⵏ, ⵏⵜⵜⴰ ⴰⴷ ⴰⵏⵖ ⵉⵛⵛⵓⵛⵏ, ⵛⵛⵉⵏ ⴰⵖ. ⵉⵛⵛⴰ ⵓⵎⴰⵙ ⵉⴱⵉⴷⴷ, ⵉⴽⴽⵙ ⴰⵙ ⵉⵍⵍⵉ ⵖ ⵍⵍⴰⵏ ⵉⵛⵓⵛⵛⴰⵖ ⴰⵢⵜⵎⴰ, ⴳⴰⵏⵜⵏ ⵖ ⴽⵔⴰ ⵡⴰⵍⵉⵎ ⵏⵛⵔⴽ ⴰⵅⵍⵓ ⵖⴰⵙⵙⴰ ⴷ, ⵓⵔ ⵙⵓⵍ ⵉⵖⴰⵎⴰ ⵢⴰⵏ. ⴰ ⵢⴰⴼⴳⴰⵏ ⵙⵙⴼⵍⴷ ⴰ ⴽⴽⵏ ⵓⵔ ⵉⵖⵔⵔⴰ ⵢⴰⵏ ⵜⵏⴽⵔ ⵜⵕⴰⵄⵉⵜ ⵉⴳⴳⵓⵜ ⵎⴰ ⵢⵉⵡⵉ ⵡⴰⵙⵉⴼ ⵉⵏⵏⴰ ⵢⴰⵖ ⵓⵎⵣⵣⴳⵔ ⴷⴰ ⵉⵄⴰⵛⵔⵏ ⴰⴼⵓⵏⴰⵙ ⵏⵍⵍⴰ ⵙ ⵓⵚⵕⵓⴹ, ⵖⵡⵉ ⴷ ⵉⴽⵍⴰⵏ ⴰⴷ ⵜ ⵉⵏⵏⴰⵏ. ⵉⵟⵟⴰⵚ ⵉⵣⴳⵔ ⵍⵍⵉ ⵡⴰⴷⴷⴰⵢ, ⵏⵜⵜⵓⵜ ⵉⵙ ⵍⵍⴰⵏ ⴰⴽⴰⵍ ⴰⴷ ⵎⵎⵉ ⴷ ⵉⴹⴰⵡⵕ, ⵉⵍ ⵓⵍⴰ ⵜⵉⵍⵍⴰⵙ ⵔⴱⵓⵏ ⴰⵅⵍⵓ ⵏ ⵖⵡⵉⴷ ⴰⵙⵏ ⵓⵔ ⴽⵙⵉⵏ ⵙⵙⵓⵇ ⵢⴰⵏ ⵉⵙⴽ ⴰⴼ ⵉⴱⵉⴷⴷ, ⵉⵣⴳⵔ ⵡⴰⵍⴰⵏ ⴰⵎⴰⵏ. ⴰⵙⵙ ⴰⵏⵏⴰ ⵔⵎⵉⵏⵏ ⵙⴱⴰⴷⵍⵏ ⵜ, ⵉⵎⵎⵓⵙⵙⵓ ⵡⴰⴽⴰⵍ. ⵉⴽⴽⴰ ⵣⴰⵔⴽⵓⵙ ⵉ ⵜⴰⵥⴰⵢⵜ ⴰⵎⵎⴰⵙ ⴰⵃⵍⵏ ⵉⵏⵏ ⴰ ⵍⵍⵉⵖ ⵉⴱⴷⴰ ⵓⵅⵍⵓ ⴷⴰⵔ ⵡⴰⵍⵍⵉ ⵜ ⵉⵡⴰⵍⴰⵏ ⵏⵏⴰⵏ ⴰⵏⵖ: ⵉⵔⴰ ⴰⴷ ⴷ ⵉⴷⵓⵢ, ⵉⵔⴰ ⵜⵎⵙⴰⵙⴰⵢ ⵉⴳ ⵓⵣⵎⵣ ⵖ ⵍⴽⵓⵜⵓⴱ ⵉ ⵉⵏⴰⴼⴰⵍⵏ ⵡⵉⵏⵏⴰⵖ. ⵜⵉⴼⵉⵏⴰⵖ ⵉⵙⴽⴽⵉⵍⵏ ⵏ ⵜⵎⴰⵣⵉⵖⵜ ⵉⵏⵓ ⵜⵉⴼⵉⵏⴰⵖ ⵏⵎⴰⵍⴰⵏ ⵣⵓⴷ ⵍⵍⵓⴱⴰⵏ, ⵢⴰⵏ ⵖ ⵜⴰⵎⴰ ⵢⴰⵏ. ⴰⴽ ⵉⵏⵉⵖ ⴳⴰⵏ ⴽⵕⴰⴹ ⵉ ⴽⵕⴰⴹⵜ ⵏ ⵜⵎⵔⴰⵡⵉⵏ ⴽⵓⵍⵍⵓ ⵎⴰ ⵜⵔⵉⵜ ⵉⵍⵍⴰ ⴳⵉⵙⵏ, ⵙⴰⵡⵍ ⴽⴰ ⵜⴰⵔⴰⵜ ⵙⵙⵏⵜⵉ ⵣⵖ ⵓⵥⵍⵎⴰⴹ ⵏⵏⴽ, ⵜⵙⴰⵎⴰⵜ ⵉⴹⵕⴼⴰⵏ ⵎⴽⵍⵍⵉ ⵏ ⵓⵎⴽⵔⴰⵣ ⵉⵖ ⵢⵓⵎⵔ ⵜⴰⵢⴰⴼⵓⵜ. ⴳⴰⵏ ⵉⵎⵃⴰⵙⵏ ⴽⴽⵓⵣ, ⴰⵙⵏⵓⵎⵍ ⵔⴰ ⴽ ⵉⵏⵉⵖ ⵢⴰ, ⵢⴰⵜ ⵜⵙⵓⵜⵍⵜ ⵎⵥⵥⵉⵢⵏ, ⵉⵖ ⵓⵔⵉⵖ ⵙⵏⴰⵜ ⴰⴷ ⵉⴳⴰⵏ ⵢⵓ, ⵢⴰⵜ ⵉⴳⴳⵉ ⵏ ⵢⴰⵜ, ⵏⴼⴰⵔⵔⴰⵇⵏⵜ. ⵖⵎⴽ ⴰⵏⵏ ⴰ ⵉⴳⴰ ⵢⴻⵢ, ⴰⴷ ⵉⴱⴹⴰ ⵢⴰⵏ ⵓⵣⵔⵔⵉⵔ ⵓⵔ ⵔⴰ ⵢⴰⵊⵊ ⵡⵉⵙ ⴽⵕⴰⴹ ⴰⵍⵙ ⵏⵏⴽ ⴰ ⵢⴰⵙⴽⴽⵉⵍ ⴰⵎ ⵏ ⵢⴰⵟ, ⴼⵕⵟⴻⵟⵟⵓ ⴷⴰⵏⵖ ⵉⵙⵙⴼⵔⴰⵡ ⴰⵏⴰⵡ ⵉⵖⴰⵎⴰ ⵏⵏ ⵡⵉⵙⵙ ⴽⴽⵓⵥ, ⵉⵜⵔⵉ ⴽⴰ ⵎⵎⵉ ⵙⵙⵓⵜⵍⵏ ⵉⴳⴰ ⵜ ⵢⵉ, ⵢⵉⵍⵉ ⵖ ⵉⴼⵔⵉ ⵡⴰⵍⴰ ⵜⵉⴼⵍⵜ. ⴰⵡⴰⵍ ⵏⵏⵖ ⵉⵣⴷⴷⵉⴳ, ⴰⵏⵥⴰ ⵡⴰⵏⵏⴰ ⵜ ⵉⵔⴰⵏ ⴰⴷ ⴰⵙ ⵉⴼⵙⴰⵙⵏ ⵡⵉⴷ ⵉⴹⵏⵉⵏ ⴰ ⵜⵏ ⵙⵙⴼⵔⵓⵖ: ⵙⵎⵎⵓⵙ ⴰⴷ ⴳⴰⵏ, ⵉⵙⵎⴷ ⴰⵖ ⵡⴰⵡⴰⵍ ⵉⴼⴼⵓⵖ ⴰⵖ ⵉⵍⵍⴰ ⵢⴰⴷ ⵢⵉⵍⵉ ⵢⴰⴹ, ⵜⵉⴱⴹⵉⵜ ⵉ ⵡⴰⵏ ⵉⵏⵏⴰⵏ ⴰⴼⵓⴷ ⴰ ⵓⵔ ⵉⴳ ⴰⴼⵓⴹ, ⵓⵔ ⵙⵓⵍ ⵉⵚⵕⵚⵉ ⵢⴰⵜ. ⵖⵎⴽ ⴰⵏⵏ ⴰ ⵉⴳⴰ ⵍⵃⵙⴰⴱ ⵏ ⵢⴰⵕ ⵉⵖ ⴰⴽ ⵍⵍⴰⵏ ⵖ ⴱⵕⵕⴰ ⵏ ⴱⵔⵔⴰ ⵡⴰⴷⴰ ⵉⴼⵙⵙⵓⵙⵏ ⴼ ⵍⵍⴰⵖ. ⴰⴷ ⵉⵏⵉⵖ ⵢⴰⵜ ⵏⵙⵎⴷ ⴰⵙ ⵢⴰⵟ ⵏⵙⵙⴼⵔⵓ ⵜⵏⵜ ⴰⴷ ⴰⵖ ⵓⵔ ⴳⵉⵏ ⵉ ⵍⵎⴷⵉⵏⵜ ⵏ ⵟⴰⵟⴰ ⵜⴰⵜⴰ. ⵡⵉⵙ ⴽⴽⵓⵥ, ⵢⴰⵥ ⴰ ⵜ ⵉⴳⴰⵏ ⵉⵎⵉ ⴽⵓⵜⵔⵏ ⴰⵙ ⴰⵙⵙ ⵏⵏ ⵉⴼⵙⵓⵙ ⵉⴳ ⴰⵏⵎⴰⴽ ⵉ ⵢⵉⵍⵍⵉ ⵜ ⵓⵎⴰⵏ ⴰⵎ ⵉⵣⵉ ⴷ ⵢⵉⵥⵉ ⴽⴰⴷⴰ ⵏ ⵍⴼⵕⵇ ⴰ ⵖⵖⵉⵏ ⵉⵍⵍⴰⵏ. ⴰⴷ ⴰⴽ ⵏⴼⴽ ⵍⵎⵓⴼⵉⴷ ⵏ ⵡⴰⵍⵍⵉ ⵏⵏ ⵉⵖⴰⵎⴰⵏ ⴰⴷ ⵉⴳⴰⵏ ⵢⴰⵚ, ⴰⵚⴰⴹⵕ, ⴼⴽⴰⵜ ⴰⵙ ⴰⵎⵓⵔ ⵏⵏⵙ ⴰⵖ ⵓⵔ ⵉⵣⴷⵉ ⴷ ⵓⵙⴰⴷⵔ, ⵙⵙⴼⵔⵖⵏ ⵢⴰⵖ ⴰⵡⴰⵍ. ⵎⴽ ⴰⴷ ⴰ ⵉⴳⴰ ⵍⵃⵙⴰⴱ ⵉⵚⴼⵓ ⴽⵓⵍⵍⵓ ⵡⴰⵡⴰⵍ. ⵜⵉⴼⵉⵏⴰⵖ ⴰ ⵢⴰⵎⴷⴷⴰⴽⴽⵍ ⵉⵏⵓ ⵜⵔⵡⴰⵙ ⴰⵖ ⵢⴰⵏ ⵓⴳⴷⴰⵍ ⴽⵔⴰ ⴳⵉⵙ ⵜⴻⵜⵜⵔⵜ ⵓⵎⴰⵏ ⴰⵙ. ⴽⵓ ⵢⴰⵏⵥⴰ ⵉⵍⵍⴰ ⴷⴰⵔⵙ ⵓⵙⵏⵖⵍ, ⵙⵍⵍⴰⵜ ⴰⴳⴳ ⴰⴷⴷ ⴰ ⵜⵥⵕⵎ ⵖⵡⵉⴷ ⴰⴽ ⵏⵉⵏⵉ ⵓⵔ ⵍⵍⵉⵏ ⴰⵎⵔ ⵖ ⵉⵍⵙ ⵏⵏⴰⵖ, ⴰⴷ ⴰⴽ ⵏⵉⵏⵉ ⵙⵉⵏ ⴰ ⵢⴰⵏ ⵉⵍⵍⴰ ⵢⴰⴽ, ⵢⵉⵍⵉ ⵢⴰⴳ, ⴰⵏⵛⵓⵔ ⵏⴰⵖ ⵉⵎⵓⵏ ⴰⵎⴷⴷⴰⴽⴽⵍ ⴷ ⵓⴹⴳⴳⴰⵍ ⴰⵖ ⵜⵏ ⵉⵎⵎⴰⵍⴰⵏ. ⵏⵏⴰⵏ ⴰⵏⵖ ⵟⵟⵍⴱⴰ ⴷⴰ ⵖ ⵖⵔⴰⵏⵉⵏ ⵍⴽⵓⵜⵓⴱ ⴳⴰⵔ ⴰⵟⵟⴰⵏ, ⵡⴰⵔ ⵏ ⵜⵓⴷⵔⵜ, ⵡⴰⵏⵏⴰ ⵔⴰ ⵜ ⵉⵔⴰⵔ ⵜⵉⴼⵉⵏⴰⵖ ⴰ ⴱⴷⴷⴰ ⴳⵉⵏⵜ ⴰⵙⴽⵍⵓ ⵖ ⵓⴼⵓⵙ. ⵜⵉⴼⵉⵏⴰⵖ ⴰ ⵍⴰⵍⵍⴰ ⴳⴰⵏⵜ ⴰⵙⴰⴼⴰⵔ ⵏ ⵜⵉⵟⵟ ⵏ ⵜⴰⴷ ⵉⵖⵎⴰⵏ, ⵜⵥⵕⵥⵉ, ⵜⵙⵏⴰⵎⴰⵍⴰ ⵍⵉⵎⵓⵔ ⵙ ⵉⵙⴽⴽⵉⵍⵏ ⵏ ⵡⴰⴱⴰⴷⴰⵏ, ⵉⵏⵉ ⵜ ⵉ ⵢⵉⵍⵍⵉⵎ. ⵜⴰⵟⵏⵏⴰⵥⵉⵜ ⵉⵙⵙⴰⵏ ⴰ ⵓⵡⵎⴰ ⵖ ⵜⵎⴰⴳⵉⵢⵜ ⵏⵏⴰⵖ ⵓⵍⴰ ⴰⴽⴰⵍ ⵉⵙ ⴰⵖ ⵉⵖⴹⵕ ⵟⵟⴰⵚ ⵉⴳⴳⵓⵜⵏ, ⴰⵡⴰⵍⴰⵢ ⴼⵜⴰⵏ ⵓⵔ ⵏⵙⵙⵉⵏ ⵎⴰⵏⵉ ⵖ ⵉⴱⵕⵕⵎ ⵓⵖⴰⵔⴰⵙ ⵏⵏⴰⵖ ⵎⴰⵏⵉ ⵖ ⵏⵣⴳⵍ ⵡⵉⵍⵍⵉ ⴷⴷⴰⵏ, ⵡⵉⵍⵍⵉ ⴰⵖ ⵏⵏ ⵉⴼⵍⵏⵏ ⵉⵙⵙⵓⴷⴰ ⴽⵔⴰ, ⵉⵏⵛⴰⴱⴱⵔ ⴽⵔⴰ, ⵏⴽⴽⵉ ⵏⵏⴰⵏ ⴰⵖ ⵓⵔ ⴰⴽ ⵉⵄⴷⵉⵍ ⵣⵣⵔⴱ, ⴰⵡⵢⴰⵜ ⵉⵎⵉⴽⴽ ⵏ ⵛⵛⵓⵔ ⵡⵉⴷⴰ ⵣⵔⴱⵏⵉⵏ, ⵎⵎⵓⴷⴷⴰⵏ, ⵢⵉⵡⵉⵜⵏ ⵡⴰⴽⴰⵍ. ⴰⵍⵍⴰⵀ ⵓⴽⴱⴰⵔ, ⵟⵟⵏⵣ, ⵓⵔ ⵙⵓⵍ ⵏⵜⵍⵏ ⵉ ⵢⴰⵏ ⴷⵓⵢⵏ ⴷ ⵉⵔⴳⴰⵣⵏ ⵎⵎⵓⴷⴷⴰⵏ, ⵢⵓⵎⴰⵜⵏ ⵡⴰⴽⴰⵍ ⵍⵍⵉ ⵎⵎⵉ ⴼⴽⴰⵏ ⴰⵜⵉⴳ, ⵉⴼⴽ ⴰⵙⵏ ⵜⵉⵙⵎⵖⴰⵔ. ⵏⴽⴽⵉ ⵍⵍⵉ ⵓⵔ ⵉⵣⵔⴱⵏ, ⴳⴰⵏ ⵉⵙⴰⴽⴰⵜⵏ ⵡⵉⵏⵏⴰⵖ. ⵃⴰⵛⴰⵏ ⴰⵖ, ⵃⴰⵛⴰⵏ ⴰⴷ ⴰⵙⵏ ⵏⵜⵜⵉⵏⵉ ⵡⵉⵏⵏⴰⵖ ⵃⴰⵛⴰⵏ ⴰⴼⵔⵓⵅ, ⵉⵃⵕⴳ ⴰⵖ, ⵜⵉⵡⵉⵜ ⵓⵍⵜⵎⴰⵙ. ⴰⵃⵃ ⵉⵏⵓ ⴳⵉⵖ ⵉⴳⵉⴳⵉⵍ, ⵏⴼⴼⴰⵖ ⵓⵔ ⵏⴼⴼⴰⵖ ⵏⵣⵣⵏⵣⴰ ⴽⵎ ⴰ ⵜⴰⵎⴰⵣⵉⵔⵜ, ⵓⵍⴰ ⵎⴰ ⵜⵜⵓⵙⵉⵜ ⵢⵓⵜⴰⵖ ⵡⴰⵇⵇⴰⵍ ⵉⴳⴳⵓⵜⵏ, ⵓⵔ ⵏⵙⵙⵓⴼⵖ ⵢⴰⵜ. ⵜⵉⵎⵜⴰⵔ, ⵜⵉⵍⵍⵉ ⵏ ⵉⵣⵣⴰⵏ, ⵢⵓⴼ ⴰ ⴽⴽⴰ ⴼⵉⵙⵙⴰⵖ ⵜⵉⴼⵔⵅⵉⵏ ⵖ ⵍⵅⴰⵍⵉⵊ, ⴰⴼⵔⵓⵅ ⵉⵏⵉ ⵉⵢⵉ ⵙⵉⵏ ⵢⴰⵏ ⵉⵣⵔⵉ, ⵢⴰⵏ ⵉⴳⴰ ⵉⵎⵏⵙⵉ ⵏ ⵔⵔⵓⴽⴰⵏ. ⵡⴰⵍⵍⵉ ⵣⵔⵉⵏⵉⵏ ⴰⴷ ⴰⵏⵖ ⴰ ⵜⴰⵙⵙⴰ ⵜⵏⵖⵉⵜ ⴰⴽⵓⴷ ⵉ ⵉⵙⵎⴳⴰⵏ, ⴰⴷ ⴰⵙⵏ ⵉⵏⵏⴰ ⵕⵕⵉⵏⵢⵓⵕ ⴰⴷ ⴷ ⵓⵔⵔⵉⵏ ⵙ ⵉⴳⵔ ⴷ ⵉⴳⴳⵉ ⵏⵏⵙ, ⵍⵍⵉⵖ ⴰ ⵏⵙⵙⴰⵏ. ⴰⵔ ⴽⴽⵔⵣⵏ ⵉ ⵉⴷ ⵙⵉⴷⵉⵙ, ⴼⵍⵏ ⵉ ⵜⵉⵛⵏⵜⵉⵜ. ⴰⵃⵃ ⵉⵏⵓ, ⵏⴳⴰ ⵡⴰⵢⵢⴰⴹ, ⴰ ⵉⴼⵔⵅⴰⵏ ⵉⵙⵙⴰⵏⴰⵜ ⵜⴰⵎⴰⵣⵉⵔⵜ ⴰⴷ ⵍⵍⵉ ⴳⴰ ⵉⵎⴰⴽⴰⵔⵏ ⵖ ⵓⴼⵓⵙ ⴰⵡⵉⵏ ⴰⵢⴷⴰ ⵉ ⵉⴷ ⴱⴰⴱ ⵏⵏⵙ, ⴼⴼⵓⵖⵏ ⴼ ⵍⵍⴰⵙ ⵉⴽⴽⴰ ⵜⵜⵉⵏ ⵢⴰⵏ ⵓⵣⵎⵣ, ⵉⵣⵎ ⴰ ⵜⵏⵜ ⵉⴽⵙⵙⴰⵏ ⴰ ⵜⵏⵜ ⵓⵔ ⵉⴽⴽ ⵓⵡⵓⵔⵣ; ⵓⵍⴰ ⵉⵍⴽⵎ ⵜⵜ ⵓⴼⵓⵙ. ⵖⵉⵍⴰⴷ ⵉⴽⴹⵓ ⵜⵔⵎⵏ ⴷ, ⴰⵟⵟⴰⵏ ⵉⴽⴽⴰ ⵜⵏⵜ ⴰⴽⴽ. ⵏⵔⴰ ⵢⴰ ⵓⵙⴰⴼⴰⵔ ⵉⴳⴳⵓⵜⵏ, ⴰⴷ ⵜ ⵉⵙⵓ ⵡⴰⵔⵔⴰⵡ ⴰⴷ ⵉⵢⵉ ⴷ ⵙⵍⵍⴰⵏ, ⴰⴷ ⴰⵙ ⵏⵉⵏⵉ ⵎⴰ ⵏⵏ ⵓⴼⵉⵖ: ⴰⴱⵅⵅⵓⵢ ⴳⵉⵖ ⵉⴼⴼⵔⴷⵏ, ⵛⵓⵛⵛⵏ, ⵛⵛⵉⵏ, ⴰⵔⵓⵏ ⴰⴷ ⴱⴱⵉ ⵉⵥⵓⵕⴰⵏ ⴰⴷ ⵏⵏⵙ ⴰ ⵙⵙⵓⵍ ⵓⵔ ⵉⵅⵍⴼ ⴰⴽⵓⴷ ⴰⵏⵏ, ⵔⴰ ⵏⵏⵉⵏⵉ, ⵀⴰ ⵍⵃⴰⵍ ⵏⵏⴰⵖ ⴼⴼⵓⵏ ⵏⴽⴽ ⵏⵏ ⵉⵅⴼ ⵉ ⵉⵎⵎⵓⴷⴷⵓⵜⵏ, ⴰⵖⴰⵔⴰⵙ ⵉⵎⵉⵎ. ⴰⵙⴼⵔⴽ ⵉⵕⵔⴱⴱⵢⴰⵜ ⴰ ⵍⵇⴰⴹⵉ ⵉ ⵉⵏⴼⵍⴰⵙ ⵉⵏⴰⵜ ⵏⵏ ⵉ ⵡⵉⵍⵍⵉ ⵉⴹⵓⴼⵏ ⵜⴰⵣⴰⵔⵜ ⴰ ⵙⵙⵓⵍ ⵓⵔ ⴰⵍⵍⴰⵏ ⵉⴳⴰ ⵢⴰⵏⵖ ⵓⴱⴳⴳⵉⴹ ⴰⵙⵎⵓⵏ ⵓⵔ ⴰⴽⴽ ⵏⵜⵍⵏ ⵍⵄⵉⴱ ⵓⵔ ⵜ ⵉⵍⵉ ⵡⴰⴷ ⴰⵏⵖ ⵉⴽⵔⴼⵏ ⵇⵏⵏⴰⵖ ⵓⵍⴰ ⵍⴰⵏⵜⵏ ⵡⵉⵍⵍⵉ ⴷ ⵓⵍⵍⵖ, ⵏⴽⴽⵉⵏ ⴰⴷ ⵜ ⵉⵍⴰⵏ ⵏⴽⴽⵉⵏ ⴰ ⵉⴼⵍⵏⵏ ⵍⵇⵏⴷⵉⵍ, ⴰⵡⵓⵏⵖ ⵉ ⵜⵉⵍⵍⴰⵙ ⵏⴽⴽⵉⵏ ⴰ ⵉⴷⵍⵏⵏ ⴰⵖⵏⵓⴱⵓ, ⵏⴼⵍⴽ ⴰ ⵢⴰⵖⴰⵔⴰⵙ ⵏⴽⴽⵉⵏ ⴰ ⵉⴼⵍⵏⵏ ⵓⵎⴰ, ⴳⴰⵖ ⵡⴰⵔ ⵏ ⵜⴰⵍⵍⵉ ⵍⵉⵖ. ⴰ ⵙⵙⵓⵍ ⵜⴰⵍⵍⴰⵎ ⴰ ⴱⵓ ⵓⵎⵟⵟⴰ ⴰⵎ ⵏⴽⴽⵉⵏ ⴰⵙⵉⴼ ⵉⵖⵍⵉ ⴷ, ⵉⴳⴰ ⴷ ⵉ ⵉⵙⴰⴽⴰⵏ ⴰⵎⵔⵡⴰⵙ ⴽⵓ ⵎⴰ ⵙⴷ ⵎⴷⵉⵏ ⵍⴷⵉⵏⵜ, ⵓⵔ ⵉⴼⵉⵍ ⴰⵔⵔⴰⵙ ⵉⵔⵉⵖ ⴰ ⵙⵙⵓⵍ ⴽⴽⵔⵣⴰⵖ, ⵎⴰⵏ ⵉⵎⴰⵍ ⵏⵏⴰⵖ. ⵓⵍⵍⴰⵀ, ⵡⴰⵃⵇⵇ ⵕⴱⴱⵉ, ⴷ ⴽⵓ ⵎⴰⵖ ⵉⵙⵙⵓⵜⵍⵏ ⵎⴰ ⵃⴷⴷ ⵏⴱⴹⴰ ⵏⴽⴽⵉ ⴷ ⵉⵡⵏ ⴰ ⵡⵉⵍⵍⵉ ⵙ ⵏⵍⵓⵍ ⴰ ⵔⵉⵖ ⵏⵥⵕⴰ ⵍⵄⴷⴰⴱ, ⵓⵔⵜⴰ ⵏⴽⵛⵎ ⴰⴽⴰⵍ. ⵏⴽⴽⵉ ⵀⴰⵏ ⴰⵎⴳⴳⵕⴹ ⵉⵏⵓ, ⵏⴽⴽⵉⵙ ⴰⵙ ⴰⵥⴰⵢ ⵏⵇⵕⵕⴰ ⵎⴰ ⵙ ⵏⴳⴰ ⴱⵓ ⵓⴱⴳⴹⵉⴹ ⵏ ⵡⴰⵡⴰⵍ ⵉⵕⴱⴱⵉ ⵉⵏⴰⵜ ⵉ ⵖⵡⵉⴷ ⵏⵏ ⴽⵓⵍⵍⵓ ⵖⴰⵎⴰⵏⵉⵏ ⴰⴷ ⴷ ⵏⵎⵓⵏ ⵢⴰ ⵡⴰⵙⵙ ⵏⴳⴳⴰⵡⵔ, ⵏⵙⵏⵎⴰⵍⴰ ⴰⵡⴰⵍ ⵏⴼⵔⵏ ⴰⴽⴽ ⴰⵎⵖⵥⴰⵥ, ⵉ ⵜⴳⵓⵔⵉⵡⵉⵏ ⵏⵏⴰⵖ ⵓⵔ ⵉⵎⵉⵍ ⵢⵉⵡⵔⵔⵉ ⴷ ⵉⵍⵙ, ⴰⵔ ⴰⵖ ⵉⵙⴰⵡⴰⵍ. ⵜⴰⵡⴰⴷⴰ ⴰ ⵢⴰⵎⵖⵏⴰⵙ ⵉⵣⴳⴰⵏ ⴰ ⵢⴰⵎⵃⴹⴰⵕ ⵉⵛⵡⴰⵏ ⵏⴽⵔⴰⵜ ⵉⴷⴷ ⴰ ⵏⵏ ⵏⴽⵔⴰⵖ! ⴰ ⵢⴰⵙⵍⵎⴰⴷ ⵉⵖⵔⴰⵏ ⴰ ⵢⴰⵏⵎⴰⴷ ⵉⵛⵏⴰⵏ ⵙⴰⴷⵎⵔ ⴷ ⴰⵡⵏ ⵙⴰⴷⵎⵔⵖ ⴰ ⵢⴰⵎⴽⵔⴰⵣ ⵉⵎⴹⴰⵏ ⴰ ⵢⴰⵙⴱⴱⴰⴱ ⵉⵇⴹⴰⵏ ⵍⴽⵎ ⴷ ⵓⵎⴰⴽ ⴰ ⵉⴱⴰⵏ. ⴰ ⵢⴰⵜ ⵎⴰ ⵖ ⵓⵎⴹⴰⵏ ⵎⵓⵏⴰⵜ ⴰⵖ ⵉ ⵍⴰⵅⴱⴰⵔ ⴰⵣⵔⴼ ⵏⵏⵖ ⴰ ⴷⴷ ⵉⵣⵡⴰⵔ ⵎⴰⵛⵛ ⴰ ⵢⵉⵍⵉ ⵢⴰ ⵓⴹⴰⵕ ⵉ ⵜⵎⵉⵜⴰⵔ ⵏ ⵎⴰ ⵉⴳⴰⵏ ⴰⵎ ⵏⴽⴽⵉ ⴷ ⵉⴽ ⵏⵥⴹⴰⵕ ⴰ ⵏⴳ ⵉ ⵜⵉⵍⵍⵉ ⴰⵖ ⵉⵉⴱⴹⴰⵏ ⴰⴷⵔⴰⵔ ⵏ ⴱⵓⵢⴰⴱⵍⴰⵏ. ⵜⴰⵡⴰⴷⴰ ⴰ ⵢⴰⴷ ⵉⴱⴷⴰⵏ ⵉⵏⵉ ⵢⴰⵜ ⵜⵉⵏ ⵉ ⵢⵓⴼⴳⴰⵏ ⵢⵉⵏⵏⴰ ⵖ ⵍⵍⴰⵏ ⵏⴳ ⵢⴰⵏ ⵏⴰⵍⵙ ⵉ ⵉⵣⵍⴰⵏ ⵉⵃⵍⴰⵏ ⵡⴰⵢ ⵍⴰⵍⴰ ⵍⴰⵢ ⴷⴰⵢ ⴰⵙ ⵔⴰ ⵏⵏ ⵏⵎⵓⵏ, ⵏⴳ ⵢⴰⵏ ⵉⵔⴰ ⴰⴷ ⵕⵚⵓ ⵍⴰⵅⴱⴰⵔ. ⵉⴱⵔⵖⴰⵣⵏ ⵎⴰⵃⴷⴷ ⵏⴷⴷⵔ ⴰ ⵓⵜⵎⴰⵣⵉⵔⵜ, ⵉⵔⴰ ⴰ ⵙⵙⵓⵍ ⴰⵏⵏⵉⵖ ⵢⴰⵜ ⵓⵔ ⵉⵔⵡⴰⵙⵏ ⵜⴰⴷⴰ ⵃⵔⴰ ⵏⵏⵉⵖ ⵏⴼⵍ ⵜⵜ ⵉⵏ. ⴰⵙⵙ ⵍⵍⵉ ⵉⴳⴰ ⵓⴼⵛⴰⴷ ⵏ ⵜⵖⵓⴼⵉ ⵢⴰⵏ ⵏⵙⵓⵇ ⴰ ⵏⵏ ⵓⴼⵉⵖ ⵡⴰⴷⴰ ⵏⵏ ⵎⴹⵍⵖ, ⵡⴰⵍⴰⵏ ⵉ ⵍⵉⵎⵓⵔ ⵏⵍⵓⵃ ⵏⵏ ⴼ ⵓⴼⵕⵥⵉⵥ ⴰⵖ ⵙⵏⴼⵍⵏⵏ ⴰⵙⵏⵏⴰⵏ ⴰⴼⴰⵖ ⵏⵏ ⵢⴰ ⵡⴰⴷⴷⴰⴳ ⵉⵙⵎⵓⵏ ⵓⵍⴰ ⵓⵛⴼⵓⴷ ⴰ ⴼⵍⵍⴰⵡⵏ ⵉⵅⵍⴼ ⵕⴱⴱⵉ, ⵍⵎⵓⵔⵛⵛⴰⵃ ⵖⵍⵉⵏ ⵡⴰⵍⵍⵉ ⵙ ⴰⵢⵖ ⵉⵏⵏⴰ ⴰⴷ ⵉⴹⵕ, ⵛⵛⴰⵏ ⵓⵔ ⵉⴼⵍ ⵢⴰⵜ ⴰ ⵏⵏ ⵓⴼⵉⵖ ⴳⴰⵏ ⵉ ⵖⵡⴰⴷ ⵏⵏⵖ ⴰⵙⵏⴼⴰⵡ ⵉⵏⵏⴰ ⵙ ⵖⵉⴷⴰ ⵖ ⵜⵍⵍⴰ ⵜⴰⴷⵓⵏⵜ ⴰ ⴽⴽⵏ ⵙⵉⵙ ⴰⵡⵉⵖ ⵉⵎⵎⴰ ⵀⴰⵏ ⵉⴷ ⵎⵃⵏⴷ ⵓⵔ ⵙⴰⵔ ⵉⵇⵕⵕⴰ ⵢⴰⵏ ⵜⴰⵊⵎⵎⴰⵄⵜ ⴰ ⵓⵜⵎⴰⵣⵉⵔⵜ ⵉⵏⵓ ⵙⵍⵍⴰⵖ ⴰⵙ ⵏⴳⵔ ⵢⴰⵏ ⵙⵉⵏ ⵏ ⵡⵉⴷⴰ ⵙⵙⵏⵏⵉⵏ ⵉ ⵓⵙⵜⴰⵢ ⴰⵔ ⵙⵙⴰⵖⵏ ⴰⵔ ⵣⵣⵏⵣⴰⵏ ⵎⴽⵍⵍⵉ ⵏ ⵙⵙⵓⵇ ⵏ ⵉⴱⵔⵖⴰⵣⵏ ⴰ ⵉⵣⴳⵔ, ⴳⵉⵖ ⵢⴰⵏ ⵏⵏⵓⵏ ⵏⴼⵉⵙⵙ. ⴰⵎⴰⵔⵓⵔ ⵏ ⵜⴰⵎⵉⵎⵜ ⵉⵎⵎⵉⵎ ⵓⵡⵜⴰⵢ ⴰⴷ ⵎⵥⵥⵉⵢⵏ, ⵎⵎⵉⵎⵏ ⵡⵓⵙⵙⴰⵏ ⵉⵎⵉⵎⵏⵜ ⵜⵉⵄⵣⵔⴰ, ⴰⴷ ⵓⵔ ⵜⴰⵎⵏⵎ ⴰⵡⴰⵙⵙⴰⵔ ⵉⵖ ⴰⴽ ⵉⵏⵏⴰ ⵜⴽⵏⴰ ⴷ, ⴰⴽⵙⴰⵔ ⴰ ⵙⵙⵓⵍ ⵉⵍⵍⴰⵏ ⵏⵜⵜⴰ ⴰ ⴷⴷ ⵉⴽⵏⴰⵏ, ⵉⴷⴷⴰ, ⴳⴰⵏ ⵡⴰⵢⵢⴰ, ⵙⵎⵃⴰⵜ ⴰⵙ ⵉⵏⵏⴰ ⵢⴰⵡⵏ ⴰⴹⵉⵍ ⵏ ⵣⵉⴽⴽ, ⵓⵔ ⴰ ⵙⵓⵍ ⵎⵖⵖⵉⵏ ⵜⵉⵛⵏⵜⵉⵜ, ⵜⵓⴼ ⵉⵎⵏⴷⵉ, ⵉⵏⵓⴼⵍ, ⵙⵏⵓⴼⵍⵏ ⴰⵖ. ⵉⴳⴰ ⴷ ⵉⵥⵕⵉ ⵡⴰⵢⵢⴰⴹ, ⵉⵍⵙ ⵉⵙⵔⵎ ⵉⵍⵎⵎⵓⵙ ⵙⵎⵃⴰⵜ ⵉ ⵓⵡⵙⵙⴰⵔ ⴰⴷ, ⴰⵛⴽⵓ ⵏⴽⴽⵉⵏ ⴰ ⵢⴰⵏ ⴰⵔ ⵜⵜⴰⵍⵙⴰⵖ ⵉⵖ ⵏⴳⴳⵉⵡⵔ ⵉ ⵎⴰⵖ ⵉⵙⵙⵓⵜⵍⵏ ⵉ ⵜⵉⵍⵍⵉ ⵎⵎⵉ ⵏⵙⵙⴼⵍⴷ ⴷⴰⵔ ⵡⵉⵍⵍⵉ ⵜⵜⵉⵏ ⵉⴽⴽⴰⵏ. ⵓⵔ ⵉⴼⴼⵓⵖ ⵢⴰⵜ, ⵅⵜⴰ ⴷ ⴰ ⵏⵛⵔⴽ, ⵏⴽⴽⵉ ⴼⴼⵓⵖⴰⵖ ⴰⴼⴽⴽⵉⵔ ⴷ ⵓⵄⴽⴽⴰⵣ ⵉⵖ ⵎⵓⵏⵏ, ⵢⴰⵏ ⴰ ⵢⴰⵏ ⵡⴰⵏⵏⴰ ⴷ ⵉⵣⵣⴰⵏ ⴽⴽⵓⵥ ⴰ ⵜⵏ ⵉⵚⵚⵉⵟⵏ, ⵏⵎⵓⵏ. ⴷⴷⵓ ⵜⵎⵣⴳⵉⴷⴰ, ⴽⴰ ⴷⴰⵖ ⵢⵓⵎⴰⵏ, ⵏⵎⵎⴰⵇⴰⵔ ⵉⵀⴰⵔⵔⴰⵏ ⵙⵏⴼⵍⵏ ⵉⴷ ⵉⵖⵕⴰⴹ, ⵜⵜⵓⵖ ⴰⴼⵓⴷ ⵜⴰⵊⵎⵎⴰⵄⵜ ⵉ ⵉⴼⵛⴰⴷⵏ ⴼ ⵡⵓⵙⵙⴰⵏ ⵍⵍⵉ ⵏⵏⴰⵖ. ⴰⵣⵎⵣ ⵉⴳⴰ ⵡⴰⵢⵢⴰⴹ ⵓⵔ ⴽ ⵏⵏⵉⵏ ⴰ ⵢⴰⵎⴰⵔ ⵏ ⵡⴰⴷⴰ ⵃⵔⴰ ⴳⵉⵙ ⵉⵊⵊⵓⵕⵏ ⵉⵙⵓⵙⵎⵜ ⵍⵃⴰⵍ, ⵉⵡⵙⵙⴰⵔⵏ ⴹⴹⵓⵕ ⴰⴷ, ⴰⵏⵎⵓⵇⵇⵓⵔ ⵉⵡⴰⵍⴰⵏ ⵜⴰⵎⵖⵔⴰ ⵏ ⵢⵉⴹ ⵍⵍⵉ, ⴳⴰⵏⵜ ⴰⵙⵏⵜⵍ ⵏ ⵡⴰⵡⴰⵍ ⵉⵙⴰⵡⵍ ⵍⵃⴰⵊⵊ ⴱⵕⴰⵀⵉⵎ, ⴽⵓ ⵢⴰⵏ ⵉⵙⵍⵍⴰ ⴰⵙ ⵍⵍⵉⵖ ⵉⵏⵄⵍ ⵛⵛⴰⴱⴰⴱ, ⵉⵏⵄⵍ ⵎⴰ ⵙ ⵉⵙⵙⵓⵜⵍⵏ ⵉⵎⴽⵙⴰⵡⵏ ⴰ ⵙ ⵉⵏⵏⴰ ⴳⴰⵏ ⵜⵏ ⴽⵓⵍⵍⵓ ⵡⵉⵏⵏⴰⵖ ⵓⵔ ⴰⵖ ⵓⴷⴷⵊⵉⵏ ⴰ ⴽⴽⴰ ⴳⵏⵖ, ⴰⵏⵓⵍⵏ, ⵏⴰⵏⵓⵍ. ⴽⵓⵍⵍⵓ ⵉⴼⵇⵉⵔⵏ ⴳⴰⵔ ⵜⴰⵎⵖⵔⴰ ⴰ ⵖ ⵏⵏⴰⵏ ⴰⵎⵔ ⵢⴰ ⵓⵡⵏⴰⴼⴰⵍ ⵉⴳⴰ ⴰⵙⵎⵓⵏ ⵏⵏⴰⵖ ⵏⵏⴰⵏ ⴰⴷ ⴰⵏⵖ ⵉⵏⵄⵍ ⵕⴱⴱⵉ ⵏⵏⵄⵍⵜ ⵏ ⵖⵡⵉ ⴷ ⵜⵏⵏⴰⵎ ⵜⴻⵜⵜⵓⵜ ⴰ ⵍⵃⴰⵊⵊ ⴱⵕⴰⵀⵉⵎ, ⵏⴽⴽⵉⵏ ⵓⵔ ⵜⵜⵓⵖ ⴰⵙⵙ ⵍⵍⵉ ⵏⴳⴰ ⵜⴰⴳⴰⴷⴷⴰ ⵏ ⵓⵎⴽⵙⴰ ⵍⵍⵉ ⵜⵏⵏⴰⵎ ⵓⵔ ⵏⴼⵉⵍ, ⵏⴽⴽⵉ ⴷ ⵉⴷⴰⵡⵏ ⵉⵙⵓⵢⴰⵙ ⵉ ⵢⴰⵏ ⵖ ⴰⵙⵙⴰ ⵖ ⵜⴰⵏⵓⵍⵎ ⴷⴷⵓ ⵜⴼⴰⵡⵡⵓⵜ ⵓⵔ ⵜⵔⵉⵎ. ⴰ ⵖ ⵉⵙⴰⵎⵃ ⵕⴱⴱⵉ ⴽⴰⴷⴰ ⵉ ⵉⵡⵏⵏⴰⵏ ⴰ ⴼ ⵏⵎⵓⵏ ⵕⵡⴰⵃⴰⵜ ⴷⴰⵔ ⵛⵛⴱⴰⴱ ⴰ ⵏⵎⵓⵏ ⵉ ⵜⴰⵏⵏ ⵉⵍⵍⴰⵏ ⴰ ⵏⵙⵎⵓⵏ ⵜⴰⴳⵓⵔⵉ ⴷ ⵓⵃⵡⴰⵛ ⴰⵔ ⵉⵖ ⵏⵎⵎⵓⵜ. ⴰⵙⵏⴼⴰⵔ ⵏ ⴳⴰⵔ ⴰⴷ ⵏⵏⵖ ⵏⵜⵜⴰⵏ ⴰ ⵖ ⵍⵍⴰⵏ. ⴷⵔⵓⵢⴰⵜ ⴰⵖ ⴷ ⵛⵛⴰⴱⴰⴱ ⴰ ⵜⵏ ⵓⵔ ⵏⴼⵍ ⴼⵍⵏ ⴰⵖ. ⵏⵍⴰⵎⵎⴰ ⴽ ⴰ ⴼⵉⵙ ⵏ ⴱⵓⴽ, ⵏⵜⵜⵓ ⵜⵉⵍⵍⵉ ⵏⵏⴰⵖ ⵉⴳⵓⵔⵓ ⴷ ⴳⴰⵔ, ⵙⵙⴱⴰⴱ ⵏⵏⵙ ⵏⴽⴽⵉⵏ ⴰ ⵖ ⵍⵍⴰⵏ.